
专砖"讬

	诪讚诇讙讬谉 讛讬讬谞讜 注诇 讙讘讬 讗专讜谞讜转. 转讬诪讛 诇驻''讛 讚驻讬' 讙讜诇诇 讻讬住讜讬 砖诇 讗专讜谉 讚转谞讬' 讻诇 讗砖专 讬讙注 注诇 驻谞讬 讛砖讚讛 诇专讘讜转 讙讜诇诇 讜讚讜驻拽 讜讗''讻 讙诐 讛讙讜诇诇 诪讟诪讗 讘讗讛诇 讜讛讬讗讱 讛讬讜 诪讚诇讙讬谉 注诇讬讜 讜讬''诇 讚诇讗 拽砖讛 讚讛讗 转谞讬' 讘砖诪讞讜转 (驻''讚 讛诇讻讛 讻讗) 讻诇 讟讜诪讗讛 砖讗讬谉 讛谞讝讬专 诪讙诇讞 注诇讬讛 讗讬谉 讻讛谉 诪讜讝讛专 注诇讬讛 讜讙讜诇诇 讜讚讜驻拽 讗讬谉 谞讝讬专 诪讙诇讞 注诇讬讛谉 讻讚转谞谉 讘诪住' 谞讝讬专 驻专拽 讻讛谉 讙讚讜诇 (讚祝 谞讚.) 讜讛讬讛 讗讜诪专 专''转 讚诇讬转讬' 诇讛谞讬 讻诇诇讬 讚讛讗 讗诪专 讛转诐 专讘讬注讬转 讚诐 讗讬谉 讛谞讝讬专 诪讙诇讞 注诇讬讜 注讚 砖讬讛讗 讞爪讬 诇讜讙 讜讗驻讬诇讜 讛讻讬 讻讛谉 诪讜讝讛专 注诇讬讜 讻讚讗诪专讬谞谉 讘驻专拽 讘讛诪讛 讛诪拽砖讛 (讞讜诇讬谉 讚祝 注讘.) 讚专讘讬注讬转 讚诐 讛讘讗 诪讘' 诪转讬诐 讟诪讗 讜诪驻拽讬谞谉 诇讬讛 诪注诇 讻诇 谞驻砖讜转 诪转 诇讗 讬讘讗 讜讬''诇 讚讛转诐 诪讻诇 诪拽讜诐 讛讜讬 砖诐 讟讜诪讗讛 砖讛谞讝讬专 诪讙诇讞 注诇讬讛 讗讘诇 讙讜诇诇 讜讚讜驻拽 讗讬谞讜 讻诇诇 讘谞讝讬专 讜诇讻讱 讗讬谉 讻讛谉 诪讜讝讛专 注诇讬讜 讗讬 谞诪讬 讛讗 讘专讬讬转讗 住讘专讛 讻讝拽谞讬诐 讛专讗砖讜谞讬诐 [谞讝讬专 谞讙.] 砖讛讬讜 讗讜诪专讬' 专讘讬注讬转 讚诐 讙诐 讘转讙诇讞转 谞讝讬专 讜诪讬讛讜 转讬诪讗 讗诪讗讬 讗讬谉 讛诪转 诪讟诪讗 讘讗讛诇 讻讬讜谉 砖讛讻住讜讬 注爪诪讜 诪拽讘诇 讟讜诪讗讛 讚讻诇 讚讘专 讛诪拽讘诇 讟讜诪讗讛 讗讬谞讜 讞讜爪抓 讘驻谞讬 讛讟讜诪讗讛 讗诐 讻谉 诪讟诪讗 讘讗讛诇 讜讬''诇 讚讗讬谉 诪讟诪讗 讗诇讗 爪讚 讞讬爪讜谉 砖讘讜 讗讘诇 爪讚 驻谞讬诪讬 讟讛讜专 讻讚转谞谉 讘诪住讻转 讗讛诇讜转 讘驻讟''讜 (诪砖谞讛 讟) 讞讘讬转 砖讛讬讗 诪诇讗讛 诪砖拽讬谉 讟讛讜专讬诐 讜诪讜拽驻转 爪诪讬讚 驻转讬诇 讜注砖讗讛 讙讜诇诇 诇拽讘专 讛谞讜讙注 讘讛 诪讟诪讗 讟讜诪讗转 砖讘注讛 讜讛讞讘讬转 讜讛诪砖拽讬谉 讟讛讜专讬谉 诇驻讬 砖爪讚 驻谞讬诪讬 讻讜诇讜 讟讛讜专 讜诪讬讛讜 转讬诪讛 诇驻''讛 讚驻讬专砖 讘驻''拽 讚注专讜讘讬谉 (讚祝 讟讜) 讙讘讬 讗讬谉 注讜砖讬谉 诪讘注诇讬 讞讬讬诐 讙讜诇诇 讜讚讜驻拽 诇拽讘专 讜讗讬 讙讜诇诇 讛讬讬谞讜 讻住讜讬 讛讗专讜谉 讜讻讬 注讜砖讬谉 诪讘注诇讬 讞讬讬诐 讻住讜讬 诇讗专讜谉 注''讻 驻专''转 讚讙讜诇诇 讛讬讬谞讜 诪爪讘讛 讜讻谉 讚专讱 讘谞讬 讗讚诐 诇讬转谉 讘讛诪讛 注诇 讛拽讘专 诇住讬诪谉 注讚 砖讬转谞讜 注诇讬讜 诪爪讘讛): 专讜讘 讗专讜谞讜转 讬砖 诇讛诐 讞诇诇 讟驻讞. 讜爪''诇 砖专讗砖 讛讗专讜谉 驻转讜讞 砖讗诐 讛讬讛 住转讜诐 讗讚专讘讛 讻讬 讬砖 讘讜 驻讜转讞 讟驻讞 诪讟诪讗 讜讗驻讬诇讜 讘爪讚 讛专讬拽谉 砖讘讜 讻讚讗诪专讬谞谉 讘诪住讻转 讗讛诇讜转 讘驻''讝 (诪''讗) 谞驻砖 讗讟讜诪讛 讛谞讜讙注 讘讛 诪谉 讛爪讚讚讬谉 讟讛讜专 驻讬' 讘爪讚 讛专讬拽谉 诪驻谞讬 砖讟讜诪讗讛 讘讜拽注转 讜注讜诇讛 讘讜拽注转 讜讬讜专讚转 讜讗诐 讛讬讛 诪拽讜诐 讛讟讜诪讗讛 讟驻讞 注''讟 注诇 专讜诐 讟驻讞 讛谞讜讙注 讘讛 诪讻诇 诪拽讜诐 讟诪讗 诪驻谞讬 砖讛讜讗 讻拽讘专 住转讜诐 讗诇诪讗 讘拽讘专 住转讜诐 讗讬谞讜 诪讟诪讗 讻诇 住讘讬讘讬讜 讗诇讗 讻砖讬砖 注诇讬讜 讟驻讞 讗讘诇 讘讟讜诪讗讛 专爪讜爪讛 讗讬谞讜 诪讟诪讗 讗诇讗 讻谞讙讚 讛讟讜诪讗讛 讜诇讗 诪爪讚 讛专讬拽谉 讜讘驻专拽 讛诪讜讻专 驻讬专讜转 (讘''讘 讚祝 拽:) 讬砖 诇讛讗专讬讱: 讜诇讗讞讜转讜 诪讛 转''诇. 讙讘讬 谞讝讬专 讻转讬讘 注诇 (讻诇 谞驻砖讜转) [谞驻砖] 诪转 诇讗 讬讘讗 讜讻转讬讘 讘转专讬讛 诇讗讘讬讜 讜诇讗诪讜 诇讗讞讬讜 讜诇讗讞讜转讜 诇讗 讬讟诪讗 讜讻讜诇讛讜 讬转讬专讬 谞讬谞讛讜 讚诪谞驻砖 诪转 谞驻拽讗 讜讚专砖讬谞谉 诇讗讘讬讜 诪讛 转诇诪讜讚 诇讜诪专 诇讙讜驻讬讛 诇讗 讗讬爪讟专讬讱 讚讛讗 诪谞驻砖 诪转 谞驻拽讗 讻讜诇讛讜 讜诇讗 讘讗 讗诇讗 诇讛讜爪讬讗 诪转 诪爪讜讛 砖诪讜转专 诇讟诪讗 讘讜 诇讗诪讜 诪讛 转诇诪讜讚 诇讜诪专 诇讙讜驻讬讛 诇讗 讗讬爪讟专讬讱 讜诇讛转讬专 诪转 诪爪讜讛 讚诪诇讗讘讬讜 谞驻拽讗 讗诇讗 诇讛讘讬讗 砖讗诐 讛讬讛 谞讝讬专 讜讻讛谉 砖讬砖 注诇讬讜 砖转讬 拽讚讜砖讜转 讗讬谉 讛讻转讜讘 诪讝讛讬专讜 诪诇讟诪讗 讗诇讗 诇讗诪讜 讗讘诇 诪讟诪讗 讛讜讗 诇诪转 诪爪讜讛 诇讗讞讬讜 诪讛 转诇诪讜讚 诇讜诪专 砖讗诐 讛讬讛 讻讛谉 讙讚讜诇 讜谞讝讬专 讚拽讚讜砖转讜 讞诪讜专 讚讙诐 讘诇讗 谞讝讬专讜转 讗住讜专 诇讟诪讗 诇拽专讜讘讬讜 讗注驻''讻 诇讗讞讬讜 讛讜讗 讚讗讬谞讜 诪讟诪讗 讗讘诇 诪讟诪讗 讛讜讗 诇诪转 诪爪讜讛 讜讗诐 讗讬谞讜 注谞讬谉 诇谞讝讬专 讙专讬讚讗 讜诇讗 诇讻讛谉 讛讚讬讜讟 谞讝讬专 转谞讛讜 注谞讬谉 诇讻''讙 谞讝讬专 讜诇讗讞讜转讜 诪讛 转诇诪讜讚 诇讜诪专 讛专讬 砖讗诐 讛讬讛 讻''讙 讜谞讝讬专 讜讛诇讱 诇砖讞讜讟 驻住讞讜 讜诇诪讜诇 讗转 讘谞讜 讚讗讬讻讗 诪爪讜转 讟讜讘讗 讗驻''讛 诇讗讞讜转讜 讛讜讗 讚讗讬谞讜 诪讟诪讗 讗讘诇 诪讟诪讗 诇诪转 诪爪讜讛: 讗诪专转 诇讗 讬讟诪讗. 诪驻谞讬 砖拽讗讬 注诇 讗讚诐 砖讛讜讗 谞讝讬专 讜讻讛谉 讙讚讜诇 讜注讜砖讛 驻住讞 诪砖诪注 讚注讜砖讛 驻住讞 讙专讬讚讗 专砖讗讬 诇讟诪讗 诇拽专讜讘讬诐 讜转讬诪讛 讚讘讝讘讞讬诐 (驻讬''讘 讚祝 拽.) 讙讘讬 诪注砖讛 讚讬讜住祝 讛讻讛谉 砖诪转讛 讗砖转讜 讘注专讘 驻住讞 讜讟诪讗讜讛讜 讗讞讬讜 讘注''讻 讜驻专讬讱 诪讛讗 讘专讬讬转讗 讚讛讻讗 讚拽讗诪专 诇讗 讬讟诪讗 讜诪讗讬 驻专讬讱 讚讬诇诪讗 砖讗谞讬 讛讻讗 讚诪讬讬专讬 讚讻诇 拽讚讜砖讜转 讛讗诇讜 讘讜 讻讚驻专讬砖讬' 讗讘诇 注讜砖讛 驻住讞讜 讙专讬讚讗 讗讬诪讗 专砖讗讬 诇讟诪讗 注诇 讻谉 谞专讗讛 诇驻专砖 讗诪专转





专讘 谞住讬诐 讙讗讜谉

讜讝讛 砖讗诪专讜 讬爪讗转 讘转 拽讜诇 讜讗诪专讛 诪讛 诇讻诐 讗爪诇 专' 讗诇讬注讝专 砖讛诇讻讛 讻诪讜转讜 讘讻"诪 专讗讬转讬 讘讜 讘' 转砖讜讘讜转 讛讗讞转 讻讬 讘转 拽讜诇 诇讗 讗诪专讛 砖讛诇讻讛 讻诪讜转讜 讘讚讘专 讝讛 讗诇讗 讘讻诇 诪拽讜诐 住转诐 讛讜讗 砖讗诪专讛 讜讗讬驻砖专 诇讜诪专 讻讬 讘讻诇 诪拽讜诐 讝讜诇转讬 讝讛 讛诪拽讜诐 讛讬转讛 讻讜讜谞转讛 讗讜 诪讛 砖讚讜诪讛 诇讜 砖讟注诪讜 砖讗讬谉 讛诇讻讛 讻专' 讗诇讬注讝专 讘讝讛 讛讚讘专 讜讬讛讬讜 讚讘专讬 讘转 拽讜诇 谞讻讜讞讬诐 讜拽讬讬诪讬诐 讜讛砖谞讬转 砖诇讗 讛讬转讛 讛讻讜谞讛 讗诇讗 诇谞住讜转 讗转 讛讞讻诪讬诐 讗诐 讬谞讬讞讜 讛拽讘诇讛 砖讘讬讚诐 讜讛讙诪专讗 砖讘驻讬讛诐 讘砖讘讬诇 讘转 拽讜诇 讜讗诐 诇讗讜 讜讚讜诪讛 诇诪讛 砖讻转讘 (讚讘专讬诐 讬状讙:讚壮) 讻讬 诪谞住讛 讛' 讗诇讛讬讻诐 讗转讻诐 讜讛谞讛 谞讜讚注 注诐 讻诇 讝讗转 讘讬专讜专 拽讘诇转诐 讜讝讛 砖讗诪专 专' 讬讛讜砖注 (讚讘专讬诐 诇) 诇讗 讘砖诪讬诐 讛讬讗 讻诇讜诪专 讻讬 转讜专转 讛' 转诪讬诪讛 讜讻讘专 谞转谞讛 诇谞讜 讘住讬谞讬 讜讛讜讚讬注谞讜 讻讬 讗讬谞讜 诪讞诇讬祝 诪诪谞讛 讚讬讘讜专 讗讞讚 讜讗讬谉 讘转讜专转谞讜 讞住专讜谉 讜诇讗 住驻拽 讻讚讬 砖谞爪讟专讱 讗诇 专讗讬讛 诪谉 讛砖诪讬诐 讜讻诇 诪拽讜诐 讘转诇诪讜讚 砖讬砖 讘讜 讜专' 讬讛讜砖注 讛讬讗 讚讗诪专 讗讬谉 诪砖讙讬讞讬谉 讘讘转 拽讜诇 诪讬讻谉 讛讬讗 注讬拽专讜 讜讛讘专讻讛 砖讘讬专讻讜讛讜 诇专' 讗诇讬注讝专 砖讛讬讗 讻讬谞讜讬 诇谞讬讚讜讬 驻讬专砖讜 讘诪住讻转 住谞讛讚专讬谉 讘住讜祝 驻专拽 讚' 诪讬转讜转 (住谞讛讚专讬谉 讚祝 住讞) 讻讬 讘砖注转 驻讟讬专转讜 讛转讬专讜讛讜 讻诪讜 砖讗诪专讜 注诪讚 专' 讬讛讜砖注 注诇 专讙诇讬讜 讜讗诪专 讛讜转专 讛谞讚专 讛讜转专 讛谞讚专:




讛注讜诪讚讬诐 讘砖讜专讛 讛驻谞讬诪讬讬诐 驻讟讜专讬谉. 讘诪住' 住谞讛讚专讬谉 讘驻专拽 讻讛谉 讙讚讜诇 (讚讬"讟) 讗诪专讬谞谉 讗诪专 专' 诪谞砖讬讗 讘专 注讜转 砖讗讬诇讬转 讗转 专' 讬讗砖讬讛 专讘讛 诪讘讬转 注讬诇诪讬谉 讚讛讜爪诇 讜讗诪专 诇讬 讗讬谉 砖讜专讛 驻讞讜转讛 诪讬讜"讚 讘谞讬 讗讚诐 讜讗讬谉 讗讘诇讬诐 诪谉 讛诪谞讬谉:




转专讙诪讛 专' 讗讘讗 讘讘讬转 讛驻专住 讚专讘谞谉. 讗讬转讬讛 诇驻讬专讜砖讗 讚讘讬转 讛驻专住 讘诪住' 讗讛诇讜转 (驻专拽 讬讞 诪"讘) 讘诪转谞讬转讬谉 讜讘转讜住驻转讗 (驻专拽 讬讝) 讜讘驻专拽 诪砖拽讬谉 讘讬转 讛砖诇讞讬谉 (诪讜"拽 讚"讛) 转谞讬讗 讙' 讘讬转 讛驻专住 讛谉 砖讚讛 砖讗讘讚 讘讛 拽讘专 讜砖讚讛 砖谞讞专砖 讘讛 拽讘专 讜砖讚讛 讘讜讻讬谉 诪讗讬 砖讚讛 讘讜讻讬谉 讗"专 讬讛讜砖注 讘专 讗讘讗 诪砖诪讬讛 讚注讜诇讗 砖讚讛 砖诪驻讟讬专讬谉 讘讛 诪转讬诐 讜讟注诪讗 诪讗讬 讗诪专 专讘 讞住讚讗 讗诪专 讗讘讬诪讬 诪砖讜诐 讬讗讜砖 讘注诇讬诐 谞讙注讜 讘讛 讜驻专讬砖讜 拽诪讗讬 讜诪讗讬 讛讬讗 讘讬转 讛驻专住 砖讚讛 砖谞讞专砖 讘讛 拽讘专 讜注讚 讻诪讛 [讗讛诇讜转 驻讬"讝 诪"讗] 拽' 讗诪讛 诇讻诇 专讜讞 讜专讜讞 讚拽讘专 诪砖讜讬 讘讬转 讛驻专住 诪拽讜诐 讛拽讘专 讟讜诪讗讛 讚讗讜专讬讬转讗 讛讬讗讱 讚谞讞专砖 讟讜诪讗讛 讚专讘谞谉 讚诇诪讗 讗讬讻讗 注爪诐 讻砖注讜专讛 讗讬 谞诪讬 讗讬转 讘讬讛 注驻专 讘讬转 讛拽讘专讜转 诇驻讬 砖讗讬 讗驻砖专 诇注爪诐 讻砖注讜专讛 砖诇讗 谞讬砖讜祝 讘专讙诇 注讬拽专讛 讘住讬驻专讬 (驻' 讞拽转) 讜讻诇 讛谞讜讙注 讘注爪诐 讝讛 注爪诐 讻砖注讜专讛 讜讻讱 讛注转讬拽讜 诪砖诪讜 砖诇 谞讘讬讗 注诇讬讜 讛砖诇讜诐 讻讚讗诪专讬谞谉 [谞讝讬专 谞讝] 注爪诐 讻砖注讜专讛 讛诇讻讛 讜讗诪专讬谞谉 转讜 (注讬专讜讘讬谉 讚) 砖讬注讜专讬谉 讞爪讬爪讬谉 讜诪讞讬爪讬谉 讛诇讻讛 诇诪砖讛 诪住讬谞讬 砖讬注讜专讬谉 讚讗讜专讬讬转讗 谞讬谞讛讜 讚讻转讬讘 (讚讘专讬诐 讞壮:讞壮) 讗专抓 讞讟讛 讜砖注讜专讛 讜诪驻专砖讬 诇讛 砖注讜专讛 注爪诐 讻砖注讜专讛 (讚诪住拽讬) [讜诪住拽讬谞谉] 讛讬诇讻转讬 谞讬谞讛讜 讜讗住诪讻讬谞讛讜 专讘谞谉 讗拽专讗讬 讜讗讬转讛 谞诪讬 讘住讚专 讟讛专讜转 讘诪转谞讬' 讚驻讬专拽讗 拽诪讗 讘讗讛诇讜转 [诪砖谞讛 讙] 讗诇讜 诪讟诪讗讬谉 讘诪讙注 讜讘诪砖讗 讜讗讬谉 诪讟诪讗讬谉 讘讗讛诇 注爪诐 讻砖注讜专讛 讜讻讜' 诪讻诇诇 讚讗讬 诇讗 讛讜讛 讘讬讛 讻砖注讜专讛 讗讬谞讜 诪讟诪讗 讜讘驻专拽 讬讜诐 讛讻驻讜专讬诐 (讬讜诪讗 讚注"讟) 讗诪专讬谞谉 讘注讬 专讘 讗砖讬 注爪诐 讻砖注讜专讛 砖讗诪专讜 讘拽诇讬驻转讛 讗讜 讘诇讗 拽诇讬驻转讛 讘诇讞讛 讗讜 讘讬讘砖讛 讜讗诪专 专讘 驻驻讗 诇讞讛 砖讬讘讜诇转 诪讬拽专讬讗 讘诇讗 拽诇讬驻转讛 (注讬' 谞讚专讬诐 讚祝 诪"讗) 注专住谉 诪讬拽专讬:
转"砖 讜诇讗讞讜转讜 诪讛 转诇诪讜讚 诇讜诪专 讛专讬 砖讛讬讛 讛讜诇讱 诇砖讞讜讟 讗转 驻住讞讜.





专砖讘"讗

驻砖讟讜 讜讗驻讬诇讜 讘砖讜拽. 讜讚讜拽讗 讘讻诇讗讬诐 讚讗讜专讬讬转讗 讚讛讬讬谞讜 砖讜注 讟讜讜讬 讜谞讜讝, 讛讗 诇讗讜 讛讻讬 讙讚讜诇 讻讘讜讚 讛讘专讬讜转 砖讚讜讞讛 诇讗 转注砖讛 讚专讘谞谉.



专讜讘 讗专讜谞讜转 讬砖 诇讛谉 讞诇诇 讟驻讞. 讜讗"转 诇讚讘专讬 专砖"讬 讝"诇 砖驻讬专砖 讙讜诇诇 讚讛讬讬谞讜 讚祝 讛注诇讬讜谉 砖讘讗专讜谉, 讻讬 讗讬讻讗 讞诇诇 讟驻讞 诪讗讬 讛讜讬 转讬驻讜拽 诇讬讛 诪砖讜诐 讙讜诇诇 讜讚讜驻拽 砖诪讟诪讗讬谉 讘讗讛诇 讻诪转. 转讬专抓 讛专讗讘"讚 讝"诇 讜讙诐 讘转讜住驻讜转, 砖讗讬谉 讻讛谉 诪讜讝讛专 讗诇讗 注诇 讟讜诪讗讜转 砖讛谞讝讬专 诪讙诇讞 注诇讬讛谉, 讜讙讜诇诇 讜讚讜驻拽 讗讬谉 讛谞讝讬专 诪讙诇讞 注诇讬讛谉, 讚转谞谉 讘谞讝讬专 驻专拽 讻"讙 讜谞讝讬专 (诪讟, 讘) 注诇 讗诇讜 讟讜诪讗讜转 讛谞讝讬专 诪讙诇讞 讜讻讜', 讜注诇 讗诇讜 讗讬谉 讛谞讝讬专 诪讙诇讞 (砖诐 谞讚, 讗) 讛住讘讻讜转 讜讛驻专注讜转 讜讘讬转 讛驻专住 讜讗专抓 讛注诪讬诐 讜讛讙讜诇诇 讜讛讚讜驻拽 讜讻诇讬诐 讛谞讜讙注讬诐 讘诪转. 讜转谞讬讗 讘转讜住驻转讗 讚诪讻讜转 (驻"讙, 讛"讬) 讻讛谉 讙讚讜诇 砖驻专注 讗讜 砖驻专诐 讗讜 砖谞讟诪讗 诇讗讞讚 诪谉 讛拽专讜讘讬诐 讛专讬 讝讛 讞讬讬讘, 讝讛 讛讻诇诇 讻诇 讟讜诪讗讛 诪谉 讛诪转 砖讛谞讝讬专 诪讙诇讞 注诇讬讛 诇讜拽讬谉 注诇讬讛 讗转 讛讗专讘注讬诐 讜讻诇 讟讜诪讗讛 诪谉 讛诪转 砖讗讬谉 讛谞讝讬专 诪讙诇讞 注诇讬讛 讗讬谉 诇讜拽讬谉 注诇讬讛. 讜讗讬谞讜 讚讜诪讛 诇讚诐 专讘讬注讬转 讛讘讗讛 诪砖谞讬 诪转讬诐 砖诪讟诪讗 讘讗讛诇 讜讻讛谉 诪讜讝讛专 注诇讬讜 讻讚谞驻拽讗 诇谉 诪注诇 讻诇 谞驻砖讜转 诪转 诇讗 讬讘讗 (讜讬拽专讗 讻讝, 讝) 讜讗注"驻 砖讗讬谉 讛谞讝讬专 诪讙诇讞 注诇讬讜, 讚讛转诐 讚诐 诪讬讛讗 讛讜讬 讟讜诪讗讛 砖讛谞讝讬专 诪讙诇讞 注诇讬讜 讻讙讜谉 讞爪讬 诇讜讙 讻讚讗讬转讗 讛转诐 讘谞讝讬专 驻专拽 讻"讙 讜谞讝讬专 (谞讝讬专, 砖诐) 讗讘诇 讙讜诇诇 讜讚讜驻拽 讻诇诇 诇讗 讚讗讬谉 讗讜转讛 讟讜诪讗讛 讻诇诇 讘谞讝讬专 诇讙诇讞 注诇讬讛.
讜讗诐 转讗诪专 诪讻诇 诪拽讜诐 讻讬讜谉 砖讛讙讜诇诇 讟诪讗 讛讬讗讱 讛讜讗 讞讜爪抓 讜讛讗 拽讬讬诪讗 诇谉 讘讘讘讗 讘转专讗 (讬讟, 讘) 讻诇 讚讘专 砖讛讜讗 诪拽讘诇 讟讜诪讗讛 讗讬谉 讞讜爪抓 讘驻谞讬 讛讟讜诪讗讛. 讜转讬专爪讜 讘转讜住驻讜转 砖讛讙讜诇诇 讗讬谞讜 诪讟诪讗 诪讘驻谞讬诐 讻谞讙讚 讛诪转 讜讻讚转谞谉 讘诪住讻转 讗讛诇讜转 驻专拽 讞诪砖讛 注砖专 (诪砖谞讛 讟) 讞讘讬转 砖讛讬转讛 诪诇讗讛 诪砖拽讬谉 讟讛讜专讬谉 讜诪讜拽驻转 爪诪讬讚 驻转讬诇 讜注砖讗讜讛 讙讜诇诇 诇拽讘专 讛谞讜讙注 讘讛 讟诪讗 讟讜诪讗转 砖讘注讛 讜讛讞讘讬转 讜讛诪砖拽讬谉 讟讛讜专讬谉, 讗诇诪讗 讞讜爪爪转 诇讛爪讬诇 诪讛 砖讘转讜讻讛. 讜讟注诪讗 诇驻讬 砖讗讬谞讜 讟诪讗 讗诇讗 爪讚 讛讞讘讬转 砖讛讜讗 诇爪讚 讞讜抓 讻讚讬谉 讙讜诇诇. 讜讬砖 诪讬 砖驻讬专砖 讘砖诐 专砖"讬 讝"诇 砖讛讗专讜谞讜转 讛讬讜 讟诪讜谞讬谉 讘讻讜讻讬谉 讜专讜讘 讗专讜谞讜转 讬砖 诇讛谉 讞诇诇 讟驻讞 讘讬谞诐 讜讘讬谉 讙讘 讛讻讜讱 讜讛砖转讗 讗讬谉 砖诐 讟讜诪讗转 讙讜诇诇 讻诇诇.



讬讻讜诇 讬讟诪讗 讗诪专转 诇讗 讬讟诪讗. 讜诇讗 讘谞讝讬专 讛讛讜诇讱 诇砖讞讜讟 讗转 驻住讞讜 拽讗诪专 讗诇讗 讘讻诇 讗讚诐 拽讗诪专, 讜讘砖讗诪专讜 诇讜 诪讞爪讜转 讜诇诪注诇讛 砖讻讘专 讞诇 注诇讬讜 讞讬讜讘 砖讞讬讟转 驻住讞讜. 讜讛讻讬 诪讜拽讬 诇讛 讘讝讘讞讬诐 (拽, 讗) 诪拽讜砖讬讗 讚讬讜住祝 讛讻讛谉 砖诪转讛 讗砖转讜 讜讟诪讗讜讛讜 讗讞讬讜 讛讻讛谞讬诐 讜诪讜拽讬 诇讛 讛转诐 诇讛讛讬讗 讘拽讜讚诐 讞爪讜转 讜讛讗 讚讛讻讗 讘诇讗讞专 讞爪讜转 讚诇讗 讞诇讛 注诇讬讜 讗谞讬谞讜转. 讗诪专转 诇讗 讬讟诪讗, 讻诇讜诪专 讗讚专讘讗 讻讬讜谉 讚诇讗讞专 讞爪讜转 讛讜讗 讗讬谞讜 讘讚讬谉 砖讬讟诪讗 讚讬讚讞讛 诪爪讜转 讛驻住讞 砖讻讘专 拽讚诪讛 讜讞诇讛 注诇讬讜.





专讬讟讘"讗

转"专 砖讜专讛 讛专讜讗讛 讗转 讛驻谞讬诐 驻讟讜专讛. 驻讬专讜砖 驻谞讬 讛讗讘诇 讜讛讬讬谞讜 讛驻谞讬诪讬讬诐 驻讟讜专讬诐 讚拽转谞讬 讘诪转谞讬转讬谉: 



讛讘讗讬诐 诪讞诪转 讛讗讘诇. 驻讬专讜砖 拽专讜讘讬讜 驻讟讜专讬诐 讜讗驻讬' 讛诐 讞讬爪讜谞讬诐:



讛诪讜爪讗 讻诇讗讬诐 讘讘讙讚讜 驻讜砖讟讜 讜讗驻讬诇讜 讘砖讜拽 砖谞讗诪专 讗讬谉 讞讻诪讛 讜讻讜'. 讻诇讜诪专 讗讬谉 讞讻诪讛 讞砖讜讘讛 讘诪拽讜诐 砖讬砖 讞讬诇讜诇 讛砖诐 讜讚讜拽讗 讘讻诇讗讬诐 讚讗讜专讬讬转讗 讚讛讬讬谞讜 砖讜注 讟讜讜讬 讜谞讜讝 讗讘诇 讘讻诇讗讬诐 讚专讘谞谉 诇讗 讚讙讚讜诇 讻讘讜讚 讛讘专讬讜转 砖讚讜讞讛 讗转 诇讗 转注砖讛 砖讘转讜专讛 讜讛讬讬谞讜 诇讗讜 讚诇讗 转住讜专 讚讻诇 诪讬诇讬讬讛讜 讚专讘谞谉 讗诇讗讜 讚诇讗 转住讜专 讗住诪讻讬谞讛讜 讜诇讗讜 讚拽专讗 诪砖转注讬 讘讛讻讬 讻诇诇 讗诇讗 讗住诪讻转讗 讘注诇诪讗 讛讜讗:



讘讗 讘讟讛讜专讛 讘讗讬谉 注诪讜 讘讟讛讜专讛 讘讗 讘讟诪讗讛 讘讗讬谉 注诪讜 讘讟诪讗讛 诪砖讜诐 讻讘讜讚讜, 讻讱 讙专住转 讛住驻专讬诐 讜诪驻专砖讬诐 讗讜转讛 讻砖讬砖 讻讛谉 诇砖诐 注诐 讛爪讘讜专 讜诪讟诪讗 注爪诪讜 讘砖讘讬诇 讻讘讜讚讜 砖诇 讗讘诇. 讜讛专讗讘"讚 讝"诇 讻转讘 讛"讙 诇讛 讘诪住讻转 砖诪讞讜转 讘讗讬谉 讘讟讛讜专讛 讘讗 注诪讛诐 讘讟讛讜专讛 讘讗讬谉 讘讟诪讗讛 讘讗 注诪讛诐 讘讟诪讗讛 讜注诇 讻讛谉 讗讘诇 拽讗诪专 讜诪砖讜诐 讻讘讜讚 爪讘讜专 诪讟诪讗 注诪讛诐, 讜讻转讘 砖讝讛 讛诇砖讜谉 注专讘 注诇讬讜 讬讜转专 诪讗讜转讜 砖讻转讜讘 讘住驻专讬诐 讻讬 讻诪讛 讻讘讜讚 讗讜 讘讝讬讜谉 讬砖 诇讗讘诇 讘讛驻专讚 讘讛谉 讗讞讚 诪转讜讱 讛爪讘讜专 讛讘讗讬谉 注诪讜: 



转专讙诪讛 专' 讗讘讗 讘讬转 讛驻专住 讚专讘谞谉 讚讗"专 讬讛讜讚讛 讗诪专 砖诪讜讗诇 诪谞驻讞 讗讚诐 讘讬转 讛驻专住 讜讛讜诇讱. 驻讬' 砖讚讛 砖谞讞专砖 讘讜 拽讘专 讜讗诪专讜 讞讻诪讬诐 讚讻诇 讞诪砖讬诐 讗诪讛 讬砖 诇讞讜砖 诇注爪诐 讻砖注讜专讛 砖讛诪讞专讬砖讛 诪讜诇讬讻讛 讗讜转讜 讜讛讬讗 诪讟诪讗讛 讘诪讙注 讜讻砖讛讜讗 诪谞驻讞 讜讛讜诇讱 讗诐 讛讬讛 砖诐 注爪诐 谞讚讞讛 讛讜讗 注诇 讬讚讬 谞驻讬讞转讜. 讜诪讗讬 讚诪砖诪注 讛讻讗 讚讘讬转 讛驻专住 讗住讜专 诇讛诇讜讱 讘讜 讘诇讗 谞驻讜讞, 讜讘谞驻讜讞 诪讬讛转 住讙讬 讝讛讜 讚讜拽讗 诇注谞讬谉 注讜砖讛 驻住讞. 讚讗注"讙 讚讗讬讻讗 讻专转 诇注讜砖讛 讗讜转讜 讘讟讜诪讗讛 讻讬讜谉 讚讗讬讻讗 讻专转 讘诪讬 砖讞讚诇 诇注砖讜转讜 讜讟讜诪讗转 讘讬转 讛驻专住 讗讬谞讛 讗诇讗 诪讚专讘谞谉 住诪讻讜 注诇 讛讘讚讬拽讛 讜诇讗 讛注诪讬讚讜 讚讘专讬讛诐 讘诪拽讜诐 讻专转 讜讝讛 讘诪讬 砖讛讜诇讱 诇砖讞讜讟 讗转 驻住讞讜 讗讘诇 讻讛谉 讗讬谞讜 住讜诪讱 讘讘讚讬拽讛. 讜讗"转 讛讻讗 讗诪专讬谞谉 讚讘讚讬拽转 讘讬转 讛驻专住 讛讜讬讗 讘谞讬驻讜讞 讜讘诪住' 讗讛诇讜转 转谞谉 讻讬爪讚 讘讜讚拽讬谉 驻讬专讜砖 讘讬转 讛驻专住 诪讘讬讗 讻诇 注驻专 砖讬讻讜诇 诇讛住讬讟讜 讜谞讜转谉 诇转讜讱 讛讻讘专讛 讗诐 诪爪讗 讘讜 注爪诐 讻砖注讜专讛 讟诪讗 讜讗诐 诇讗讜 讟讛讜专, 讬砖 诇讜诪专 讚讻讗谉 诇讻转讞诇讛 讜讻讗谉 诇讚讬注讘讚 讻诇讜诪专 讚诇讻转讞诇讛 讻讬讜谉 讚讗驻砖专 诇讜 诇讘讚讜拽 拽讜讚诐 砖讬注讘讜专 住诪讻讜 注诇 讘讚讬拽转 谞讬驻讜讞 讜诪谞驻讞 讜讛讜诇讱 讗讘诇 讗诐 注讘专 讘诇讗 谞驻讜讞 讜转讜 诇讗 讗讬驻砖专 诇讘讚讜拽 讘谞讬驻讜讞 砖讗诐 讛讬讛 讛注爪诐 谞讚讞讛 诪讛 讬讜注讬诇 诇讝讛 砖注讘专 转拽谞讜 诇讜 讘讚讬拽讛 讗讞专转 诇讬讚注 讗诐 谞讟诪讗 讗诐 诇讗讜 讚讛讬讬谞讜 讻讜讘专讜 讘讻讘专讛: 



讘讬转 讛驻专住 砖谞讬讚砖 讟讛讜专. 砖讗讬 讗驻砖专 诇注爪诐 讻砖注讜专讛 砖诇讗 讬讛讗 谞讬讚砖 讘专讙诇, 驻讬专讜砖 讘砖讬砖 砖诐 讚专讱 拽讘讜注讛 诇专讘讬诐 讜讻讬讜谉 讚诇讬讻讗 诇诪讬讞砖 讗诇讗 诇注爪诐 讻砖注讜专讛 讚讬讜转专 诪讻砖注讜专讛 谞讬讻专 讜谞专讗讛 讛讜讗 讗讜转讜 砖讻砖注讜专讛 注诇 讬讚讬 讚专讬住转 讛专讘讬诐 讛讜讗 谞驻讞转 诪砖讬注讜专讜 讜砖讜讘 讗讬谞讜 诪讟诪讗 讗驻讬诇讜 讘诪讙注: 



转讗 砖诪注 讜诇讗讞讜转讜 诪讛 转"诇. 讛讗讬 拽专讗 讙讘讬 谞讝讬专 讻转讬讘 讜诪讬讬转专 讻讜诇讬讛 讚诪拽诪讬讛 讻转讬讘 注诇 谞驻砖 诪转 诇讗 讬讘讗 讜讛讻诇 讘讻诇诇, 讜讗讞"讻 讻转讘 诇讗讘讬讜 讜诇讗诪讜 诇讗讞讬讜 讜诇讗讞讜转讜 诇讗 讬讟诪讗 诇讛诐 讘诪讜转诐 讜讻讜诇讛讜 讚专讬砖 诇讛讜 讘诪住' 谞讝讬专 诇讗讘讬讜 讜诇讗诪讜 讗诪专讬谞谉 讚讞讚 诪讬谞讬讬讛讜 诇谞讝讬专 讙讜驻讬讛 讚诪讟诪讗 诇诪转 诪爪讜讛 讜讛讗讬 讚讻转讬讘讬 转专讜讜讬讬讛讜 爪专讬讻讬 讚讗讬 讻转讘 讗讘讬讜 讘诇讞讜讚 讛讜讛 讗诪讬谞讗 讚讜拽讗 讗讘讬讜 讚住驻拽 讗讘诇 讗诪讜 讚讜讚讗讬 讬讻讜诇 讬讟诪讗 拽诪"诇, 讜讗讬 讻转讘 讗诪讜 讛"讗 讚讜拽讗 讗诪讜 诪砖讜诐 讚诇讗 诪讬讞住 讘转专讛 讗讘诇 讗讘讬讜 讚诪讬讞住 讘转专讬讛 讬讻讜诇 讬讟诪讗 拽诪"诇 讚诇讗 讜讗注"讙 讚讻转讘 讻诇诇讗 讘专讬砖讗 注诇 谞驻砖 诪转 诇讗 讬讘讗 讗驻讬诇讜 讛讻讬 讻讬讜谉 讚讻转讘 讞讚 诪讬谞讬讛讜 讗讬 诇讗讜 讚讻转讘 讗讬讚讱 讛讜讛 诪诪注讟谞讗 诇讬讛, 讜诇讗讞讬讜 讻讙讜谉 砖讛讬讛 讻讛谉 讙讚讜诇 讜谞讝讬专 讜诇讗讞讬讜 讛讜讗 讚讗讬谞讜 诪讟诪讗 讗讘诇 诪讟诪讗 讛讜讗 诇诪转 诪爪讜讛 讜诇讗讜 讘谞讝讬专 讛讛讜诇讱 诇砖讞讜讟 讗转 驻住讞讜 拽讗诪专 讗诇讗 讘讻诇 讗讚诐 拽讗诪专 讜讛讻讬 诪讜讻讞 讘讝讘讞讬诐 讘讛讚讬讗 讚讛转诐 诪讬讬转讬谞谉 诇讛 诇讛讗讬 讚专砖讗 讚拽专讗 讜讚专砖讬谞谉 讘专讬砖讗 讛讗讬 讜诇讗讞讜转讜 诪讛 转诇诪讜讚 诇讜诪专 诇讻讚讗诪专讬 砖讛讬讛 讛讜诇讱 诇砖讞讜讟 讗转 驻住讞讜 讜诇诪讜诇 讗转 讘谞讜 讜讻讬讜谉 讚讚专砖讬谞谉 诇讬讛 拽讜讚诐 诇讻讜诇讛讜 讗讬讚讱 诪砖诪注 讚诇讗 拽讬讬诪讬谞讗 讗讚诇注讬诇 诪讬谞讛 讚讛讜讗 讜诇讗讞讬讜 讚讚专砖讬谞谉 诪讬谞讬讛 讻讙讜谉 砖讛讬' 讻讛谉 讜谞讝讬专 讚讗诐 讗讬转讗 讚讗讚诇注讬诇 拽讬讬诪讬谞谉 讛讜讛 诇谉 诇诪讚专砖讬讛 讘转专讗 讗诇讗 讜讚讗讬 讘讗讬谞砖 讚注诇诪讗 讚诇讗讜 讻讛谉 讜谞讝讬专 讜讻砖讗诪专讜 诇讜 诪讞爪讜转 讜诇诪注诇讛 砖讻讘专 讞诇 注诇讬讜 讞讬讜讘 砖讞讬讟转 驻住讞讜 讜讛讻讬 诪讜拽讬诐 诇讛 讘讝讘讞讬诐 驻' 讟讘讜诇 讬讜诐 诪拽讜砖讬讗 讚讬讜住祝 讛讻讛谉 砖诪转讛 讗砖转讜 讜讟诪讗讜讛讜 讗讞讬讜 讛讻讛谞讬诐 讜诪讜拽讬 诇讛 讛转诐 诇讛讛讬讗 讘拽讜讚诐 讞爪讜转 讜讛讗 讚讛讻讗 讘诇讗讞专 讞爪讜转 讚诇讗 讞诇讛 注诇讬讜 讗谞讬谞讜转, 讬讻讜诇 讬讟诪讗 驻讬' 砖讛专讬 诪讜讟诇 注诇讬讜 诇拽讘专讜 讜驻讟讜专 诪谉 讛诪爪讜转 讗诪专转 诇讗 讬讟诪讗 驻讬专讜砖 讚讻讬讜谉 讚诇讗讞专 讞爪讜转 讛讜讗 诪爪讜转 讛驻住讞 拽讜讚诪转 注诇讬讜 讜讛讬讗 驻讜讟专转 讗讜转讜 诪讟讜诪讗转 拽专讜讘讬讜 讜注讜讚 讚诇讗 讗转讬 注砖讛 讚讟讜诪讗转 拽专讜讘讬诐 砖讗讬谉 讘讜 讻专转 讜讚讞讬 注砖讛 砖讬砖 讘讜 讻专转, 讗讘诇 诪讟诪讗 讛讜讗 诇诪转 诪爪讜讛 驻讬专讜砖 讜讛讗 讛讻讗 讚注砖讛 讚诪转 诪爪讜讛 讚讞讬 注砖讛 讚驻住讞 讚讙讚讜诇 讻讘讜讚 讛讘专讬讜转 砖讚讜讞讛 注砖讛 砖讘转讜专讛 讜讻砖"讻 诇讗 转注砖讛, 讗讘诇 诪讻诇 诪拽讜诐 注砖讛 讚讟讜诪讗转 拽专讜讘讬诐 诇讗 讚讞讬 注砖讛 讚驻住讞 讚讻讬讜谉 砖讬砖 诇讜 拽讜讘专讬诐 讻讙讜谉 谞砖讬诐 砖讗讬谞诐 讞讬讬讘讜转 讘驻住讞 讗讬 谞诪讬 讝讛 讛拽专讜讘 诪砖讙讬讞 注诇讬讜 诇砖诪讜专 注诇讬讜 讜诇拽讜讘专讜 讗讬谉 讝讛 讻诪转 诪爪讜讛 诇驻讬 砖讗讬谞讜 诪转讘讝讛 讗讘诇 诪转 诪爪讜讛 讛讜讗 诪转 砖讗讬谉 诇讜 拽讜讘专讬诐 讜讗讬谉 诪讬 砖讬砖讙讬讞 注诇讬讜 诇讛转注住拽 讘讜 讜诇拽讘专讜 讜讻讬讜谉 讚讻谉 讛专讬 讛讜讗 诪讟诪讗 诇讜 讜拽讜讘专讜 讗注驻"讬 砖诪讘讟诇 驻住讞讜, 讜诪砖谞讬 砖讘 讜讗诇 转注砖讛 砖讗谞讬 驻讬专讜砖 讻砖讗讬谞讜 注讜砖讛 驻住讞讜 讗讜 讻砖讗讬谞讜 诪诇 讗转 讘谞讜 讗讬谞讜 注讜砖讛 砖讜诐 讚讘专 讗诇讗 砖讬讜砖讘 讜讘讟诇 诪谉 讛诪爪讜讛 讜讛诪爪讜讛 诪转讘讟诇转 诪讗诇讬讛 讗讘诇 讛讻讗 诇讙讘讬 讻诇讗讬诐 讻诇 讝诪谉 砖诇讜讘砖 讗讜转讜 讛讜讗 注讜拽专 讛诇讗讜 讘讬讚讬诐 讜讗讬谉 注讜讘专讬谉 注诇 诇讗 转注砖讛 诪砖讜诐 讻讘讜讚 讛讘专讬讜转. 讜讗"转 讜讛专讬 讻讛谉 讙讚讜诇 讜谞讝讬专 砖诪讟诪讗讬谉 诇诪转 诪爪讜讛 讜注讜讘专讬诐 注诇 诪爪讜转 诇讗 转注砖讛 诪驻谞讬 讻讘讜讚讜. 讬"诇 讚讛讛讜讗 诇讗讜 讘讬讟讜诇 诇讗 转注砖讛 讛讜讗 讚诇讗 谞讗诪专 诇讗讜 讚讟讜诪讗讛 诪注讜诇诐 讙讘讬 诪转 诪爪讜讛 讻讬 讛讬讻讬 讚诇讬转讬讛 诇诇讗讜 讚讟讜诪讗讛 讚讻讛谉 讛讚讬讜讟 诇讙讘讬 拽专讜讘讬诐 讚讬讻讜诇 诇讟诪讗 诇讛诐 讗讘诇 讛讻讗 讙讘讬 驻住讞 讛讗 讗讬转讬讛 诇注砖讛 讚驻住讞 诇诪讬讚讞讬 注砖讛 讚拽专讜讘讬诐 讜讗驻讬' 讛讻讬 诇讗 诪爪讬 诇诪讚讞讬 诇注砖讛 讚诪转 诪爪讜讛 讗诇诪讗 砖"诪 诪砖讜诐 讚讗诇讬诐 讻讘讜讚 讛讘专讬讜转 讛讜讗:





讛诪讗讬专讬

讛讙讬注讜 诇砖讜专讛 讜讬砖讘讜 诇驻谞讬讜 砖讜专讜转 砖讜专讜转 讜谞转讘专专 讛讚讘专 讗讬讝讛 诪讛谉 讬讜砖讘 讘砖讜专讛 讛驻谞讬诪讬转 诇驻谞讬 讛讗讘诇 讜讗讬讝讛 讘砖讜专讜转 讛讞讬爪讜谞讜转 砖讗讬谞讜 讘诪拽讜诐 诪讜讻谉 诇讜 诇谞讞诐, 讛驻谞讬诪讬讬诐 专"诇 砖讜专讜转 讛住诪讜讻讜转 诇讗讘诇 驻讟讜专讬诐 讛诐, 讛诐 讛爪专讬讻讬诐 诇谞讞诐 讜讛讬讗 讛讬讗 讛拽专讜讬讛 专讜讗讛 讗转 讛驻谞讬诐 专"诇 砖住诪讜讻讛 诇砖讜专讛 讛驻谞讬诪讬转, 讜讬砖 讙讜专住讬诐 讘讙诪' 专讗讜讛 讗转 讛驻谞讬诐 讘拽诪"抓 讛驻"讗 专"诇 驻谞讬 讛讗讘诇, 讜讻谉 讻诇 砖讜专讛 讛诪谞讞诪转 讜砖讚讘专讬讛 谞砖诪注讬谉 诇讗讘诇 讜讛讞讬爪讜谞讬转 讞讬讬讘讬谉, 讜诪讻诇 诪拽讜诐 讞讬爪讜谞讜转 砖讗讬谉 讚讘专讬讛诐 谞砖诪注讬诐 诇讗讘诇 讞讬讬讘讬诐 砖讗讬谉 讛讚讘专 转诇讜讬 讗诇讗 诇驻讟讜专 讛专讗讜讬 诇讛转注住拽 讘转谞讞讜诪讬诐, 讜讗驻讬诇讜 讛讬讜 讻诇 讛爪讘讜专 讘砖讜专讛 讗讞转 住诪讜讻讛 诇讗讘诇 驻讟讜专讬诐, 讜诪讛 砖讗诪专讜 讘转诇诪讜讚 讛诪注专讘 讛讬讜 讻诇诐 讘砖讜专讛 讗讞转 讛讘讗讬诐 诪砖讜诐 讻讘讜讚 讞讬讬讘讬诐 专"诇 砖讘讗讬诐 诇诇讜讜转 讜诇讗 诇谞讞诐, 诪砖讜诐 讗讘诇 专"诇 诇谞讞诪讜 驻讟讜专讬诐 专' 讬讛讜讚讛 讛讬讗 砖讗祝 讘砖讜专讛 驻谞讬诪讬转 讗讜诪专 讻谉, 讗讘诇 诇专讘谞谉 讛讜讗讬诇 讜讛诐 专讗讜讬诐 诇谞讞诐 专"诇 砖讚讘专讬讛诐 谞砖诪注讬诐 诇讗讘诇 驻讟讜专讬诐 讜讻诇 讗诇讜 讚讜拽讗 讘讬讜诐 专讗砖讜谉 讗讘诇 诪砖诐 讜讗讬诇讱 讗驻讬诇讜 讛讬讜 注住讜拽讬诐 讘讛住驻讚 讜讘转谞讞讜诪讬诐 诇讗, 讜讛讜讗 砖砖谞讬谞讜 讘转诇诪讜讚 讛诪注专讘 讛注讜住拽讬诐 讘讛住驻讚 诪驻住讬拽讬谉 诇拽"砖 讜讗讬谉 诪驻住讬拽讬谉 诇转驻诇讛 诪注砖讛 讛讬讛 讜讛驻住讬拽讜 专讘讜转讬谞讜 诇拽"砖 讜诇转驻诇讛 讜讛讗 转谞讬谞谉 讗诐 讬讻讜诇讬诐 诇讛转讞讬诇 讜诇讙诪讜专 讜讻讜' 诪转谞讬' 讘讬讜诐 专讗砖讜谉 讜讛讗 讚转谞讬 讛讻讗 讘讬讜诐 砖谞讬, 讝讛讜 讘讬讗讜专 讛诪砖谞讛 讜讻谉 讛诇讻讛, 讜讛转讘讗专 讘诪住' 诪讙诇讛 (讚祝 讻讘.) 注诇 砖讜专讜转 讗诇讜 砖讗讬谉 讘驻讞讜转 诪注砖专讛:



讜讚讬谞讬诐 砖讘讗讜 注诇讬讛 讘讙诪' 讗诇讜 讛谉, 讻讘讜讚 讛讘专讬讜转 讞讘讬讘 注讚 诪讗讚 讗讬谉 诇讱 诪讚讛 讞讘讬讘讛 诪诪谞讛 讻诇诇 讙讚讜诇 讗诪专讜 讙讚讜诇 讻讘讜讚 讛讘专讬讜转 砖讚讜讞讛 讻诇 诇讗 转注砖讛 砖讛讜讗 诪讚讘专讬 住讜驻专讬诐 诇注讘讜专 注诇讬讛 讘拽讜诐 注砖讛 诪讻讘讜讚 讛讘专讬讜转, 诇驻讬讻讱 拽讘专讜 讗转 讛诪转 讜讞讝专讜 讜讛讬讛 讛讗讘诇 讻讛谉 讜讛讬讜 砖诐 砖谞讬 讚专讻讬诐 讗讞转 讗专讜讻讛 讜讟讛讜专讛 讜讗讞转 拽爪专讛 讜讟诪讗讛 讗诇讗 砖讗讬谉 讘讛 讟讜诪讗讛 诪谉 讛转讜专讛 讗诇讗 诪讚讘专讬 住讜驻专讬诐 讻讙讜谉 讘讬转 讛驻专住 讜讛讜讗 砖讚讛 砖讛讬讛 砖诐 拽讘专 讜谞讞专砖 讜谞转讚拽讚拽讜 讛注爪诪讜转 注讚 砖诇讗 谞砖讗专 砖诐 讛诪讟诪讗 讘讗讛诇 讜讞讻诪讬诐 讗住专讜 诇注讘讜专 讘讜 诪讞砖砖 砖诪讗 谞砖讗专 砖诐 注爪诐 讻砖注讜专讛 讛诪讟诪讗 讘诪讙注 讜讬讙注 讘讜 讻诪讜 砖讬转讘讗专 讘诪拽讜诪讜, 讜讛讬讛 讛爪讘讜专 讞讜讝专 讚专讱 讗讜转讛 砖讘讬诇 讗祝 讛讗讘诇 讘讗 注诪讛诐 诪驻谞讬 讻讘讜讚 讛爪讘讜专 砖诇讗 诇讛讟专讬讞诐, 讜讙专住转 讛住驻专讬诐 诇砖讟讛 讝讜 讘讗讬诐 讘讟诪讗讛 讘讗 注诪讛诐, 讜诪讻诇 诪拽讜诐 讬砖 讙讜专住讬诐 讘讗 讘讟诪讗讛 讘讗讬谉 注诪讜 讻诇讜诪专 砖讗祝 讗诐 讛讗讘诇 讘讗 诇讜 讘讟诪讗讛 讜讬砖 讘转讜讱 讛爪讘讜专 讻讛谞讬诐 砖讛爪讘讜专 讘讗讬诐 注诪讜 诪砖讜诐 讻讘讜讚讜, 讜讗讬谉 讛讚讘专讬诐 谞专讗讬诐 砖讗讬谉 讻讘讜讚 专讘讬诐 谞讚讞讛 诪驻谞讬 讬讞讬讚 讗讜 讬讞讬讚讬诐, 讜讘讗讘诇 专讘转讬 砖谞讜 诇讛 讘讛讚讬讗 讻讚注转 专讗砖讜谉, 讜讗祝 讘转诇诪讜讚 讛诪注专讘 讗诪专讜 讛讬讜 砖诐 砖转讬 讚专讻讬诐 诪转讗讬诪讜转 讗讞转 专讞讜拽讛 讜讟讛讜专讛, 讜讗讞转 拽专讜讘讛 讜讟诪讗讛 讛讬讜 专讘讬诐 讛讜诇讻讬诐 讘专讞讜拽讛 讛讜诇讱 注诪讛诐 讜讗诐 诇讗讜 讛讜诇讱 讘拽专讜讘讛 诪驻谞讬 讻讘讜讚 讛专讘讬诐, 讜谞专讗讛 诇讜诪专 砖讗驻讬诇讜 讛讬讜 讛讻讛谞讬诐 诪讜注讟讬诐 讗讬谉 诇讛诐 诇讬诇讱 讘讟诪讗讛 讗诇讗 讗诐 讻谉 讛转讞讬诇讜 讛爪讘讜专 讘讻讱 讜砖讬讛讬讜 谞诪砖讻讬诐 讗讞专讬讛诐 诇讻讘讜讚诐:



诪讬 砖讛讬讛 爪专讬讱 诇注砖讜转 驻住讞讜 讘讬专讜砖诇讬诐 讜讗讬谉 诇讜 讚专讱 诇砖诐 讗诇讗 讗诐 讻谉 注讜讘专 讘诪拽讜诐 砖讬砖 诇讜 讟讜诪讗转 住讜驻专讬诐 讻讙讜谉 讘讬转 讛驻专住 讝讛 砖讛讝讻专谞讜 诪转讜讱 砖讛驻住讞 诪谞讬注转讜 讘讻专转, 讛拽诇讜 注诇 讝讛 诇讘讚讜拽 诇砖诐 讜诇注讘讜专 注诇 讬讚讬 讘讚讬拽讛, 讜讻讬爪讚 讛讜讗 讘讜讚拽讜 诪谞驻讞 讗转 讛注驻专 诇驻谞讬讜 讘诪驻讜讞 讜诪注讬讬谉 讘讛 讗诐 讗讬谉 讘讛 注爪诐 讻砖注讜专讛 讛讜诇讱, 讜讗诐 诪讜爪讗 注爪诐 讻砖注讜专讛 驻讜砖 讜诪谞驻讞 讘诪拽讜诐 讗讞专, 讜讬砖 诪讬 砖讗讜诪专 砖讗诐 谞讬讚砖 讘专讙诇 讗讞专 讞专讬砖讛 讟讛讜专 讛讜讗 诇注讜砖讛 驻住讞, 讜诇注谞讬谉 转专讜诪讛 诪讻诇 诪拽讜诐 讛讜讗讬诇 讜讗讬谉 注讜谞砖 砖诇讛 讘讻专转 讗诇讗 讘诪讬转讛 讛注诪讬讚讜 讞讻诪讬诐 讘讛 讗转 讚讘专讬讛诐 讜讛讜讗 砖讗诪专讜 讘诪住讻转 讞讙讬讙讛 (讚祝 讻讛:) 讘讜讚拽讬诐 诇注讜砖讬 驻住讞 讜讗讬谉 讘讜讚拽讬诐 诇注讜砖讬 转专讜诪讛, 讜讘讬转 讛驻专住 砖谞讬讚砖 讟讛讜专 砖讛讚讬拽讛 诪讚拽转 诪讛 砖讛砖讗讬专讛 讛诪讞专讬砖讛:



讗专讜谉 砖讛诪转 讘转讜讻讜 讜讗讬谞讜 讙谞讜讝 讘转讜讱 讛拽讘专 讗诐 讬砖 讞诇诇 讟驻讞 讘讬谉 讙讘 讛诪转 诇讙讘 讛讗专讜谉 讬砖 诪拽讜诐 诇讟讜诪讗讛 诇讛讬讜转 讛讜诇讻转 讜讘讗讛 讘诪拽讜诪讛 讜讗讬谉 讛诪转讗讛诇 注诇 讗讜转讜 讗专讜谉 讟诪讗 讜砖讗讬谉 砖诐 讞诇诇 讟驻讞 讗讬谉 诪拽讜诐 诇讟讜诪讗讛 诇讛讬讜转 讛讜诇讻转 讜讘讗讛 讘诪拽讜诪讛 讜讛专讬 讛讬讗 讟讜诪讗讛 专爪讜爪讛 讜讘讜拽注转 讜注讜诇讛 讜讛诪转讗讛诇 注诇 讛拽讘专 讟诪讗, 讜注谞讬谉 讝讛 讛诇讻讛 诇诪砖讛 诪住讬谞讬 讜专讜讘 讗专讜谞讜转 诪谉 讛住转诐 讬砖 讘讛谉 讞诇诇 讟驻讞 讜诪讻诇 诪拽讜诐 讞讻诪讬诐 讙讝专讜 注诇 讻诇 讗专讜谞讜转 砖讛诪转 讘转讜讻谉 砖诇讗 诇讛转讗讛诇 注诇讬讛谉 诪讞砖砖 砖诪讗 讬转讗讛诇 注诇 讗讜转讜 讗专讜谉 砖诇讗 讬讛讗 讘讜 讞诇诇 讟驻讞 讜诪讗讞专 砖讗讬谉 讟讜诪讗讛 讝讜 讗诇讗 诪讚讘专讬 住讜驻专讬诐 讛转讬专讜 诇讚诇讙 注诇 讗专讜谞讜转 讗诇讜 诇讻讘讜讚 讛讘专讬讜转 讻讙讜谉 诇专讗讜转 驻谞讬 诪诇讻讬诐 讜讻讬讜爪讗 讘讝讛 讜诇讗 讬爪讟专讱 诇注拽诐 讗转 讛讚专讱.
讬砖 诪驻专砖讬诐 砖诪讜注讛 讝讜 讘砖讬砖 砖诐 驻讜转讞 讟驻讞 砖诇讗 讻谞讙讚 讛讟讜诪讗讛 砖讗诐 讗讬谉 砖诐 驻讜转讞 讟驻讞 讗讱 讘砖讬砖 砖诐 讞诇诇 讟驻讞 讟讜诪讗讛 讘讜拽注转 讜注讜诇讛 讻谞讙讚 讻诇 讞诇诇 讛讗专讜谉 讗祝 砖诇讗 讻谞讙讚 讛讟讜诪讗讛 讻讙讜谉 砖讛讬讛 讛讗专讜谉 讙讚讜诇 诪谉 讛诪转 讗讘诇 讘砖讬砖 砖诐 讞诇诇 讟驻讞 讜驻讜转讞 讟驻讞 讗讬谞讛 讘讜拽注转 讗诇讗 讚专讱 讛驻讜转讞, 讜讗诐 讗讬谉 砖诐 讞诇诇 讟驻讞 讟讜诪讗讛 讘讜拽注转 讻谞讙讚 讛诪转 讘讬谉 讬砖 砖诐 驻讜转讞 讘讬谉 讗讬谉 砖诐 驻讜转讞 讜讻谉 诪讜讻讬讞 讘诪砖谞讬讜转, 砖诪讗 转讗诪专 讜讛诇讗 谞讜讙注 讘讻住讜讬 讛讗专讜谉 砖讛讜讗 讛讙讜诇诇 讻砖讛讜讗 注讜讘专 注诇讬讜 砖讻讱 讗谞讜 诪驻专砖讬诐 讙讜诇诇 讛谞住专 砖讛讗专讜谉 谞住转诐 讘讜 讜讚讜驻拽 谞住专 砖讘爪讚 讛专讗砖 讜讻谉 驻专砖讜讛 讙讚讜诇讬 讛专讘谞讬诐 讜讗诐 转驻专砖讛 讘拽讜驻抓 诪讻诇 诪拽讜诐 讛专讬 讛讜讗 诪转讗讛诇 注诇 讛讙讜诇诇 讜诪讟诪讗 讘讗讛诇 诪谉 讛转讜专讛, 讗驻砖专 砖讟讜诪讗转 讙讜诇诇 讗注"驻 砖住诪讜讻讛 诪谉 讛诪拽专讗 讻诪讜 砖讗诪专讜 注诇 驻谞讬 讛砖讚讛 诇专讘讜转 讙讜诇诇 讜讚讜驻拽 诪讚讘专讬 住讜驻专讬诐 讛讬讗, 讜拽专讗 讗住诪讻转讗 讘注诇诪讗 讛讬讗 讗讜 砖诪讗 讗讬谉 讛讻住讜讬 谞拽专讗 讙讜诇诇 讗诇讗 讘拽讘专 砖诇 拽专拽注 讗讘诇 讗专讜谉 讛诪讜讟诇 注诇 讙讘讬 拽专拽注 讗讬谉 讻住讜讬讬谉 诪讟诪讗 讘讗讛诇, 讜讻谉 讻转讘讜 讙讚讜诇讬 讛诪讞讘专讬诐 讜讻讚讜诪讛 诇讝讛 转讬专爪讜 拽爪转 专讘谞讬诐 砖讗专讜谞讜转 讗诇讜 诇讗 讛讬讜 注砖讜讬讬谉 诇拽讘专谉 讘讛诐 讗诇讗 诇讛讘讬讗诐 诇讗专抓 讬砖专讗诇 讜讻砖讛讙讬注讜 诇砖诐 诇讗 讛讬讜 拽讜讘专讬诐 讗讜转诐 讘讛诐 讜诪转讜讱 讻讱 讗讬谉 诇讛诐 讚讬谉 讙讜诇诇 讜讚讜驻拽, 讜讬砖 砖驻专砖讜讛 讻讗专讜谞讜转 砖诇 讗讘谞讬诐 砖讗讬谉 讻住讜讬讬谉 诪讟诪讗 诪砖讜诐 讙讜诇诇, 讜讗讞专讜谞讬 讛专讘谞讬诐 讘讘讬讗讜专 讙讜诇诇 讜讚讜驻拽 诇讜诪专 砖讛讙讜诇诇 讛讜讗 诪诇砖讜谉 讗讘诇 讙诇诇 讜讛讜讗 讚讘专 讛讻讘讚 砖诪转讜讱 讻讘讚讜转讜 讗讬 讗驻砖专 诇讛谞讬讞讛 讗诇讗 讚专讱 讙诇讬诇讛 诪诇砖讜谉 讜讙诇诇讜 讗转 讛讗讘谉 讜讛讬讗 讛讗讘谉 砖诪砖讬诪讬谉 讘砖谞讬 拽爪讜转 讛拽讘专 讜讛讙讜诇诇 谞砖注谉 注诇讬讛诐 讻讚讬 砖诇讗 转讻讘讬讚 讛讗讘谉 注诇 讛诪转 讗讘诇 讗专讜谉 注爪诪讜 讗讬谉 讘讜 讚讘专 讛谞拽专讗 讙讜诇诇 讜讗讬谞讜 诪讟诪讗 讗祝 讘诪讙注 讗诇讗 讗诐 讻谉 讬砖 讘讜 讟讜诪讗讛 专爪讜爪讛 讜讛讘讬讗讜 专讗讬讛 诇讚讘专讬讛诐 诪诪讛 砖讗诪专讜 讘诪住' 住讜讻讛 (讚祝 讻讙.) 讻诇 砖讬砖 讘讜 专讜讞 讞讬讬诐 讗讬谉 注讜砖讬诐 诪诪谞讜 讚讜驻谉 诇住讜讻讛 讜诇讗 讙讜诇诇 诇拽讘专 讜讗讬谉 讛讚讘专 诪爪讜讬 诇注砖讜转 讻住讜讬 诇讗专讜谉 诪讘讛诪讛, 讗诇讗 砖驻注诪讬诐 讗讞专 砖住转诪讜 讗转 讛拽讘专 讜诪住转转讬谉 讗转 讛讗讘谉 拽讜砖专讬谉 讗转 讛讘讛诪讛 砖谞砖讗讛 讗讜转讛 讗讘谉 注诇 讛拽讘专 诇住讬诪谉 砖讬讘讬谞讜 讗转 讛拽讘专 注讚 砖讬谞讬讞讜 讛诪爪讘讛 诇砖诐, 讜注讜讚 砖讛专讬 讛讙讜诇诇 谞转专讘讛 诪注诇 驻谞讬 讛砖讚讛 讜讛讬讗讱 讬转专讘讛 诪注诇 驻谞讬 讛砖讚讛 诪讛 砖讛讜讗 讟诪讜谉 讘注驻专, 讜注讜讚 砖讛专讬 讘诪砖谞转 讗讛诇讜转 讗诪专讜 讗讬 讝讛讜 讚讜驻拽 讝讛 砖讛讙讜诇诇 谞砖注谉 注诇讬讜 讛讜讗 讚讜驻拽 讚驻拽讬讛 讟讛讜专 讜讚讜驻拽 讚驻拽讬讛 诇砖讟讛 讝讜 讛讜讗 砖诇驻注诪讬诐 诪砖讬诪讬诐 讘讗讜转谉 讛拽爪讜讜转 砖讛讝讻专谞讜 砖转讬 讗讘谞讬诐 讝讜 住诪讜讻讛 诇讝讜 诇住讘讜诇 讬讜转专 讻讞 讛讗讘谉, 讜讗转讛 砖谞讬讬讛 谞拽专讗转 讚讜驻拽 讚驻拽讬讛 讛讗 诇注谞讬谉 驻讬' 专讗砖讜谉 诪讛讜 讚讜驻拽 讚驻拽讬讛, 讗诇讗 砖诪讻诇 诪拽讜诐 拽讜砖讬讜转 讗诇讜 讬砖 诇转专抓 讘专讗砖讜谞讛 砖讗注"驻 砖讗讬谉 诪爪讜讬 讻谉 讛讜讚讬注 讛讚讬谉 讗诐 讬讗专注 讻谉 诇驻注诪讬诐 诇驻讬 砖注讛 砖讛专讬 讗祝 讛讗讞专转 讗讬谞讛 诪爪讜讬讛, 讜讘砖谞讬讛 讗驻砖专 砖专讙讬诇讬诐 讛讬讜 诇讙诇讜转 讛讗专讜谞讬讜转 讜讛专讬 讛讜讗 注诇 驻谞讬 讛砖讚讛 讚讜驻拽 讚驻拽讬讛 驻讬专讜砖讜 谞住专讬诐 砖讘爪讚讚讬诐.
讜讗祝 讛拽讜砖讬讗 讛专讗砖讜谞讛 砖讛拽砖讬谞讜 诇诪注诇讛 讛讬讗讱 讛讬讜 诪讚诇讙讬诐 注诇 讛讗专讜谞讜转 讜讛专讬 讛讚祝 注爪诪讜 砖诪讚诇讙讬诐 注诇讬讜 诪讟诪讗讛 讘讗讛诇 讗注"驻 砖讻讘专 转讬专爪谞讜讛 讻转讘讜 讘讜 讙讚讜诇讬 讛诪驻专砖讬诐 讚专讱 转讬专讜抓 砖诪讻诇 诪拽讜诐 讛讜讗讬诇 讜讛讬讗 诪谉 讛讟诪讗讜转 砖讗讬谉 讛谞讝讬专 诪讙诇讞 注诇讬讛 讜讗讬谉 诇讜拽讬谉 注诇讬讛 讻诪讜 砖讬转讘讗专 讘诪住' 谞讝讬专 讗注"驻 砖诪讟诪讗讬诐 讘讛 讘讗讛诇 诇讻讘讜讚 讛讜转专讛 讘讟讜诪讗转 住讜驻专讬诐, 讜诇注谞讬谉 讛驻讬专讜砖讬诐 诪讬讛讗 诪讛 砖砖讬注专讜 讝诪谉 讗讘诇讜转 诪砖注转 住转讬诪转 讛讙讜诇诇 诪讜讻讬讞 讻驻讬' 讙讚讜诇讬 讛专讘谞讬诐 砖讗讬谉 专讗讜讬 诇讜诪专 砖诇讗 讬转讞讬诇 讝诪谉 讗讘讬诇讜转 注讚 砖讬谞讬讞讜 讛讗讘谉 讗讜 诇讻砖讬谞讬讞讜讛 转讻祝 诇拽讘讜专讛, 砖讛讗讘诇讜转 讜讚讗讬 注诐 住讜祝 拽讘讜专讛 讛讜讗 讞诇 讜讛讬讬谞讜 住转讬诪转 讛讙讜诇诇, 讜讻谉 拽砖讛 诇谞讜 诇讚讘专讬 讛诪驻专砖讬诐 讗讜转讛 讘诪讙注 转讬驻讜拽 诇讬讛 讗祝 诪砖讜诐 讻诇讬诐 讘诪转 讜讻诇讬诐 讘讗讚诐 砖诪讟诪讗讬诐 讟讜诪讗转 讝' 讗诇讗 砖讘讝讜 转讬专爪讜 讚讗专讜谉 讗讬谉 诪讟诪讗 诪砖讜诐 讻诇讬诐 讘诪转 讛讜讗讬诇 讜讗讬谞讜 注砖讜讬 诇讟诇讟诇:



讗注"驻 砖讻讘讜讚 讛讘专讬讜转 讞讘讬讘, 讻讘讜讚 转讜专讛 讗讬谞讜 谞讚讞讛 诪驻谞讬讜 讜讗讬谉 讚讜讞讬谉 诇讗 转注砖讛 砖诇 转讜专讛 诇注讘讜专 注诇讬讜 讘拽讜诐 注砖讛 讘砖讘讬诇 讻讘讜讚 讛讘专讬讜转 诇驻讬讻讱 讛讬讛 讘砖讜拽 讜诪爪讗 讘讘讙讚讜 讻诇讗讬诐 讛讗住讜专讬诐 诪谉 讛转讜专讛 讻诪讜 砖讬转讘讗专 注谞讬谞诐 讘诪住' 讬讜"讟 驻讜砖讟讜 诇讗诇转专 讗注"驻 砖讛讚讘专 诪讝讜诇讝诇 讗爪诇讜 诇讛讬讜转 驻讜砖讟 讘讙讚讬讜 讘砖讜拽, 讻诇诇 讙讚讜诇 讗诪专讜 讻诇 诪拽讜诐 砖讬砖 讘讜 讞诇讜诇 讛砖诐 讗讬谉 讞讜诇拽讬谉 讻讘讜讚 诇专讘 讗讘诇 讗诐 讛讬讜 讻诇讗讬诐 讗诇讜 讻诇讗讬诐 讛讗住讜专讬诐 诪讚讘专讬 住讜驻专讬诐 讗讬谞讜 驻讜砖讟诐 注讚 砖讬讙讬注 诇讘讬转讜:



讬砖 讚讘专讬诐 砖讛转讜专讛 讛专讞讬讘讛 诇谞讜 讗转 讛讚专讱 诇讚讞讜转 诪爪讜转 讛讻转讜讘讜转 讘转讜专讛 诪驻谞讬 讻讘讜讚 讛讘专讬讜转 讜讻讙讜谉 砖讛注讘专转诐 讘砖讘 讜讗诇 转注砖讛 讜讛讜讗 砖讘讛砖讘转 讗讘讚讛 讗诪专讜 讜讛转注诇诪转 讜讗诪专 讘讜 讙诐 讻谉 诇讗 转讜讻诇 诇讛转注诇诐 讛讗 讻讬爪讚 驻注诪讬诐 砖讗转讛 诪转注诇诐 讜驻注诪讬诐 砖讗讬谉 讗转讛 诪转注诇诐 讻讬爪讚 讛讬讛 讛讜讗 讻讛谉 讜讛讗讘讚讛 讘讘讬转 讛拽讘专讜转 讝讜 讗讬谞讛 爪专讬讻讛 拽专讗 砖讗讬谉 注砖讛 砖诇 讛砖讘讛 讚讜讞讛 注砖讛 讚拽讚讜砖讬诐 讬讛讬讜 讜诇讗 讚诇讗 讬讟诪讗 讜讗注"驻 砖讘讛砖讘讛 讻转讬讘 诇讗 转讜讻诇 诇讛转注诇诐 诪讜讟讘 砖讬注讘讜专 诪诪讬诇讗 讜讗诇 讬讚讞讛 讘讬讚讬诐, 讜讻谉 讗诐 讛讬讛 讘讟讜诇讜 讘讛砖讘讛 讙讚讜诇 诪谉 讛讗讘讚讛 讗讬谞讜 爪专讬讱 拽专讗 讚讻转讬讘 讗驻住 讻讬 诇讗 讬讛讬讛 讘讱 讗讘讬讜谉 砖诇讱 拽讜讚诐 诇讻诇 讗讚诐 讛讗 诇讗 讗爪讟专讬讱 拽专讗 讗诇讗 诇讝拽谉 讜讗讬谞讛 诇驻讬 讻讘讜讚讜, 讻讙讜谉 砖讛讬转讛 讛讗讘讚讛 讞诪讜专 讜讛讜讗 讝拽谉 讜爪专讬讱 诇讞诪专 讗讞专讬讜 讘讝讜 讜讻讬讜爪讗 讘讛 讗谞讜 讚讜讞讬谉 诇讗 转注砖讛 讙诪讜专 讛讗诪讜专 讘诇讗 转讜讻诇 诇讛转注诇诐 砖诇讗 讗诪专讛 转讜专讛 讻讘讚 讗讞专讬诐 讘拽诇讜谉 注爪诪讱, 讜诪讛 砖转讬专爪讜 讻讗谉 讗讬住讜专讗 诪诪讜谞讗 诇讗 讬诇驻讬谞谉 讬讻讜诇 讛讬讛 诇转专抓 砖讘 讜讗诇 转注砖讛 砖讗谞讬, 讗诇讗 讚注讚讬驻讗 诪讬谞讛 诪砖谞讬 砖讗诐 讞住讛 注诇 讻讘讜讚谞讜 砖诇讗 诇讝诇讝诇 注爪诪谞讜 诇诪诪讜谉 讗讞专讬诐, 讗讬谉 诇诇诪讜讚 讛讬诪谞讛 诇讗讬住讜专讬谉:



诪转 诪爪讜讛 讜讛讜讗 诪转 砖讗讬谉 诇讜 拽讜讘专讬谉 专讗砖讬 讛讻讛谉 讗祝 讘拽讜诐 注砖讛 诇讚讞讜转 诇讗 转注砖讛 讛讗诪讜专 讘转讜专讛 讘讟讜诪讗讛 讻讚讬 诇讬讟诪讗 诇讜 讜诇拽讘专讜 诪讚讬谉 讻讘讜讚 讛讘专讬讜转 讗驻讬诇讜 讛讬讛 讻讛谉 讛讚讬讜讟 讜谞讝讬专 讜砖讛讙讬注讛 砖注转 讛驻住讞 讜讛讬讛 讛讜诇讱 诇砖讞讬讟转 驻住讞讜 讜诇诪讜诇 讗转 讘谞讜 砖讛专讬 诪讬诇转 讝讻专讬讜 诪注讻讘转讜 讛讻诇 谞讚讞讛 诪驻谞讬 诪转 诪爪讜讛, 砖诪讗 转讗诪专 诪讛 谞砖转谞讬转 诪爪讜转 讟讜诪讗讛 讛转讜专讛 [讗讜诇讬 爪专讬讱 诇讛讜住讬祝 砖讛讜转专讛, 讛诪注转讬拽] 讘拽讜诐 注砖讛 讜讗讬 讗驻砖专 诇讛注诪讬讚讛 讘讟讜诪讗讛 讚专讘谞谉 砖讛专讬 讟诇讟讜诇 讛诪转 讚讗讜专讬讬转讗 讛讜讗, 讗讬谞讛 砖讗诇讛, 讚讛讗 诪讻诇 诪拽讜诐 诪砖讜诐 拽专讗 讛讜讗 讚讻转讬讘 讜诇讗讞讜转讜, 讜讗诐 转讗诪专 讗祝 讛转讜专讛 讛讬讗讱 讛转讬专讛, 讬砖 诪驻专砖讬诐 诪驻谞讬 砖讛讜讗 诇讗讜 砖讗讬谞讜 砖讜讛 讘讻诇 讜诇讗 注讜讚 讗诇讗 砖讬砖 讙讜专住讬诐 讻谉 讘讛讚讬讗, 讜讙讚讜诇讬 讛专讘谞讬诐 讻转讘讜 讛讟注诐 砖讻诪讜 砖讗讬谉 诇讗讜 砖诇 讟讜诪讗讛 诇讻讛谉 讛讚讬讜讟 诇拽专讜讘讬诐 讻讱 讗讬谉 诇讗讜 砖诇 讟讜诪讗讛 谞讗诪专 讻诇诇 讗祝 诇讻讛谉 讙讚讜诇 讘诪拽讜诐 诪转 诪爪讜讛, 讜专讗讬讛 讗爪诇讬 诇讚讘专 讝讛 砖诇讗 讛拽砖讛 诪谉 讛讟讜诪讗讛 讗诇讗 诪讘讬讟讜诇 砖讞讬讟转 讛驻住讞, 讜讛讜讗 砖转讬专抓 砖讘 讜讗诇 转注砖讛 砖讗谞讬, 讗讘诇 诇讗 讛拽砖讛 诪谉 讛讟讜诪讗讛 砖讗讬诇讜 讻谉 诇讗 讛讬讛 诪转专抓 讻谉 讜讛讚讘专讬诐 讘专讜专讬诐, 讜砖诪讗 转讗诪专 讛讬讗讱 讗转讛 诪讜爪讗 讻讛谉 讙讚讜诇 讜谞讝讬专 讜讛诇讗 讝讛 讗住讜专 讘讙讬讚讜诇 驻专注, 讜讗诐 转讗诪专 讘谞讜讚专 谞讝讬专讜转 诇驻讞讜转 诪诇' 讬讜诐 讗讬谉 讝讛 讻诇讜诐 砖讗驻讬诇讜 谞讚专 谞讝讬专讜转 诇讬讜诐 讗讞讚 讛专讬 讛讜讗 谞讝讬专 诇' 讻诪讜 砖讬转讘讗专 讘诪拽讜诪讜 砖诪讗 讬讜诐 诇' 注讜诇讛 诇讻讗谉 讜诇讻讗谉, 讗讜 砖诪讗 诪谞讛 谞讝讬专讜转 讜讗讬谉 诇讜 诇讛砖诇讬诐 讘讛诐 诇' 讜谞转诪谞讛 讻讛谉 讙讚讜诇, 砖讗专 诪拽讜诪讜转 讗讬谉 诪爪讜转 讛转讜专讛 谞讚讞讜转 讘拽讜诐 注砖讛 诪诪谞讬 讻讘讜讚 讛讘专讬讜转 讜诪讻诇 诪拽讜诐 讻诇 砖讛讜讗 诪讚讘专讬 住讜驻专讬诐 谞讚讞讛 诪驻谞讬讜 讻诪讜 砖讘讬讗专谞讜, 讜诪讻讗谉 诇诪讚讜 专讜讘 驻讜住拽讬诐 诇诪讬 砖诪转 讘讬"讟 专讗砖讜谉 砖讗注"驻 砖讞驻讬专转 拽讘专讜 注诇 讬讚讬 注诪诪讬谉 讛讜爪讗转讜 讜讟诇讟讜诇讜 诇专讞讬爪讛 讜讛讘讗讛 讜诇讙谞讬讝转讜 讘拽讘专 讛讻诇 注诇 讬讚讬 讬砖专讗诇, 讜讬砖 诪转讬专讬诐 讗祝 讘讛讞讝专转 注驻专 诇拽讘专, 讜讘讝讜 讜讚讗讬 诇讗 讬专讗讛 讻谉 讻诪讜 砖讬转讘讗专 讘诪拽讜诪讜 讘专讗砖讜谉 砖诇 讬"讟, 讜诇驻讬 讚专讻讱 诇诪讚转 砖讻讘讜讚 讛讘专讬讜转 诇讗 住讜祝 讚讘专 诇讻讘讜讚 讛讞讬讬诐 讻诪讜 砖讞砖讘讜 砖拽爪转 诪驻专砖讬诐 讗诇讗 讗讱 诇讻讘讜讚 讛诪转 讻诪讜 砖讻转讘谞讜 讘诪住' 砖讘转 驻专拽 讻讬专讛 讜讘驻专拽 讛诪爪谞讬注:



讝讛 砖驻讬专砖谞讜 砖诪讜注转 讛讬讛 讛讜诇讱 诇砖讞讜讟 讗转 驻住讞讜 讜诇诪讜诇 讗转 讘谞讜 讜驻专砖讜讛 讙讚讜诇讬 讛诪驻专砖讬诐 注诇 讻诇 讗讚诐 讜诪讞爪讜转 讛讬讜诐 讜诇诪注诇讛 讚诪讞爪讜转 讜诇诪讟讛 诪讬讟诪讗 讗祝 诇拽专讜讘讬讜 讜谞讚讞讛 诇驻住讞 砖谞讬 讻诪讜 砖讗诪专讜 诪注砖讛 讘讬讜住祝 讛讻讛谉 砖诪转讛 讗砖转讜 讘注专讘 讛驻住讞 讜讟诪讗讜讛讜 注诇 讻专讞讜 讛讜讗讬诇 讜拽讜讚诐 讞爪讜转 讞诇讛 讘讜 讗谞讬谞讜转, 讗讘诇 讝讜 讗诪专讛 讗讞专 讞爪讜转 讬讻讜诇 讬讟诪讗 讛讜讗讬诇 讜诪讜讟诇 注诇讬讜 诇拽讘专讜 驻讟讜专 讛讜讗 诪砖讗专 诪爪讜转 讗诪专转 诇讗 讬讟诪讗 讛讜讗讬诇 讜讗讞专 讞爪讜转 讛讜讗 诪爪讜转 驻住讞 拽讚诪讛 讜驻讜讟专转讜 诪讟讜诪讗转 拽专讜讘讬诐 讬讻讜诇 讗祝 诪转 诪爪讜讛 讻谉 转诇诪讜讚 诇讜诪专 讜诇讗讞讜转讜 讜讛讘讬讗讜讛 诪诪讛 砖讗诪专讜 讘讝讘讞讬诐 驻专拽 讟讘讜诇 讬讜诐 (讚祝 拽.) 诪注砖讛 讘讬讜住祝 讛讻讛谉 讜讻讜' 讛拽砖讛 诇讜 诪砖诪讜注讛 讝讜 专"诇 讛讬讛 讛讜诇讱 诇砖讞讜讟 讗转 驻住讞讜 讜讗讜拽诪讛 讘拽讜讚诐 讞爪讜转 讜讗诐 讘讻讛谉 讙讚讜诇 讜谞讝讬专 诪讬讬专讬 讛讬讗讱 讛拽砖讜 诪诪谞讛 砖诇讗 诇讬讟诪讗 诇讻讛谉 讛讚讬讜讟 讗诇讗 讗祝 讘讬砖专讗诇 谞讗诪专讛 诇讙讘讬 讻讛谉 讛讻讬 谞诪讬 驻住讞 诇讬砖专讗诇 讜讗注"讙 讚注砖讛 讚讟讜诪讗讛 讙讘讬 讬砖专讗诇 诇讬讻讗 诪讬讛讗 讗讬讻讗 注砖讛 讚拽讘讜专讛 砖讗讬 讗驻砖专 诇讜 讘诇讗 讟讜诪讗讛:





转讜住驻讜转 专讗"砖

讛诪讜爪讗 讻诇讗讬诐 讘讘讙讚讜 驻讜砖讟讜 讜讗驻讬诇讜 讘砖讜拽. 讘讻诇讗讬诐 讚讗讜专讬讬转讗 讗讘诇 讘讻诇讗讬诐 讚专讘谞谉 讻讘讜讚 讛讘专讬讜转 讚讜讞讛 讗转 [讛诇讗讜] 讚诇讗 转住讜专:



诪谞驻讞 讗讚诐 讘讬转 讛驻专住 讜讛讜诇讱. 讜驻专砖"讬 讚讜拽讗 诇注砖讜转 驻住讞 讗讘诇 诇讗 诇讗讜讻诇讬 转专讜诪讛 讜讛讻讬 讗诪专讬谞谉 讘驻住讞讬诐 驻专拽 讛讗砖讛 讘讬转 讛驻专住 讚专讘谞谉 讜诇讗 讛注诪讬讚讜 讚讘专讬讛诐 讘诪拽讜诐 讻专转, 驻讬' 讘讟诇讜 讚讘专讬讛诐 砖诇讗 诇诪讜谞注讜 诪诇注砖讜转 驻住讞 讚讗讬讻讗 讻专转. 转讬诪讗 诪讗讬 专讘讜转讗 讚驻住讞 诪砖讜诐 讚讗讬讻讗 讻专转 讜讛讗 讛讻讗 讚砖专讬谞谉 诇讬讛 讜诇讗 讛注诪讬讚讜 讚讘专讬讛诐 诇讻讘讜讚 讛讗讘诇 讜讛讻讬 谞诪讬 讗诪专讬谞谉 讘注讬专讜讘讬谉 讘驻' 讘讻诇 诪注专讘讬谉 讚诪注专讘讬谉 诇讻讛谉 讘讘讬转 讛拽讘专讜转 讜诪讜拽讬 诇讛 讘讘讬转 讛驻专住 讜诪砖讜诐 讚讗讬谉 诪注专讘讬谉 讗诇讗 诇讚讘专 诪爪讜讛 讻讙讜谉 诇讬诇讱 诇讘讬转 讛讗讘诇 讗讜 诇讘讬转 讛诪讚专砖 讛转讬专讜 诇讜 诇讬诇讱 讚专讱 讘讬转 讛驻专住, 讜讬"诇 讚讛讻讬 讚砖专讬谞谉 诇讬讛 诇讬诇讱 讘讚专讱 讘讬转 讛驻专住 诪"诪 讛注诪讬讚讜 讚讘专讬讛诐 [讜讛讜讗 讟诪讗, 诪砖讗"讻 诇注讜砖讛 驻住讞 诇讗 讛注诪讬讚讜 讚讘专讬讛诐] 讜讟讛专讜讛讜 诇注砖讜转 驻住讞讜:



专讜讘 讗专讜谞讜转 讬砖 讘讛谉 讞诇诇 讟驻讞. 驻讬' 讛讗专讜谞讜转 砖诇讛诐 讛讬讜 谞转讜谞讬诐 讘讻讜讻讬谉 讜讛讻讜讻讬谉 讛讬讜 驻转讜讞讬诐 诇转讜讱 讛诪注专讛 讜讛讬讛 讞诇诇 讟驻讞 讘讬谉 讛讗专讜谉 诇讙讙 讛讻讜讱 讛讬诇讻讱 诇讗 讛讜讬 讟讜诪讗讛 专爪讜爪讛 讜讛诐 讛讬讜 诪讚诇讙讬谉 注诇 讛诪注专讜转 诪诇诪注诇讛 讜讛讬讜 讛讗专讜谞讜转 转讞转讬讛谉, 讗讘诇 讗讬谉 诇驻专砖 砖讛讬讜 讛拽讘专讜转 注"讙 拽专拽注 讻注讬谉 砖诇谞讜 讚讗"讻 诪讛 诪讜注讬诇 砖讬砖 驻讜转讞 讟驻讞 讘讬谉 讛讗专讜谉 诇讙讙 讛拽讘专 诪"诪 讛讜讬 拽讘专 住转讜诐 讜诪讟诪讗 讻诇 住讘讬讘讬讜:



讜诇讗讞讜转讜 诪讛 转"诇. 驻专砖"讬 讗诐 讗讬谞讜 注谞讬谉 诇讻讛"讙 讜谞讝讬专 转谞讛讜 注谞讬谉 诇讛讜诇讱 诇砖讞讜讟 讗转 驻住讞讜, 讜讘住谞讛讚专讬谉 [讚祝 诇"讛 注"讗] 驻讬' 讛专讬 砖讛讬讛 讻讛"讙 讜谞讝讬专 讜讛讜诇讱 诇砖讞讜讟 讗转 驻住讞讜 讜讘讝讘讞讬诐 驻' 讟讘讜诇 讬讜诐 [讚祝 拽' 注"讗] 讞讝专 诪讗讜转讜 驻讬' 讜驻讬' 讻诪讜 砖驻讬' 讻讗谉 讘讛讜诇讱 诇砖讞讜讟 讗转 驻住讞讜 讙专讬讚讗 诪砖讜诐 讚拽砖讬讗 诇讬讛 (注诇 讛讛讜讗) [诪讛讛讜讗] 讚讬讜住祝 讛讻讛谉 砖诪转讛 讗砖转讜 讘注专讘 讛驻住讞 讜讟诪讗讜讛讜 讗讞讬讜 讛讻讛谞讬诐 讜驻专讬讱 诪讛讗 讘专讬讬转讗 讚讗诪专讬谞谉 诇讗 讬讟诪讗 讜诪讗讬 驻专讬讱 讜讛讗 诪讬讬专讬 讛讻讗 砖讛讜讗 谞讝讬专 讜讻讛"讙 讗诇讗 讜讚讗讬 诪讬讬专讬 讘讻讛谉 讙专讬讚讗, 讜专讬讘"讗 诪讬讬砖讘 驻专砖"讬 讚讗祝 注诇 讙讘 讚讗讬讬专讬 讘讻讛"讙 讜谞讝讬专 驻专讬讱 砖驻讬专 讛转诐 诪住讬驻讗 讚讜诇讗讞讜转讜 讚讗爪讟专讬讱 拽专讗 诇讛讜诇讱 诇砖讞讜讟 讗转 驻住讞讜 讜诇诪讜诇 讗转 讘谞讜 砖诪讟诪讗 诇诪转 诪爪讜讛 讗诇诪讗 砖讞讬讟转 驻住讞讜 讚讜讞讛 讟讜诪讗转 拽专讜讘讬诐 讜诪砖讜诐 讛讻讬 讗爪讟专讬讱 拽专讗 讚讗注"讙 讚讗讬转讜住驻讗 砖讞讬讟转 驻住讞讜 砖讚讜讞讛 讟讜诪讗转 拽专讜讘讬' 注诇 谞讝讬专讜转讜 诪讬讟诪讗 诇诪转 诪爪讜讛 讚讗讬 讗诪专转 讟讜诪讗转 拽专讜讘讬诐 讚讜讞讛 砖讞讬讟转 驻住讞讜 诪讗讬 拽讚讜砖讛 讗讬转讜住驻讗 讘讬讛 讚讗爪讟专讬讱 拽专讗 诇诪砖专讬 讘讬讛 诪转 诪爪讜讛 讻讬讜谉 砖讻讘专 砖专讗 诇讬讛 讘谞讝讬专 讛讬诇讻讱 驻专讬讱 砖驻讬专 注诇 讬讜住祝 讛讻讛谉 讛讬讗讱 讟诪讗讜讛讜 诇讗砖转讜, 讜拽砖讛 诇驻讬专讜砖讜 讗"讻 讗诪讗讬 讗爪讟专讬讱 诇讗诪讜 诇诪讬诪专 讛专讬 砖讛讬讛 讻讛谉 讜谞讝讬专 砖诪讬讟诪讗 诇诪"诪 讻讬讜谉 讚砖专讗 诇讬讛 讘谞讝讬专 诪讗讬 拽讚讜砖讛 讗讬转讜住驻讗 讘讬讛 讚讗爪讟专讬讱 拽专讗 诇诪砖专讬 讘讬讛 诪"诪 讜讛诇讗 讟讜诪讗转 拽专讜讘讬诐 讚讜讞讛 讻讛讜谞讛 讗诇讗 讻讬讜谉 讚讗讬转讜住驻讗 讘讬讛 拽讚讜砖转 讻讛讜谞讛 讗注"讙 讚拽讬诇讗 爪专讬讱 拽专讗 诇诪砖专讬 诇讬讟诪讗 诇诪"诪 讛"讛 谞诪讬 砖讞讬讟转 驻住讞讜 讚拽讬诇讗 讚讟讜诪讗转 拽专讜讘讬诐 讚讜讞讛 讗讜转讜 讘注讬 拽专讗 诇诪砖专讬 讻讬讜谉 讚谞讬转讜住驻转 注诇讬讜 讞讜讘转 砖讞讬讟转 驻住讞讜, 讜讬"诇 讚讛讱 讚专砖讗 讚诇讗诪讜 讗住诪讻转讗 讘注诇诪讗 讛讜讗, [讚讛讗] 讗爪讟专讬讱 诇讚讚专砖讬谞谉 讘谞讝讬专 [讚祝 诪"讞 讜诪"讟.] 讻讛"讙 诇讙讝"砖 讚专讘讬 讗诇讬讘讗 讚专' 讬砖诪注讗诇 讜诇专' 注拽讬讘讗 讗讬 诇讗 讻转讬讘 讗诇讗 讗讘讬讜 讛讜讛 讗诪讬谞讗 [讛讬讬谞讜 讟注诪讗 讚诇讗 诪讟诪讗 诇讬讛 诪砖讜诐 讚讞讝拽讛 讘注诇诪讗 讛讜讗 讗讘诇 讗诪讜 讚讬讚注讬谞谉 讚讬诇讬讚转讬讛 诇讬讟诪讗 诇讛 讜讗讬 讻转讘 专讞诪谞讗 讗诪讜 讛讜讛 讗诪讬谞讗 讗诪讜 诇讗 诇讬讟诪讗 诇讛] 诪砖讜诐 砖讗讬谞讜 诪转讬讞住 讗讞专讬讛 讗讘诇 讗讘讬讜 砖诪转讬讞住 讗讞专讬讜 讬讟诪讗 讛讬诇讻讱 诇讬讻讗 讗诇讗 讞讚 拽专讗 诪讬讜转专 诇诪讬诪专 讚谞讝讬专 诪讟诪讗 诇诪转 诪爪讜讛 讜讚专砖讛 讚讻讛谉 讗住诪讻转讗 讘注诇诪讗 讛讬讗 讜诪住讘专讗 讬讚注讬谞谉 诇讛 讻讬讜谉 讚讟讜诪讗转 拽专讜讘讬诐 讚讜讞讛 讻讛讜谞讛 讻讬 讛讜讛 谞诪讬 讘讛讚讬 谞讝讬专 诇讗 注讚讬祝 讟驻讬 砖谞讗诪专 诇讗 讬讟诪讗 诇诪转 诪爪讜讛:



讬讻讜诇 [讬讞讝讜专] 讜讬讟诪讗. 讚讗转讬 注砖讛 讚拽专讜讘讬诐 讜讬讚讞讛 注砖讛 讚驻住讞. 讗诪专转 诇讗 讬讟诪讗. 讚诇讗 讗转讬 注砖讛 砖讗讬谉 讘讜 讻专转 讜讚讞讬 注砖讛 砖讬砖 讘讜 讻专转, 讜讗"转 讜讗讬诪讗 讚诇讗讞讜转讜 讗爪讟专讬讱 诇讚讞讬讬转 诪讬诇转 讘谞讜 讚诇讬讻讗 讻专转 讗讘诇 驻住讞 讚讗讬讻讗 讻专转 诇讗 讚讞讬, 讜讬"诇 讻讬讜谉 讚讙诇讬 拽专讗 诇注砖讛 讚诪"诪 讚讚讞讬 讚讞诪讬专 诪讬谞讬讛 讻讙讜谉 诪讬诇讛 砖讬砖 讘讛 爪讚 讻专转 讛"讛 砖讞讬讟转 驻住讞讜 讚诪讛 诇讬 讞讜诪专讗 专讘讛 讜诪讛 诇讬 讞讜诪专讗 讝讜讟讗, 讗"谞 讬砖 爪讚 讞讜诪专讗 讘诪讬诇讛 诪讛 砖讗讬谉 讻谉 讘驻住讞 砖讻谉 谞讻专转讜 注诇讬讛 讬"讙 讘专讬转讜转. 讜专砖"讬 驻讬' 讚诇诪讜诇 讗转 讘谞讜 诪讬讬专讬 讘注专讘 讛驻住讞 砖诪讬诇转 讝讻专讬讜 诪注讻讘转讜 诪诇讗讻讜诇 讘驻住讞, 讜诇驻讬' 讛讬诇"诇 诇诪讜诇 讗转 讘谞讜 讜诇砖讞讜讟 讗转 驻住讞讜:





砖讬讟讛 诪拽讜讘爪转

转谞讜 专讘谞谉 砖讜专讛 讛专讜讗讛 讗转 讛驻谞讬诐 驻讟讜专讛 - 驻讬专讜砖 驻谞讬 讛讗讘诇 讜讛讬讬谞讜 讛驻谞讬诪讬讬诐 驻讟讜专讬诐 讚拽转谞讬 讘诪转谞讬转讬谉:


讛讘讗讬诐 诪讞诪转 讛讗讘诇 鈥� 驻讬专讜砖 拽专讜讘讬讜 驻讟讜专讬诐 讜讗驻讬诇讜 讛诐 讞讬爪讜谞讬诐:


讛诪讜爪讗 讻诇讗讬诐 讘讘讙讚讜 驻讜砖讟讜 讜讗驻讬诇讜 讘砖讜拽 砖谞讗诪专 讗讬谉 讞讻诪讛 讜讻讜' - 讻诇讜诪专 讗讬谉 讞讻诪讛 讞砖讜讘讛 讘诪拽讜诐 砖讬砖 讞讬诇讜诇 讛砖诐. 讜讚讜拽讗 讘讻诇讗讬诐 讚讗讜专讬讬转讗 讚讛讬讬谞讜 砖讜注 讟讜讜讬 讜谞讜讝 讗讘诇 讘讻诇讗讬诐 讚专讘谞谉 诇讗 讚讙讚讜诇 讻讘讜讚 讛讘专讬讜转 砖讚讜讞讛 讗转 诇讗 转注砖讛 砖讘转讜专讛. 讜讛讬讬谞讜 诇讗讜 讚诇讗 转住讜专 讚讻诇 诪讬诇讬讬讛讜 讚专讘谞谉 讗诇讗讜 讚诇讗 转住讜专 讗住诪讻讬谞讛讜 讜诇讗讜 讚拽专讗 诪砖转注讬 讘讛讻讬 讻诇诇 讗诇讗 讗住诪讻转讗 讘注诇诪讗 讛讜讗:


讘讗 讘讟讛讜专讛 讘讗讬谉 注诪讜 讘讟讛讜专讛 讘讗 讘讟诪讗讛 讘讗讬谉 注诪讜 讘讟诪讗讛 诪砖讜诐 讻讘讜讚讜 讻讱 讙专住转 讛住驻专讬诐 - 讜诪驻专砖讬诐 讗讜转讛 讻砖讬砖 讻讛谉 诇砖诐 注诐 讛爪讘讜专 讜诪讟诪讗 注爪诪讜 讘砖讘讬诇 讻讘讜讚讜 砖诇 讗讘诇. 讜讛专讗讘"讚 讝"诇 讻转讘 讛讻讬 讙专住讬谞谉 诇讛 讘诪住讻转 砖诪讞讜转 讘讗讬谉 讘讟讛讜专讛 讘讗 注诪讛诐 讘讟讛讜专讛 讘讗讬谉 讘讟诪讗讛 讘讗 注诪讛诐 讘讟诪讗讛. 讜注诇 讻讛谉 讗讘诇 拽讗诪专 讜诪砖讜诐 讻讘讜讚 爪讘讜专 诪讟诪讗 注诪讛诐. 讜讻转讘 砖讝讛 讛诇砖讜谉 注专讘 注诇讬讜 讬讜转专 诪讗讜转讜 砖讻转讜讘 讘住驻专讬诐 讻讬 讻诪讛 讻讘讜讚 讗讜 讘讝讬讜谉 讬砖 诇讗讘诇 讘讛驻专讚 讘讛谉 讗讞讚 诪转讜讱 讛爪讘讜专 讛讘讗讬谉 注诪讜:


讘讬转 讛驻专住 砖谞讬讚砖 讟讛讜专 砖讗讬 讗驻砖专 诇注爪诐 讻砖注讜专讛 砖诇讗 讬讛讗 谞讬讚砖 讘专讙诇 - 驻讬专讜砖 讘砖讬砖 砖诐 讚专讱 拽讘讜注讛 诇专讘讬诐. 讜讻讬讜谉 讚诇讬讻讗 诇诪讬讞砖 讗诇讗 诇注爪诐 讻砖注讜专讛 讚讬讜转专 诪讻砖注讜专讛 谞讬讻专 讜谞专讗讛 讛讜讗 讗讜转讜 砖讻砖注讜专讛 注诇 讬讚讬 讚专讬住转 讛专讘讬诐 讛讜讗 谞驻讞转 诪砖讬注讜专讜 讜砖讜讘 讗讬谞讜 诪讟诪讗 讗驻讬诇讜 讘诪讙注:


转讗 砖诪注 讜诇讗讞讜转讜 诪讛 转诇诪讜讚 诇讜诪专 - 讛讗讬 拽专讗 讙讘讬 谞讝讬专 讻转讬讘 讜诪讬讬转专 讻讜诇讬讛 讚诪拽诪讬讛 讻转讬讘 注诇 谞驻砖 诪转 诇讗 讬讘讗 讜讛讻诇 讘讻诇诇 讜讗讞专 讻讱 讻转讘 诇讗讘讬讜 讜诇讗诪讜 诇讗讞讬讜 讜诇讗讞讜转讜 诇讗 讬讟诪讗 诇讛诐 讘诪讜转诐. 讜讻讜诇讛讜 讚专讬砖 诇讛讜 讘诪住讻转 谞讝讬专 诇讗讘讬讜 讜诇讗诪讜 讗诪专讬谞谉 讚讞讚 诪讬谞讬讬讛讜 诇谞讝讬专 讙讜驻讬讛 讚诪讟诪讗 诇诪转 诪爪讜讛 讜讛讗讬 讚讻转讬讘讬 转专讜讜讬讬讛讜 爪专讬讻讬 讚讗讬 讻转讘 讗讘讬讜 讘诇讞讜讚 讛讜讛 讗诪讬谞讗 讚讜拽讗 讗讘讬讜 讚住驻拽 讗讘诇 讗诪讜 讚讜讚讗讬 讬讻讜诇 讬讟诪讗 拽讗 诪砖诪注 诇谉. 讜讗讬 讻转讘 讗诪讜 讛讜讛 讗诪讬谞讗 讚讜拽讗 讗诪讜诪砖讜诐 讚诇讗 诪讬讞住 讘转专讛 讗讘诇 讗讘讬讜 讚诪讬讞住 讘转专讬讛 讬讻讜诇 讬讟诪讗 拽讗 诪砖诪注 诇谉 讚诇讗. 讜讗祝 注诇 讙讘 讚讻转讘 讻诇诇讗 讘专讬砖讗 注诇 谞驻砖 诪转 诇讗 讬讘讗 讗驻讬诇讜 讛讻讬 讻讬讜谉 讚讻转讘 讞讚 诪讬谞讬讛讜 讗讬 诇讗讜 讚讻转讘 讗讬讚讱 讛讜讛 诪诪注讟讬谞讗 诇讬讛. 讜诇讗讞讬讜 讻讙讜谉 砖讛讬讛 讻讛谉 讙讚讜诇 讜谞讝讬专 讜诇讗讞讬讜 讛讜讗 讚讗讬谞讜 诪讟诪讗 讗讘诇 诪讟诪讗 讛讜讗 诇诪转 诪爪讜讛. 讜诇讗讜 讘谞讝讬专 讛讛讜诇讱 诇砖讞讜讟 讗转 驻住讞讜 拽讗诪专 讗诇讗 讘讻诇 讗讚诐 拽讗诪专. 讜讛讻讬 诪讜讻讞 讘讝讘讞讬诐 讘讛讚讬讗 讚讛转诐 诪讬讬转讬谞谉 诇讛 诇讛讗讬 讚专砖讗 讚拽专讗 讜讚专砖讬谞谉 讘专讬砖讗 讛讗讬 讜诇讗讞讜转讜 诪讛 转诇诪讜讚 诇讜诪专 诇讻讚讗诪专谉 砖讛讬讛 讛讜诇讱 诇砖讞讜讟 讗转 驻住讞讜 讜诇诪讜诇 讗转 讘谞讜. 讜讻讬讜谉 讚讚专砖讬谞谉 诇讬讛 拽讜讚诐 诇讻讜诇讛讜 讗讬讚讱 诪砖诪注 讚诇讗 拽讬讬诪讬谞讗 讗讚诇注讬诇 诪讬谞讛 讚讛讜讗 讜诇讗讞讬讜 讚讚专砖讬谞谉 诪讬谞讬讛 讻讙讜谉 砖讛讬讛 讻讛谉 讜谞讝讬专 讚讗诐 讗讬转讗 讚讗讚诇注讬诇 拽讬讬诪讬谞谉 讛讜讛 诇谉 诇诪讚专砖讬讛 讘转专讗. 讗诇讗 讜讚讗讬 讘讗讬谞砖 讚注诇诪讗 讚诇讗讜 讻讛谉 讜谞讝讬专 讜讻砖讗诪专讜 诇讜 诪讞爪讜转 讜诇诪注诇讛 砖讻讘专 讞诇 注诇讬讜 讞讬讜讘 砖讞讬讟转 驻住讞讜. 讜讛讻讬 诪讜拽讬诐 诇讛 讘讝讘讞讬诐 驻专拽 讟讘讜诇 讬讜诐 诪拽讜砖讬讗 讚讬讜住祝 讛讻讛谉 砖诪转讛 讗砖转讜 讜讟诪讗讜讛讜 讗讞讬讜 讛讻讛谞讬诐 讜诪讜拽讬 诇讛 讛转诐 诇讛讛讬讗 讘拽讜讚诐 讞爪讜转 讜讛讗 讚讛讻讗 讘诇讗讞专 讞爪讜转 讚诇讗 讞诇讛 注诇讬讜 讗谞讬谞讜转. 讬讻讜诇 讬讟诪讗 驻讬专讜砖 砖讛专讬 诪讜讟诇 注诇讬讜 诇拽讘专讜 讜驻讟讜专 诪谉 讛诪爪讜转. 讗诪专转 诇讗 讬讟诪讗 驻讬专讜砖 讚讻讬讜谉 讚诇讗讞专 讞爪讜转 讛讜讗 诪爪讜转 讛驻住讞 拽讜讚诪转 注诇讬讜 讜讛讬讗 驻讜讟专转 讗讜转讜 诪讟讜诪讗转 拽专讜讘讬讜 讜注讜讚 讚诇讗 讗转讬 注砖讛 讚讟讜诪讗转 拽专讜讘讬诐 砖讗讬谉 讘讜 讻专转 讜讚讞讬 注砖讛 砖讬砖 讘讜 讻专转. 讗讘诇 诪讟诪讗 讛讜讗 诇诪转 诪爪讜讛. 驻讬专讜砖 讜讛讗 讛讻讗 讚注砖讛 讚诪转 诪爪讜讛 讚讞讬 注砖讛 讚驻住讞 讚讙讚讜诇 讻讘讜讚 讛讘专讬讜转 砖讚讜讞讛 注砖讛 砖讘转讜专讛 讜讻诇 砖讻谉 诇讗 转注砖讛. 讗讘诇 诪讻诇 诪拽讜诐 注砖讛 讚讟讜诪讗转 拽专讜讘讬诐 诇讗 讚讞讬 注砖讛 讚驻住讞 讚讻讬讜谉 砖讬砖 诇讜 拽讜讘专讬诐 讻讙讜谉 谞砖讬诐 砖讗讬谞诐 讞讬讬讘讜转 讘驻住讞 讗讬 谞诪讬 讝讛 讛拽专讜讘 诪砖讙讬讞 注诇讬讜 诇砖诪讜专 注诇讬讜 讜诇拽讜讘专讜 讗讬谉 讝讛 讻诪转 诪爪讜讛 诇驻讬 砖讗讬谞讜 诪转讘讝讛. 讗讘诇 诪转 诪爪讜讛 讛讜讗 诪转 砖讗讬谉 诇讜 拽讜讘专讬诐 讜讗讬谉 诪讬 砖讬砖讙讬讞 注诇讬讜 诇讛转注住拽 讘讜 讜诇拽讘专讜 讜讻讬讜谉 讚讻谉 讛专讬 讛讜讗 诪讟诪讗 诇讜 讜拽讜讘专讜 讗祝 注诇 驻讬 砖诪讘讟诇 驻住讞讜. 讜诪砖谞讬 砖讘 讜讗诇 转注砖讛 砖讗谞讬. 驻讬专讜砖 讻砖讗讬谞讜 注讜砖讛 驻住讞讜 讗讜 讻砖讗讬谞讜 诪诇 讗转 讘谞讜 讗讬谞讜 注讜砖讛 砖讜诐 讚讘专 讗诇讗 砖讬讜砖讘 讜讘讟诇 诪谉 讛诪爪讜讛 讜讛诪爪讜讛 诪转讘讟诇转 诪讗诇讬讛. 讗讘诇 讛讻讗 诇讙讘讬 讻诇讗讬诐 讻诇 讝诪谉 砖诇讜讘砖 讗讜转讜 讛讜讗 注讜拽专 讛诇讗讜 讘讬讚讬诐 讜讗讬谉 注讜讘专讬谉 注诇 诇讗 转注砖讛 诪砖讜诐 讻讘讜讚 讛讘专讬讜转. 讜讗诐 转讗诪专 讜讛专讬 讻讛谉 讙讚讜诇 讜谞讝讬专 砖诪讟诪讗讬谉 诇诪转 诪爪讜讛 讜注讜讘专讬诐 注诇 诪爪讜转 诇讗 转注砖讛 诪驻谞讬 讻讘讜讚讜. 讬砖 诇讜诪专 讚讛讛讜讗 诇讗讜 讘讬讟讜诇 诇讗 转注砖讛 讛讜讗 讚诇讗 谞讗诪专 诇讗讜 讚讟讜诪讗讛 诪注讜诇诐 讙讘讬 诪转 诪爪讜讛 讻讬 讛讬讻讬 讚诇讬转讬讛 诇诇讗讜 讚讟讜诪讗讛 讚讻讛谉 讛讚讬讜讟 诇讙讘讬 拽专讜讘讬诐 讚讬讻讜诇 诇讟诪讗 诇讛诐. 讗讘诇 讛讻讗 讙讘讬 驻住讞 讛讗 讗讬转讬讛 诇注砖讛 讚驻住讞 诇诪讬讚讞讬 注砖讛 讚拽专讜讘讬诐 讜讗驻讬诇讜 讛讻讬 诇讗 诪爪讬 诇诪讚讞讬 诇注砖讛 讚诪转 诪爪讜讛 讗诇诪讗 砖诪注 诪讬谞讛 诪砖讜诐 讚讗诇讬诐 讻讘讜讚 讛讘专讬讜转 讛讜讗:





诪讛专砖"讗 - 讞讬讚讜砖讬 讛诇讻讜转

讘讚"讛 诪讚诇讙讬谉 讻讜' 讚讛讗 转谞讬讗 讘砖诪讞讜转 讻诇 讟讜诪讗讛 讻讜' 讜讙讜诇诇 讜讚讜驻拽 讗讬谉 谞讝讬专 诪讙诇讞 注诇讬讛谉 讻讜' 注讻"诇 讻爪"诇 讜专"诇 讚讗注"讙 讚讗诪专 讘讛讚讬讗 讚讙讜诇诇 讜讚讜驻拽 诪讟诪讗 诪"诪 讗讬谉 讻讛谉 诪讜讝讛专 注诇讬讛诐 讻讬讜谉 砖讗讬谉 讛谞讝讬专 诪讙诇讞 注诇讬讛谉 讜讻"讛 讘讛讚讬讗 讘转讜住驻讜转 住"驻 砖讜讗诇 讗讘诇 拽砖讛 诇驻讬 讝讛 诪讗讬 诪讬讬转讬 专讗讬讛 诪专讘讬注讬转 讚诐 讚讗讬诪讗 讚讗注"讙 讚专讘讬注讬转 讚诐 诪讟诪讗 诪"诪 讗讬谉 讻讛谉 诪讜讝讛专 注诇讬讜 讻诪讜 砖讗讬谉 讛谞讝讬专 诪讙诇讞 注诇讬讜 讜诇砖讜谉 讛转讜住' 讚驻专拽 砖讜讗诇 讚讛讗 转诇诪讜讚 注专讜讱 讚专讘讬注讬转 讚诐 讗讬谉 讛谞讝讬专 诪讙诇讞 注诇讬讜 讻讚转谞谉 讘诪住' 谞讝讬专 讜讻讛谉 诪讜讝讛专 讻讜' 注讻"诇 讜讻谉 讻转讘讜 讘驻"拽 讚讻转讜讘讜转 讜诇讗 讬讚注谞讗 诪讛讬讻讗 驻住讬拽 诇讛讜 讚讻讛谉 诪讜讝讛专 注诇 专讘讬注讬转 讚诐 讚诪讛讛讬讗 讚驻' 讘讛诪讛 讛诪拽砖讛 讗讬谞讜 诪讜讻讞 讗诇讗 讚诪讟诪讗 讻诪讜 讙讜诇诇 讜讚讜驻拽 讜讚讜"拽:


讘讚"讛 讜诇讗讞讜转讜 讻讜' 诇讗讞讬讜 诪讛 转"诇 砖讗诐 讛讬讛 讻讛谉 讙讚讜诇 讜谞讝讬专 讻讜' 注讻"诇 讻爪"诇:


讘讚"讛 讗诪专转 诇讗 讻讜' 讜讗"转 诪讛讬讻讗 驻砖讬讟讗 诇讬讛 讻讜' 讜讗"转 讛转诐 讚驻专讬讱 注诇 诪注砖讛 讚讬讜住祝 讛讻讛谉 诪谞讗 诇讬讛 诇转诇诪讜讚讗 讚诪讬讬专讬 讻讜' 讜讗"转 诪谞讗 诇讬讛 讚讛讗讬 拽专讗 讘注讜砖讛 讻讜' 注讻"诇 讻爪"诇 拽讜砖讬讗 专讗砖讜谞讛 讛讬讗 诇转谞讗 讚讘专讬讬转讗 诪讗讬讝讛 住讘专讗 讗讜拽诪讗 拽专讗 讚诇讗讞讜转讜 讘注讜砖讛 驻住讞 诇讞讜讚 讚讗驻"讛 讗讬谞讜 诪讟诪讗 诇讗讞讜转讜 讗讬诪讗 讚注讜砖讛 驻住讞 诇讞讜讚 诪讟诪讗 讗驻讬诇讜 诇拽专讜讘讬讜 讜诇讗 讗讬讬专讬 拽专讗 讗诇讗 讘讬砖 讘讜 讙' 讛拽讚讜砖讜转 讚讗驻"讛 诇讗讞讜转讜 讚讜拽讗 讗讬谞讜 诪讟诪讗 讗讘诇 诇诪转 诪爪讜讛 诪讟诪讗 讜转讬专爪讜 讚诪讛讱 住讘专讗 讚诇讗 讗转讗 注砖讛 砖讗讬谉 讘讜 讻专转 讻讜' 讗讜拽诪讗 诇拽专讗 讗驻讬诇讜 讘注讜砖讛 驻住讞 讙专讬讚讗 讜砖讜讘 讛拽砖讜 讚注诇 讻专讞讱 讛讱 住讘专讗 讗讬谞讛 诪讜讻专讞转 讚讛讗 诪爪讬谞讜 [诪转 诪爪讜讛] 注砖讛 砖讗讬谉 讘讜 讻专转 讛讜讗 讜讚讜讞讛 注砖讛 砖讬砖 讘讜 讻专转 讻讙讜谉 驻住讞 讜讗"讻 诪谞诇讬讛 诇转诇诪讜讚讗 诇诪讬诪专 讚讛讗讬 转谞讗 讗讬讬专讬 讘注讜砖讛 驻住讞 讙专讬讚讗 讚讗驻"讛 讗讬谞讜 诪讟诪讗 诇讗讞讜转讜 讜转讬专爪讜 讚讛讻讬 诪砖诪注 诇转诇诪讜讚讗 诪讚讘专讬 讛转谞讗 讚讗讬讬专讬 讘注讜砖讛 驻住讞 讙专讬讚讗 诪讚诇讗 讻讬讬诇 讻讜' 讜砖讜讘 讛拽砖讜 诇讚讘专讬 讛转谞讗 讚讛讬讗讱 诪讜拽诪讗 诇讬讛 讘注讜砖讛 驻住讞 讻诇诇 讻讬讜谉 讚拽专讗 讗讬讬专讬 讘谞讝讬专 讜转讬专爪讜 讚讘讗诐 讗讬谞讜 注谞讬谉 诇谞讝讬专 诪讜拽诪转 诇讬讛 转谞讛讜 注谞讬谉 诇注讜砖讛 驻住讞 讙专讬讚讗 诪讛讱 住讘专讗 讚讻转讘讜 (讛专讗"砖) [讘砖诐 专砖"讬] 诇注讬诇 讜讚讜"拽:





讞讻诪转 砖诇诪讛

讙诪专讗 转"砖 讜诇讗讞讜转讜 谞"讘 讻诇 讬诪讬 讛讝讬专讜 诇讛' 注诇 谞驻砖 诪转 诇讗 讬讘讗 诇讗讘讬讜 讜诇讗诪讜 诇讗讞讬讜 讜诇讗讞讜转讜 诇讗 讬讟诪讗:


转讜住' 讘讚"讛 专讜讘 讗专讜谞讜转 讻讜' 砖讬砖 注诇讬讜 讟驻讞 讻讜' 讜谞"讘 驻讬专讜砖 讗讝 谞讜拽注转 讜注讜诇讛 讗驻讬诇讜 诪爪讚 讛专讬拽谉:


讘讚"讛 讜诇讗讞讜转讜 讻讜' 砖讗诐 讛讬讛 讻讛谉 讙讚讜诇 讜谞讝讬专 讻讜' 讻爪"诇 讜谞"讘 谞"诇:





专砖"砖

讙诪专讗 讗讜 砖讛讬转讛 诪诇讗讻转讜 诪专讜讘讛 诪砖"讞. 注驻讬专砖"讬. 讜诇讻讗讜专讛 专讘讜转讗 讬讜转专 讛诇"诇 讚讗驻讬' 讗诐 诇讗 讛讬转讛 诪诇讗讻转讜 诪专讜讘讛 专拽 诪讻讚讬 砖讻专讜 讻驻讜注诇 (讜讗讬谉 砖诐 讘驻谞讬 诪讬 砖讬转谞讛) 讙"讻 砖诇讜 拽讜讚诐 讗祝 讗诐 砖诇 讞讘讬专讜 诪专讜讘讛 诪砖诇讜 讗诇祝 驻注诪讬诐 讻讚诪讜讻讞 讘诪砖谞讛 讘讘"诪 诇诪"讚 讘'. [讜注诪砖"讻 讘讘"诪 诇"讚 讘' 讘转讜讚"讛 讗诐 讬砖] :



转讜住' 讚"讛 诪讚诇讙讬谉. 讜讛讬讛 讗讜诪专 专"转 讚诇讬转讗 讻讜' 讚讛讗 讻讜' 专讘讬注讬转 讚诐 讗讬谉 讛谞讝讬专 诪讙诇讞 讻讜'. 讛谞讛 诇讚注转 讛专讗讘"讚 讘驻"讙 诪讛诇' 讟讜诪讗转 诪转 讛"讙 讚谞讝讬专 诪讙诇讞 注诇 讗讛诇 讚专讘讬注讬转 讚诐 讜讛讘讬讗讜 讛诪诇"诪 讘驻"讝 诪讛诇' 谞讝讬专讜转 讛"讜 谞讚讞讬转 专讗讬讬转 专"转 讛诇讝讜. [讙诐 讬"诇 讚讛讗 讚驻' 讘讛诪讛 讛诪拽砖讛 专"注 拽讗诪专 诇讛 讜讗讬讛讜 讘注讬 诇诪讬诇祝 讘拽"讜 讘住驻"讝 讚谞讝讬专 讚诪讙诇讞 注诇 专讘讬注讬转 讚诐 讜讻驻讬' 讛诪驻专砖 砖诐 讚讗祝 讘讗讛诇 讚专"讚. 讗讜诇诐 砖诐 诪砖诪注 讚讛讚专 讘讬讛 专"注 诪讛拽"讜:



讘讗"讚 讜诪讬讛讜 转讬诪讛 诇驻"讛 讚讗诪专讬谞谉 讘驻"拽 讚注专讜讘讬谉 讗讬谉 注讜谞砖讬谉 讻讜'. 讻爪"诇] :





驻谞讬 讬讛讜砖注

讗诪专 专讘 讬讛讜讚讗 讗诪专 专讘 讛诪讜爪讗 讻诇讗讬诐 讘讘讙讚讜 驻讜砖讟谉 讜讻讜' 讜诪住拽讬谞谉 讘砖讬诇讛讬 砖诪注转讬谉 讚讗祝 注"讙 讚讻讘讜讚 讛讘专讬讜转 讚讜讞讛 诇讗 转注砖讛 砖讘转讜专讛 讛讬讬谞讜 讚讜拽讗 讘砖讘 讜讗诇 转注砖讛 讜讻转讘 专砖"讬 讝"诇 诪砖讗"讻 讘讻诇讗讬诐 讚诇讘讬砖讛 讛讜讬 诪注砖讛 讻讜' 注"砖 讜谞专讗讛 讚讗注"讙 讚讛讻讗 诪讬讬专讬 砖讻讘专 诇讘讜砖 讻诇讗讬诐 拽讜讚诐 砖诪爪讗讜 讗驻"讛 诪讬拽专讬 砖驻讬专 拽讜诐 注砖讛 讻讬讜谉 砖爪专讬讱 诇驻砖讟讜 讜讛讬讬谞讜 讻住讘专转 专讘 讗砖讬 讘驻专拽 讙' 讚诪讻讜转 (讚祝 讻"讗 注"讘) 讚讗砖讛讬讬讛 讚讻诇讗讬诐 诪讬诇拽讬 谞诪讬 诇拽讬 讜讛讬讬谞讜 注"讻 诪砖讜诐 讚讞砖讬讘 讻诪注砖讛 讜讻诪"砖 讛转讜住驻讜转 诇讛讚讬讗 讘驻"讘 讚砖讘讜注讜转 (讚祝 讬"讝 注"讗 讘讚"讛 讗讜 讗讬谉 爪专讬讱 砖讛讬讛) 诪砖讗"讻 诇专讘 讘讬讘讬 讚驻诇讬讙 讗讚专讘 讗砖讬 讻转讘讜 讛转讜住' 砖诐 讘砖讛讬讬讛 诇讞讜讚 讛讜讬 诇讗讜 砖讗讬谉 讘讜 诪注砖讛 讜诇讗 诇拽讬 讻"讗 讘驻讜砖讟 讜诇讜讘砖 讘讬转 讗讜谞拽诇讬 砖诇讜 讜讗"讻 诇驻"讝 诪砖诪注 讚专讘 讬讛讜讚讗 讚讛讻讗 讻专讘 讗砖讬 住"诇 讜讘讝讛 讛讬讛 谞"诇 诇讻讗讜专讛 诇驻专砖 讚讘专讬 讛讬专讜砖诇诪讬 砖讛讘讬讗 讛专讗"砖 讝"诇 讘砖诪注转讬谉 讚拽讗诪专 讛转诐 转谞讬 讗讬谉 诪讚拽讚拽讬谉 讘诪转 讜诇讗 讘讻诇讗讬诐 讘讘讬转 讛诪讚专砖 讜诪讬讬转讬 砖诐 注讜讘讚讗 讛讜讛 转诪谉 诪讬转讗 讻讜' 讜诪讗谉 讚讬转讬讘 诇讬讛 诇讗 讗诪专 诇讬讛 讻诇讜诐 讻讜' 注"砖 讜诇讻讗讜专讛 讬砖 诇转诪讜讛 诪"砖 讚谞拽讬讟 讻诇讗讬诐 讜诪转 讟驻讬 诪砖讗专 讗讬住讜专讬诐 讜诇诪讗讬 讚驻专讬砖讬转 讗转讬 砖驻讬专 讚讟注诐 讛讬专讜砖诇诪讬 诪砖讜诐 讚住讘讬专讗 诇讬讛 讻专讘 讘讬讘讬 讚讘砖讛讬讛 讙专讬讚讗 讛讜讬 诇讗讜 砖讗讬谉 讘讜 诪注砖讛 讜讻砖讘 讜讗诇 转注砖讛 讞砖讬讘 诇讬讛 讻诪"砖 讛转讜住' 诇讛讚讬讗 讘砖讘讜注讜转 讚讻诇讗讬诐 讜讟讜诪讗讛 砖讜讬诐 讘注谞讬谉 讝讛 讜诪砖"讛 讗讬谉 诪讚拽讚拽讬谉 讘讘讛"诪 诇讚讞讜转 转诇诪讜讚 转讜专讛 诪砖讜诐 讻诇讗讬诐 讜讟讜诪讗讛 讚讛讜讬 砖讘 讜讗诇 转注砖讛 讻讱 讛讬讛 谞"诇 诇讻讗讜专讛 讗诇讗 诪讚讛讘讬讗 讛专讗"砖 讝"诇 讛讬专讜砖诇诪讬 讗讛讱 讚专讘 讬讛讜讚讗 讗诪专 专讘 讚砖诪注转讬谉 讗"讻 诪砖诪注 讚诇讗 驻诇讬讙讬 讗讛讚讚讬 讜诇讛诇讻讛 诇诪注砖讛 讛讘讬讗讜 讛专讗"砖 讝"诇 讜注讜讚 诪讚诇讗 诪讬讬转讬 讛砖"住 讘诪讻讜转 讛讱 讘专讬讬转讗 讚讗讬谉 诪讚拽讚拽讬谉 诇讗拽砖讜讬讬 讗讚专讘 讗砖讬 诇讻讱 爪专讬讱 诇驻专砖 讘注谞讬谉 讗讞专 讚讛讱 讚讗讬谉 诪讚拽讚拽讬谉 讘诪转 讜讘讻诇讗讬诐 砖讛讘讬讗 讛专讗"砖 讝"诇 讘砖诐 讛讬专讜砖诇诪讬 讛讬讬谞讜 讘讟讜诪讗转 诪转 讚专讘谞谉 讜讘讻诇讗讬诐 讚专讘谞谉 讜讗"讻 讚诪讬 诇讙诪专讬 诇住讜讙讬讗 讚砖诪注转讬谉 讚讘讗讬住讜专 讚专讘谞谉 讚讞讬谞谉 诪砖讜诐 讻讘讜讚 讛讘专讬讜转 讜诇讛讗讬 讬专讜砖诇诪讬 讛"讛 讚谞讚讞讛 诪砖讜诐 讘讟讜诇 讘讛"诪 讜讛讗 讚谞拽讬讟 讘讬专讜砖诇诪讬 讚讛讜讬 转诪谉 诪讬转讗 注"讻 诇讗讜 讘讘讬转 讛诪讚专砖 诪诪砖 讛讬讛 讛诪转 讗诇讗 讘讘讬转 讗讜 讘砖讻讜谞讛 讛住诪讜讱 诇讬讛 讜讛讬讬谞讜 讻诪"砖 讛砖"讱 讝"诇 讘讬"讚 住讬诪谉 砖"注 讚讘讻讛讗讬 讙讜讜谞讗 诇讗 讛讜讬 讗诇讗 讟讜诪讗讛 讚专讘谞谉 讜讗祝 砖讘住驻专 诪"讗 讘讗"讞 住讬诪谉 砖讬"讗 讜讘住讬' 砖诪"讙 讻转讘 注诇 讛砖"讱 讚诇讗 讚拽 讻讘专 讛讗专讻转讬 讘拽讜谞讟专住 诇讬讬砖讘 讜诇讛注诪讬讚 讚讘专讬 讛砖"讱 注诇 诪讻讜谞谉 讜讛讘讗转讬 专讗讬讜转 讘专讜专讜转 诇讚讘专讬讜 诪住讜讙讬讬转 讛砖"住 讚讘讘诇讬 讜讚讬专讜砖诇诪讬 讜诪诇砖讜谉 讛专诪讘"诐 讝"诇 讜讛讗讬 讬专讜砖诇诪讬 讚砖诪注转讬谉 谞诪讬 诪讜讻专注 讛讻讬 讻讚驻专讬砖讬转 讚讗讬谉 砖讜诐 住讘专讗 诇讜诪专 砖讬住讘讜专 讛讬专讜砖诇诪讬 讚诪砖讜诐 讘讬讟讜诇 讘讛"诪 讬讚讞讛 讗讬住讜专 讟讜诪讗转 诪转 讚讗讜专讬讬转讗 讘讬讚讬诐 讻谞"诇 讘专讜专:

砖诐 讚讗诪专 专讘讗 讚讘专 转讜专讛 讗讛诇 讻诇 砖讬砖 讘讜 讞诇诇 讟驻讞 讞讜爪抓 讘驻谞讬 讛讟讜诪讗讛. 诇讻讗讜专讛 谞专讗讛 讚诇讗讜 讗讗讛诇 讚讻转讬讘 讘讗讜专讬讬转讗 拽讗讬 讚讛讗 讻讬讜谉 讚讛讗讛诇 注爪诪讜 讟诪讗 讻讚讻转讬讘 讘讛讚讬讗 讜讛讝讛 注诇 讛讗讛诇 讜注诇 讻诇 讛讻诇讬诐 讗砖专 讛讬讜 砖诐 讜讗"讻 讛讗讬讱 讞讜爪爪讬谉 讘驻谞讬 讛讟讜诪讗讛 讛讗 拽讬"诇 讚讻诇 讚讘专 砖诪拽讘诇 讟讜诪讗讛 讗讬谞讜 讞讜爪抓 讘驻谞讬 讛讟讜诪讗讛 讗注"讻 讚讗砖讗专 讗讛诇讬诐 拽讗讬 讻讙讜谉 砖诇 讘谞讬谉 讗讜 砖讗专 讚讘专讬诐 砖讗讬谞讜 诪拽讘诇 讟讜诪讗讛 讻砖谞注砖讛 讻诪讜 讗讛诇 讻诪讜 砖讻转讘讜 转讜住' 讘驻' 讘诪讛 诪讚诇讬拽讬谉 讘诪砖谞讛 讚讻诇 讛讬讜爪讗 诪谉 讛注抓 讗诇讗 讚讗讻转讬 谞专讗讛 讚讜讞拽 诇讛注诪讬讚 住转讬诪转 讚讘专讬 专讘讗 讘讻讱 讚讛讗 住转诪讗 拽讗诪专 讜讻诇诇讗 讻讬讬诇 诇讻讱 讛讬讛 谞专讗讛 诇讬 诇驻讜诐 专讬讛讟讗 讚讛讗 讚拽讬"诇 讻诇 讚讘专 讛诪拽讘诇 讟讜诪讗讛 讗讬谞讜 讞讜爪抓 讘驻谞讬 讛讟讜诪讗讛 谞诪讬 诇讗讜 诪讚讗讜专讬讬转讗 讛讬讗 讗诇讗 诪讚专讘谞谉 讜讬砖 诇讬 拽爪转 专讗讬讜转 诇讝讛 讗诇讗 讚讗讻转讬 诇讗 诪诇讗谞讬 诇讘讬 诇驻专砖 讻谉 讜爪专讬讱 诇注讬讬谉 讬讜转专 讘砖讬讟转 讛砖"住 讜讘诇砖讜谉 讛专诪讘"诐 讝"诇:


讘转讜住' 讚"讛 诪讚诇讙讬谉 讛讬讬谞讜 注诇 讙讘讬 讗专讜谞讜转 转讬诪讗 诇驻"讛 讻讜' 讚转谞讬讗 讻诇 讗砖专 讬讙注 注诇 驻谞讬 讛砖讚讛 诇专讘讜转 讙讜诇诇 讜讚讜驻拽 讜讗"讻 讙诐 讛讙讜诇诇 诪讟诪讗 讘讗讛诇 讻讜' 注讻"诇. 讜诇讻讗讜专讛 讗讬谉 讝讛 诪讜讻专讞 诇驻讬 砖讬讟转 专砖"讬 讚谞专讗讛 砖讻讘专 谞讝讛专 诪讝讛 诪讛 砖诪爪讗谞讜 讘驻讬专讜砖讜 讘谞讝讬专 驻' 讻"讙 讚祝 谞"讙 注"讘 讚诪讬讬转讬 讛砖"住 讚转谞讬讗 讜讻诇 讗砖专 讬讙注 注诇 驻谞讬 讛砖讚讛 讝讛 讛诪讗讛讬诇 注诇 驻谞讬 讛诪转 讜驻讬专砖"讬 砖诐 诪讚诇讗 讻转讬讘 讬讙注 讘诪转 讘砖讚讛 讗"讻 诪砖诪注 诇讛讚讬讗 讚诇讗 诪讜拽诪讬谞谉 诇驻砖讟讗 讚拽专讗 讚谞讙讬注讛 诇注谞讬谉 讗讛诇 讗诇讗 诪讬转讜专讗 讚注诇 驻谞讬 诪砖讗"讻 诇讛讱 讘专讬讬转讗 砖讛讘讬讗讜 转讜住' 讻讗谉 讚诪讜拽诪讬谞谉 拽专讗 讚注诇 驻谞讬 讛砖讚讛 诇专讘讜转 讙讜诇诇 讜讚讜驻拽 砖驻讬专 诪爪讬谞谉 诇讗讜拽诪讬 拽专讗 讻讚讻转讬讘 讻诇 讗砖专 讬讙注 讛讬讬谞讜 谞讙讬注讛 诪诪砖 讜诇讗 讘讗讛诇 讻讬 讛讬讻讗 讚诪讜拽诪讬谞谉 谞诪讬 讘谞讝讬专 驻专拽 讻"讙 砖诐 诇专讬砖讗 讚拽专讗 讚讜讻诇 讛谞讜讙注 讘注爪诐 讚讜拽讗 诇注谞讬谉 谞讙讬注讛 诪诪砖 注"砖 讜讚讘专讬 讛转讜住' 讬砖 诇讬讬砖讘 讜讚讜"拽:


讘讗"讚 讜讛讬讛 讗讜诪专 专"转 讻讜' 注讻"诇. 讻谉 讻转讘讜 讛转讜住' 讘讻诪讛 讚讜讻转讬 讘讻转讜讘讜转 讚祝 讚' 讜讘谞讝讬专 驻专拽 讻"讙 砖专"转 讛讬讛 讗讜诪专 讚讘专讬讬转讗 讚砖诪讞讜转 诪砖讘砖转讗 讛讬讗 诪讻讞 讛讗讬 住讜讙讬讗 讚谞讝讬专 讜讻转讘讜 砖诐 讻诪讛 转讬专讜爪讬诐 诇讬讬砖讘 拽讜砖讬讗 讚专"转 讜讻转讘讜 注讜讚 讘谞讝讬专 讚砖诇讞 诇讜 专讘讬谞讜 讞讬讬诐 讻讛谉 诇专"转 诇讚讬讚讱 讚讗诪专转 诪砖讘砖转讗 讛讬讗 讗"讻 讗讬讝讛 讘讬转 讗砖专 转讘谞讛 诇讬 讜讗讬谉 诇讱 砖讜诐 讘讬转 砖讗讬谉 砖诐 讻诇讬 诪转讻讜转 砖讛讬讛 讘讗讛诇 讛诪转 讻讜' 注讻"诇 讜诪讚诇讗 诪爪讬谞讜 诪讛 砖讛砖讬讘 诇讜 专"转 注诇 讝讛 讛讜讬 诪砖诪注 讚讛讚专 讘讬讛 讗诇讗 砖诪爪讗转讬 讘讛讙讛讜转 讗砖专"讬 讘驻专拽 诇讗 讬讞驻讜专 砖专"转 讛讬讛 讗讜住专 诇讻讛谞讬诐 诇讬讻谞住 诇讘讬转 砖讬砖 讘讜 讻诇讬 诪转讻讜转 砖讛讬讛 讘讗讛诇 讛诪转 注"砖 讘讗专讬讻讜转 讜诪诇讘讚 砖讝讛 转讬诪讗 讙讚讜诇讛 讗祝 诇驻讬 砖讬讟转 专"转 砖诪驻专砖 讞专讘 讛专讬 讛讜讗 讻讞诇诇 讛讬讬谞讜 讚讜拽讗 讘讻诇讬 诪转讻讜转 讜诪讻"砖 诇砖讬讟转 讛专诪讘"诐 讝"诇 讜住讬讬注转讜 砖讻转讘讜 讚讘讻诇 讛讻诇讬诐 讞讜抓 诪讻诇讬 讞专住 砖讬讬讱 讞专讘 讛专讬 讛讜讗 讻讞诇诇 讗"讻 诇讚讬讚讛讜 注"讻 讚住讘讬专讗 诇讬讛 讚讛讗讬 转讜住驻转讗 讚砖诪讞讜转 诇讗讜 诪砖讘砖转讗 讛讬讗 讜诪讛 砖讬砖 诇讚拽讚拽 讘注谞讬谉 讝讛 讘讚讘专讬 讛专诪讘"诐 讝"诇 讗讬谉 讻讗谉 诪拽讜诪讜 讜讻转讘转讬 讘拽讜谞讟专住 讜讻讗谉 诇讗 讘讗转讬 讗诇讗 诇讬讬砖讘 砖讬讟转 专砖"讬 讝"诇 讜注讬讬谉 注讜讚 讘讞讬讚讜砖讬 讛专砖讘"讗 讝"诇 讘砖诪注转讬谉 砖讻转讘 诪砖诪讜 砖诇 专砖"讬 讝"诇 讘讚专讱 讗讞专:


讘讚"讛 专讜讘 讗专讜谞讜转 讬砖 诇讛诐 讞诇诇 讟驻讞 讜爪"诇 砖专讗砖 讛讗专讜谉 驻转讜讞 砖讗诐 讛讬讛 住转讜诐 讻讜' 注讻"诇. 讻诇 讝讛 诪讘讜讗专 砖讛讜讗 讚诇讗 讻驻专砖"讬 讘砖诪注转讬谉 讜讘谞讝讬专 讚祝 谞"讚 讜讘驻专拽 讘讛诪讛 讛诪拽砖讛 (讞讜诇讬谉 讚祝 注"讗) 讜讘讻诪讛 讚讜讻转讬 讚诪砖诪注 诪驻讬专讜砖讜 讚诇讗 讗砖讻讞谉 砖讜诐 讟讜诪讗讛 砖讘讜拽注转 讜注讜诇讛 讗诇讗 讟讜诪讗讛 专爪讜爪讛 讘诇讘讚 砖讗讬谉 诇讛 讞诇诇 讟驻讞 讜讻谉 诪讜讻专讞 讙诐 讻谉 讘驻专砖"讬 讘驻"拽 讚驻住讞讬诐 讚祝 讟' 讘注讜讘讚讗 讚诪爪讬拽 讗' 讘专诪讜谉 讜讗祝 砖讛转讜住驻讜转 砖诐 讻转讘讜 讻驻讬专讜砖诐 讻讗谉 讚讘讟讜诪讗讛 砖讬砖 讘讜 讞诇诇 讟驻讞 注诇 讟驻讞 讬讜转专 讗诪专讬谞谉 讚讘讜拽注转 讜注讜诇讛 讻砖讛讬讗 住转讜诪讛 诪"诪 讛转讜住驻讜转 注爪诪谉 讘驻专拽 讻诇 讛爪诇诪讬诐 (注讘讜讚讛 讝专讛 讚祝 诪"讘) 讘讛讗讬 注讜讘讚讗 讙讜驻讗 讚诪爪讬拽 讗' 讘专诪讜谉 讘讚"讛 诪驻谞讬 砖讞讜诇讚讛 讜讘专讚诇住 讻转讘讜 诇讛讚讬讗 讻驻专砖"讬 讘驻住讞讬诐 讜讛讬讬谞讜 讻砖讬讟转 专砖"讬 讻讗谉 讜讘讻诇 讚讜讻转讬 讚讘讬砖 讘讜 驻讜转讞 讟驻讞 诇讗 讗诪专讬谞谉 讚讘讜拽注转 讜注讜诇讛 讜讗祝 砖诪讛专砖"讗 讝"诇 讛专讙讬砖 讘讝讛 讘诇砖讜谉 讛转讜住' 讘驻专拽 讻诇 讛爪诇诪讬诐 讜专讜爪讛 诇讛讙讬讛 讜诇讛讞诇讬祝 讜诇讞住专 注"砖 诪"诪 讗讞专 讛诪讞讬诇讛 诪讻讘讜讚 转讜专转讜 讚诇讗 讚拽 砖驻讬专 砖讛专讬 讻转讘讜 砖诐 讛转讜住驻讜转 诇讛讚讬讗 讘诇砖讜谉 拽讜砖讬讬转诐 砖诪讗 讙专专讜讛讜 转讞转 专讙诇讬讜 讜讟讜诪讗讛 专爪讜爪讛 讘讜拽注转 讜注讜诇讛 讗诇诪讗 讚讘专爪讜爪讛 诪诪砖 讗讬讬专讬 砖诐 讻讚诪讜讻讞 诪讚讘专讬 讛转讜住驻讜转 讻讗谉 讚诇砖讜谉 专爪讜爪讛 讛讬讬谞讜 讚讜拽讗 讻砖讗讬谉 讘讜 驻讜转讞 讟驻讞 讜注讜讚 讚讗讬 讘讚讗讬讻讗 驻讜转讞 讟驻讞 讗讬讬专讬 砖诐 讗诐 讻谉 诇诪讛 讻转讘讜 砖诪讗 讙专专讜讛讜 转讞转 专讙诇讬讜 讜转讬驻讜拽 诇讬讛 讚讘诇讗"讛 讛讟讜诪讗讛 讬讜爪讗转 诪讛讞讜专 诇转讜讱 讛讘讜专 讜谞讟诪讗 讛讻讛谉 讻砖讛爪讬抓 注诇 讛讘讜专 讻诪"砖 诇讛讚讬讗 讘讛讗讬 诇讬砖谞讗 砖诐 讘转讜住驻讜转 讘驻住讞讬诐 讗诇讗 注"讻 讚诪讬 砖砖谞讛 讝讜 诇讗 砖谞讛 讝讜 讜讚讘专讬 讛转讜住' 讘驻专拽 讻诇 讛爪诇诪讬诐 讛诐 讻砖讬讟转 专砖"讬 讻讗谉 讜讘讻诪讛 讚讜讻转讬 砖讛讬讗 讙诐 讻谉 砖讬讟转 讛专砖讘"讗 讜讛专讗讘"讚 讜讛专讘讛 诪拽讚诪讜谞讬诐 讝"诇 讚讻诇 讟讜诪讗讛 砖讬砖 诇讛 讞诇诇 讟驻讞 驻谞讜讬 讗讬谞讛 讘讜拽注转 讜注讜诇讛 诇讟诪讗 讘讗讛诇 讜讻谉 谞专讗讛 诪诇砖讜谉 讛专诪讘"谉 讝"诇 讘讞讬讚讜砖讬讜 讘诪砖谞讛 讚讻讜讻讬谉 砖诪拽爪转 诪专讘讜转讬谞讜 讛爪专驻转讬诐 讻转讘讜 讚讘讞诇诇 讟驻讞 谞诪讬 讻砖讛讜讗 住转讜诐 讗诪专讬谞谉 讚讘讜拽注转 讜注讜诇讛 诪讘讜讗专 诪诇砖讜谉 讝讛 诇讛讚讬讗 砖讗讬谉 讻诇 讚注转 专讘讜转讬谞讜 讛爪专驻转讬诐 砖讜讜讬诐 讘讝讛 讜讘注讬拽专 专讗讬讬转 讛转讜住' 砖讻转讘讜 讻讗谉 诪诪转谞讬转讬谉 讚谞驻砖 讗讟讜诪讛 讻转讘 讛专讗讘"讚 讝"诇 讘驻"讝 诪讛诇讻讜转 讟讜诪讗转 讛诪转 讚讛讗 讚拽转谞讬 砖讗诐 讛讬讛 诪拽讜诐 讛讟讜诪讗讛 讟驻讞 注诇 讟驻讞 讻讜' 诇讗讜 讘讬砖 诇讜 讞诇诇 讟驻讞 驻谞讜讬 讗讬讬专讬 讗诇讗 砖讬砖 讟驻讞 讘讟讜诪讗讛 注爪诪讛 讜讛讬讗 讛谞拽专讗转 专爪讜爪讛 讗"讻 诇驻"讝 谞专讗讛 讘驻砖讬讟讜转 讚专砖"讬 讜讻诇 住讬讬注转讜 谞诪讬 诪驻专砖讬诐 讻驻讬' 讛专讗讘"讚 讝"诇 讘讝讛 讗诇讗 讘诪讛 砖讻转讘 讛专讗讘"讚 讝"诇 注讬讬谉 砖诐 讚讻砖讬砖 讞诇诇 讟驻讞 驻谞讜讬 谞讛讬 讚讗讬谉 诪讟诪讗 讘讗讛诇 讗驻讬诇讜 讛讻讬 诪讟诪讗 讻诇 住讘讬讘讬讜 讜讬爪讗 诇讜 讻谉 诪讘专讬讬转讗 讚讘讬转 住转讜诐 讗讜 砖驻专抓 驻爪讬诪讬讜 诪讟诪讗 讻诇 住讘讬讘讬讜 讜诪砖"讛 拽砖讬讗 诇讬讛 诇讛专讗讘"讚 讝"诇 讘注爪诪讜 住讜讙讬讗 讚专讜讘 讗专讜谞讜转 讚讛讻讗 讚讗诪讗讬 讛讬讜 诪讚诇讙讬谉 谞讛讬 讚讬砖 讘讜 驻"讟 讗驻"讛 诪讟诪讗 诪讬讛讜 讘诪讙注 讜讛讜爪专讱 诇转专抓 讘驻专拽 讬"讘 诪讛诇讻讜转 讟讜诪讗转 讛诪转 讘讚讬谉 讗专讜谞讜转 注爪诪谉 讚讟讜诪讗转 诪讙注 讻砖讬砖 讞诇诇 讟驻讞 驻谞讜讬 讻讬讜谉 砖讗讬谉 讛谞讝讬专 诪讙诇讞 讗讬谉 讛讻讛谉 诪讜讝讛专 诪谉 讛转讜专讛 注"砖 讘诇砖讜谉 讛专讗讘"讚 讝"诇 讗诪谞诐 讻谉 诇砖讬讟转 专砖"讬 讗讬谉 爪讜专讱 诇讻诇 讝讛 砖讛专讬 讛讗讬 讘专讬讬转讗 讚讘讬转 住转讜诐 讜驻专讜抓 驻爪讬诪讬讜 讻讘专 驻专砖"讬 讘砖讘转 驻专拽 讛砖讜讗诇 讚祝 拽诪"讜 讜讘讘讗 讘转专讗 驻' 讛砖讜转驻讬谉 (讘讘讗 讘转专讗 讚祝 讬"讘) 讚讗讬讬专讬 诇注谞讬谉 讟讜诪讗讛 讚专讘谞谉 讜讻谞讙讚 讛驻转讞 注"砖 讜诪讛讗讬 诪转谞讬' 讚谞驻砖 讗讟讜诪讛 谞诪讬 讗讬谞讛 专讗讬讛 讻讚驻专讬砖讬转 讘砖诐 讛专讗讘"讚 讝"诇 讜诇驻"讝 砖驻讬专 诪爪讬谞讜 诇诪讬诪专 讘驻砖讬讟讜转 讚诇专砖"讬 讚讻诇 砖讬砖 讟驻讞 驻谞讜讬 诇讬讻讗 砖讜诐 讟讜诪讗讛 讚讗讜专讬讬转讗 讻诇诇 诇讗 讘诪讙注 讜诇讗 讘讗讛诇 讻驻砖讟讗 讚诪讬诪专讗 讚专讘讛 讚诇讗 诪驻诇讬讙 讘讬谉 驻转讜讞讛 诇住转讜诪讛 讜讻驻砖讟讗 讚诇讬砖谞讗 讚讗诪专讬' 讘砖诪注转讬谉 讚专讜讘 讗专讜谞讜转 讬砖 诇讛诐 讞诇诇 讟驻讞 讜诇讗 拽讗诪专 砖讛讬讜 驻转讜讞讬诐 讗诇诪讗 讚讘讻诇 注谞讬谉 讗讬讬专讬 讗驻讬诇讜 讘讻诇 讗专讜谞讜转 砖诇谞讜 讜讗驻讬诇讜 讘拽讘专讬诐 砖诇讗 讘讻讜讻讬谉 讗诇讗 讘住转诐 拽讘专讜转 砖讛谉 讘拽专拽注 诪诪砖 讜住转讜诪讬诐 诪讻诇 爪讚 讻谞"诇 谞讻讜谉 讜讘专讜专 讘砖讬讟转 专砖"讬 讝"诇 讜住讬讬注转讜 讜诪讛 砖讬砖 诇讚拽讚拽 注讜讚 讘砖讬讟转 讛专诪讘"诐 讜讛专讗讘"讚 讜讛诪驻专砖讬诐 讜讘讚讘专讬 讛转讜住' 讘诪砖谞讛 讚讻讜讻讬谉 讗讬谉 讻讗谉 诪拽讜诪讜 讜转拽爪专 讛讬专讬注讛 诪讛讻讬诇 讜讻转讘转讬 讘拽讜谞讟专住 诪讬讜讞讚 讘转讻诇讬转 讛讗专讬讻讜转 讜讚注转讬 诇讛讜住讬祝 讘注讝讛"讬:


讘讗"讚 讗讘诇 讘讟讜诪讗讛 专爪讜爪讛 讗讬谞讜 诪讟诪讗 讗诇讗 讻谞讙讚 讛讟讜诪讗讛 讜诇讗 讻谞讙讚 讛专讬拽谉. 讜诇讻讗讜专讛 讬砖 诇转诪讜讛 讟讜讘讗 讚诇诪讗讬 讚诪住拽讬谞谉 讘砖诪注转讬谉 讚讙讝专讬谞谉 诪讚专讘谞谉 讚专讜讘 讗专讜谞讜转 砖讬砖 讘讛诐 驻"讟 讗讟讜 诪讬注讜讟 砖讗讬谉 讘讛诐 讗"讻 讗诪讗讬 诇讗 讙讝专讬谞谉 讻讛"讙 诇讛讬驻讱 讘诪讬注讜讟 讗专讜谞讜转 砖讗讬谉 讘讛诐 驻"讟 诇讟诪讗讜转 讗祝 讻谞讙讚 讛专讬拽谉 讗讟讜 专讜讘 讗专讜谞讜转 砖讬砖 讘讛诐 驻"讟 讜诇讚注转讬 爪"注 讙讚讜诇 诇讬讬砖讘 讜注讬讬谉 诪讛 砖讻转讘转讬 诇注讬诇 讘诇砖讜谉 讛讙诪专讗 讜讚讜"拽:


讘讙诪' 砖讗谞讬 讛转诐 讚讻转讬讘 讜讛转注诇诪转 讜诇讙诪讜专 诪讬谞讛 讗讬住讜专讗 诪诪诪讜谞讗 诇讗 讬诇驻讬'. 讜拽砖讬讗 诇讬 讚讘注诇诪讗 讬诇驻讬谞谉 讗讬住讜专讗 诪诪诪讜谞讗 诪讚讗讜专讬讬转讗 讻讚讗讬转讗 诇讛讚讬讗 讘驻' 讗诇讜 诪爪讬讗讜转 讚诪讬讘注讬讗 诇谉 讛讗 讚诪讛讚专讬谞谉 讗讘讬讚讛 讘住讬诪谞讬诐 讗讬 讛讜讬 讚讗讜专讬讬转讗 讗讜 讚专讘谞谉 讜谞驻拽讗 诪讬谞讬讛 诇讗讛讚讜专讬 讙讟 讗砖讛 讘住讬诪谞讬诐 讗诇诪讗 讚讗驻讬诇讜 讘讗讬住讜专 讗砖转 讗讬砖 砖讞诪讬专 讘注讬 诇诪讬诇祝 诪讚讗讜专讬讬转讗 诪诪爪讬讗讛 讚诪诪讜谞讗 讛讜讗 注"砖 讘住讜祝 驻专拽 拽诪讗 讚诪爪讬注讗 讘转讜住' 讘讚"讛 讗讬住讜专讗 诪诪诪讜谞讗 讜注"砖 讘讞讬讚讜砖讬谞讜 砖讛讗专讻转讬 讘讝讛 诪讬讛讜 谞专讗讛 诇讬讬砖讘 讚诪"诪 诪砖谞讬 讛讻讗 砖驻讬专 讚诇注谞讬谉 讻讘讜讚 讛讘专讬讜转 诇讗 砖讬讬讱 诇诪讬诇祝 讗讬住讜专讗 诪诪诪讜谞讗 讚讛砖讘转 讗讘讬讚讛 讚讻转讬讘 讜讛转注诇诪转 讚讻讬讜谉 讚拽讬讬"诇 讗讘讬讚转讜 拽讜讚诪转 诇讗讘讬讚转 讗讘讬讜 讜专讘讜 讜砖诇 讻诇 讗讚诐 讗"讻 诪讛讗讬 讟注诪讗 讙讜驻讗 讘讝拽谉 讜讗讬谞讜 诇驻讬 讻讘讜讚讜 砖讗讬谉 讚专讻讜 诇讟驻诇 诇讛讞讝讬专 讗驻讬诇讜 讗讘讬讚转 注爪诪讜 讜谞讜讞 诇讜 讬讜转专 诇讛驻住讬讚 诪诪讜谞讜 讗"讻 诪讻"砖 砖讗讬谉 诪讞讜讬讬讘 诇讟驻诇 讘讗讘讬讚转 讻诇 讗讚诐 讻谞"诇 讜讚讜"拽:


砖诐 转"砖 讜诇讗讞讜转讜 诪讛 转"诇 讛专讬 砖讛讬讛 讛讜诇讱 诇砖讞讜讟 讗转 驻住讞讜 讻讜' 讜驻专砖"讬 讜讬诇讬祝 诇讛 讘讗诐 讗讬谞讜 注谞讬谉 诇讙讜驻讜 讗讜 诇谞讝讬专 讜诇讻讛谉 讙讚讜诇 转谞讛讜 注谞讬谉 诇诪讬 砖讛讜诇讱 诇砖讞讜讟 讗转 驻住讞讜 讻讜'. 讜讛谞专讗讛 讘讝讛 诪诇砖讜谉 专砖"讬 讚讗讛讜诇讱 诇砖讞讜讟 讗转 驻住讞讜 讙专讬讚讗 拽讗讬 讜诇讗 讘谞讝讬专 讜诪砖讜诐 讚驻砖讟讗 讚拽专讗 讘谞讝讬专 讗讬讬专讬 讛讜爪专讱 诇驻专砖 讚讗驻"讛 注"讻 讘讗诐 讗"注 诪讜拽诪讬谞谉 诇讛 讘讛讜诇讱 诇砖讞讜讟 讗转 驻住讞讜 讜讚诇讗 讻诪"砖 讛转讜住' 讘转讞讬诇转 讚讘专讬讛诐 讜讘住讜祝 讚讘专讬讛诐 讘砖诐 讛砖专 诪拽讜爪讬 讚讚专砖转 讚讜诇讗讞讜转讜 讗讬讬专讬 讘谞讝讬专 讜讻"讙 讜谞讜住祝 注诇 讝讛 砖讛讜诇讱 讙"讻 诇砖讞讜讟 讗转 驻住讞讜 讜讻谉 讘诪讛 砖讻转讘 专砖"讬 讘讚"讛 讗诪专转 诇讗 讬讟诪讗 诪砖诪注 诇讛讚讬讗 讚讘讛讜诇讱 诇砖讞讜讟 讗转 驻住讞讜 讙专讬讚讗 拽讗讬 讜诇讻讗讜专讛 讬砖 诇转诪讜讛 讚讘住谞讛讚专讬谉 讚祝 诇"讛 讚诪讬讬转讬 讛砖"住 讙"讻 讛讱 讘专讬讬转讗 讚讜诇讗讞讜转讜 讜驻专砖"讬 砖诐 讚讜诇讗讞讜转讜 讘讗 诇专讘讜转 讛专讬 砖讛讬讛 讻"讙 讜谞讝讬专 讜讛讜诇讱 诇砖讞讜讟 讗转 驻住讞讜 讚讗讬讻讗 诪爪讜转 讟讜讘讗 讗驻"讛 诇讗讞讜转讜 讛讜讗 讚讗讬谞讜 诪讟诪讗 讗讘诇 诪讟诪讗 诇诪"诪 注讻"诇. 谞诪爪讗 讚诇驻"讝 讚讘专讬 专砖"讬 注爪诪谉 住讜转专讬诐 讝讗"讝 讜讛转诪讬讛 注诇 讛转讜住驻讜转 砖诇讗 讛专讙讬砖讜 讘讝讛 讘讚讘专讬讛诐 讘砖诪注转讬谉 讜讻谉 讘讚讘专讬讛诐 讘住讜讙讬讗 讚住谞讛讚专讬谉 讜讛谞专讗讛 诇注谞"讚 讘讝讛 诇讬讬砖讘 砖讬讟转 专砖"讬 讚讻诇 讚讘专讬讜 注讜诇讬谉 讘拽谞讛 讗讞讚 讚讜讚讗讬 讘专讬砖讗 讚讘专讬讬转讗 诇讗 砖讬讬讱 诇驻专砖 讻诇诇 讻驻讬专讜砖 讛转讜住' 讻讗谉 讘转讞诇转 讚讘专讬讛诐 讜讘住讜祝 讚讘专讬讛诐 讘砖诐 讛砖专 诪拽讜爪讬 讚讗讬讬专讬 讘谞讝讬专 讜讻"讙 讜注讜砖讛 驻住讞讜 讚讗讬讻讗 诪爪讜转 讟讜讘讗 讚讗"讻 诪讗讬 讛讗讬 讚拽讗诪专 讬讻讜诇 讬讟诪讗 讜诪讛"转 讻讬讜谉 讚谞讝讬专 诇讞讜讚 讗讬谞讜 诪讟诪讗 诇拽专讜讘讬诐 讻砖"讻 讘谞讝讬专 讜讻"讙 讜注讜砖讛 驻住讞讜 讗讟讜 诪砖讜诐 讚讗讬讻讗 诪爪讜转 讟讜讘讗 诪讙专注 讙专注 砖谞讗诪专 砖讬讟诪讗 讗注"讻 讚讘专讬讬转讗 讛讻讬 诪讬驻专砖讗 讚讻讬讜谉 讚讻讜诇讬讛 拽专讗 讚诇讗讘讬讜 讜诇讗诪讜 讜诇讗讞讬讜 讜诇讗讞讜转讜 讚讻转讬讘 讘谞讝讬专 讻讜诇讛讜 诪讬讜转专讬谉 讚诪注诇 谞驻砖 诪转 诇讗 讬讘讗 砖诪注讬谞谉 诇讛讜 砖讻讜诇讛讜 讘讻诇诇 讻诪讜 砖驻讬' 专砖"讬 讜注"讻 诇讚讬讜拽讗 讚诪"诪 讗讬爪讟专讬讻讬 讚诇讗讘讬讜 讛讬讬谞讜 讚讬讜拽讗 讚诪"诪 讘谞讝讬专 讙专讬讚讗 讜诇讗诪讜 注"讻 诇讛讜住讬祝 讘讗 诇讚讬讜拽讗 讚诪"诪 讗驻讬诇讜 讘讻讛谉 讛讚讬讜讟 讜谞讝讬专 讜诇讗讞讬讜 讘讗 诇讛讜住讬祝 注讜讚 注诇 讻"讙 讜谞讝讬专 讚讗驻"讛 诪讟诪讗 诇诪"诪 讗注"讙 讚讗讬讻讗 转专讬 诇讗讜讬谉 讜诪砖"讛 转讜 诇讬转 诇谉 诇诪讬讚专砖 诪讬转讜专讗 讚讜诇讗讞讜转讜 诇注谞讬谉 讛讬转专 诪"诪 讗诇讗 砖讛讜诇讱 诇砖讞讜讟 讗转 驻住讞讜 讚讗注"讙 讚注砖讛 砖讬砖 讘讜 讻专转 谞讬谞讛讜 讗驻"讛 讗转讬 注砖讛 讚诪"诪 讚讗讬讻讗 谞诪讬 讻讘讜讚 讛讘专讬讜转 讜讚讞讬 讜诪诪讬诇讗 砖诪注讬谞谉 诪讛讱 讚专砖讗 讙讜驻讗 讚讗驻讬' 讘谞讝讬专 讜讻"讙 讜讛讜诇讱 诇砖讞讜讟 讗转 驻住讞讜 讚讗讬讻讗 诪爪讜转 讟讜讘讗 讗驻"讛 诪讟诪讗 诇诪转 诪爪讜讛 讜注"讻 讚驻砖讟讗 讚讛讱 讚专砖讗 讚讜诇讗讞讜转讜 讘讛讻讬 讗讬讬专讬 讚讜诪讬讗 讚讻诇 讛谞讱 讚专讬砖讗 讚拽专讗 砖讻诇 讗讞讚 诪讜住讬祝 注诇 讞讘讬专讜 诇注谞讬谉 讛讬转专 诪"诪 讗"讻 诪住转诪讗 讗讬转 诇谉 诇讗讜拽诪讬 讚专砖讗 讚讜诇讗讞讜转讜 谞诪讬 讚讜诪讬讗 讚讛谞讱 讘诪讜住讬祝 注诇讬讛诐 讚讗注"讙 讚讗讬讻讗 转专讬 诇讗讜讬谉 讜注砖讛 讚讻专转 讗驻"讛 诪讟诪讗 诇诪"诪:


讗诇讗 讻讬讜谉 砖讚讘专 讝讛 讞讬讚讜砖 讙讚讜诇 讛讜讗 砖注砖讛 讚诪"诪 讬讚讞讛 讻诇 讛谞讱 诇讗讜讬谉 讜注砖讛 讚讻专转 讜诪砖"讛 诪讛讚专 讘讘专讬讬转讗 诪注讬拽专讗 讚讗讬 讛讜讬 讗驻砖专 诇讗讜拽诪讬 讛讱 讚专砖讗 讚讜诇讗讞讜转讜 诇讚专砖讗 讗讞专讬转讗 讜讚讗讬 讚讟驻讬 讛讜讬 诇谉 诇诪讬讚专砖 讜讛讬讬谞讜 讚拽讗诪专 讜诇讗讞讜转讜 诪讛 转"诇 讛专讬 砖讛讬讛 讛讜诇讱 诇砖讞讜讟 讗转 驻住讞讜 讻讜' 讬讻讜诇 讬讟诪讗 驻讬' 讚讗讬转 诇谉 诇诪讬讚专砖 拽专讗 讚讜诇讗讞讜转讜 讘讛讻讬 讚谞讝讬专 讛讜讗 讚讗讬谞讜 诪讟诪讗 诇讗讞讜转讜 讗讘诇 讛讜诇讱 诇砖讞讜讟 讗转 驻住讞讜 讙专讬讚讗 讚讗讬谞讜 谞讝讬专 诪讟诪讗 讛讜讗 诇拽专讜讘讬诐 讚诇讗 讗转讬 注砖讛 讚驻住讞 讜讚讞讬 诇注砖讛 讚拽专讜讘讬诐 讜注诇 讝讛 诪住讬拽 砖驻讬专 讘讘专讬讬转讗 讗诪专转 诇讗 讬讟诪讗 讜讛讬讬谞讜 讻诪讜 砖驻讬专砖"讬 讚讜讚讗讬 注砖讛 讚讻专转 讞诪讬专 讟驻讬 诪注砖讛 讚拽专讜讘讬诐 谞诪爪讗 讚诇驻"讝 讻讬讜谉 讚诇讬转 诇谉 诇诪讬讚专砖 讛讱 讚专砖讗 讚讜诇讗讞讜转讜 讘讛讗讬 讚讬讜拽讗 讚谞讝讬专 讗讬谞讜 诪讟诪讗 诇拽专讜讘讬诐 讗讘诇 讛讛讜诇讱 诇砖讞讜讟 讗"驻 诪讟诪讗 注"讻 讚讜诇讗讞讜转讜 谞诪讬 讗转讬 诇讚讬讜拽讗 诇讛转讬专讗 讚诪"诪 讚讗注"讙 砖谞转讜住驻讜 讘讜 讘谞讝讬专 讻诇 拽讚讜砖讜转 讛诇诇讜 讻"讙 讜注讜砖讛 驻住讞讜 讗驻"讛 诪讟诪讗 诇诪"诪 讻讚诪住讬拽 讘讘专讬讬转讗 讜讻讚驻专讬砖讬转 讚诇注谞讬谉 讚讬讜拽讗 讚诪"诪 讻讜诇讛讜 讚讬讜拽讬 讚拽专讗 讘诪讜住讬祝 讗讞讚 注诇 讞讘专讜 讚专砖讬谞谉 诇讛讜:


讜诇驻"讝 谞转讬讬砖讘讜 讛讬讟讘 讻诇 讛住讜讙讬讜转 讚住讜讙讬讗 讚讝讘讞讬诐 诇讗讜 诪讚专砖讗 讚讜诇讗讞讜转讜 诇驻讬 讛诪住拽谞讗 讚讘专讬讬转讗 诪拽砖讛 讛转诐 讗诇讗 诪专讬砖讗 讚讘专讬讬转讗 讚拽讗诪专 讗诪专转 诇讗 讬讟诪讗 诪拽砖讛 讛砖"住 讚诪砖诪注 讗驻讬诇讜 讘讛讜诇讱 诇砖讞讜讟 讗转 驻住讞讜 诇讞讜讚 驻砖讬讟讗 诇讬讛 诇讘专讬讬转讗 讚诇讗 讬讟诪讗 讻讚驻专讬砖讬转 讻谉 谞"诇 谞讻讜谉 讘注讝专转 讛讗诇 讬转讘专讱 讘讬砖讜讘 讛住讜讙讬讗 讜讘砖讬讟转 专砖"讬 讘砖诪注转讬谉 讜讘住谞讛讚专讬谉 砖讻诇 讚讘专讬讜 讗' 讛谉 讜讗诇讜 讜讗诇讜 讚讘专讬 讗诇拽讬诐 讞讬讬诐 讜讚讜拽 讛讬讟讘:





爪诇"讞

讜专讜讘 讗专讜谞讜转 讜讻讜'. 讛讜爪专讱 诇讝讛 讚讗诇"讻 住驻拽 讚讗讜专讬讬转讗 讛讜讗 讜讗讬讱 讛转讬专讜 诪砖讜诐 讻讘讜讚 讛讘专讬讜转 讜诇讻谉 讛讜爪专讱 诇讛拽讚讬诐 讚专讜讘 讗专讜谞讜转 讬砖 讘讛诐 讞诇诇 讟驻讞 讜讛讜爪专讱 诇讜诪专 讙"讻 砖讙讝专讜 讜讻讜' 诪砖讜诐 讚讗诇"讻 拽砖讛 诪讗讬 讗专讬' 诇拽专讗转 诪诇讻讬诐 讛讗 讘诇讗"讛 诪讜转专 讚讛专讬 讘讻诇 诪拽讜诐 讗讝诇讬谞谉 讘转专 专讜讘讗 诇讻谉 讛讜爪专讱 诇讛拽讚讬诐 讚注讻"驻 诪讚专讘谞谉 讗住讜专 讜讛转讬专讜 讻讗谉 诪砖讜诐 讻讘讜讚 诪诇讻讬'. 讗诇讗 讚讗讻转讬 讞砖讛 诇诪讛 讛讜爪专讱 诇讛拽讚讬诐 砖专讜讘 讗专讜谞讜转 讜讻讜' 讛专讬 讗驻讬' 讛讬' 诪讞爪讛 注诇 诪讞爪讛 讻讬讜谉 砖讛讬' 讝讛 诇拽专讗转 诪诇讻讬诐 诪住转诪讗 专讘讬诐 讛讬讜 砖诐 讜住驻拽 讟讜诪讗讛 讘专讛"专 讟讛讜专. 讗讱 诇驻诪"砖 讛转讜住' 讘讚"讛 诪讚诇讙讬谉 讛讬讬谞讜 砖讻讬住讜讬 讝讛 注讻"驻 讙讜诇诇 讛讜讗 讜讗"讻 诇注谞讬谉 讟讜诪讗讛 讜讟讛专讛 讗讬谉 讻讗谉 砖讜诐 谞驻拽讜转讗 讚讘讜讚讗讬 谞讟诪讗 讝讛 讛讚讜诇讙 讜讛住驻拽 讛讜讗 专拽 诇注谞讬谉 讟讜诪讗转 讻讛谉 讗诐 讛讻讛谉 诪讜讝讛专 注诇讬讜 讗讜 诇讗 讜讗讬谉 讝讛 谞拽专讗 住驻拽 讟讜诪讗讛 讗诇讗 讛讜讗 讻讻诇 砖讗专 住驻讬拽讜转 讘讗讬住讜专讬谉 砖住驻拽 转讜专讛 诇讞讜诪专讗. 讗讘诇 诇砖讟转 讛专诪讘"诐 砖讻诇诇 讝讛 砖住驻拽 讚讗讜专讬讬转讗 诇讞讜诪专讗 讗讬谞讜 专讜爪讛 诇讜诪专 砖讛转讜专讛 讗住专讛 讗转 讛住驻拽 讗诇讗 讞讻诪讬诐 讗住专讜 砖讬讛讬' 住驻拽 讚讗讜专讬讬转讗 诇讞讜诪专讗 讛讚拽"诇 讚诇诪讛 讛讜爪专讱 诇讛拽讚讬诐 讚专讜讘 讬砖 诇讛诐 讞诇诇 讟驻讞. 讜讛讬' 诪拽讜诐 讗转讬 诇转专抓 注"驻讬 讚讘专讬 讛转讜住' 专讜讘 讗专讜谞讜转 砖讗诐 讗讬谉 专讗砖 讛讗专讜谉 驻转讜讞 诇讗 诪讛谞讬 讞诇诇 讟驻讞 讚讗讚专讘讛 讙专注 讟驻讬 讜讗"讻 诪爪讬谞讜 诇诪讬诪专 讚讜讚讗讬 讬砖 讙"讻 拽爪转 讗专讜谞讜转 砖讛诐 住转讜诪讬诐 诇讙诪专讬 讜讗"讻 讗讬 诇讗讜 讚讗诪专 专讜讘 讜讻讜' 讛"讗 砖驻诇讙讗 讬砖 诇讛诐 讞诇诇 讟驻讞 讜驻诇讙讗 讗讬谉 诇讛诐 讗"讻 住诪讜讱 诪讬注讜讟 讛住转讜诪讬诐 诇讙诪专讬 诇驻诇讙讗 砖讗讬谉 诇讛诐 讞诇诇 讟驻讞 讜讛"诇 专讜讘讗 诇讞讜诪专讗 讜讗住讜专 诪谉 讛转讜专讛 诇讻讱 讛讜爪专讱 诇讛拽讚讬诐 讚专讜讘 讬砖 诇讛诐 讞诇诇 讟驻讞 讗讱 讛专诪讘"诐 诪讚讜讬诇 讬讚讜 诪砖转诇讬诐 砖讛专诪讘"诐 讘驻' 讬"讘 诪讟讜诪讗转 诪转 讛诇讻讛 讜' 诇讬转 诇讬' 住讘专转 讛转讜住' 讻讗谉 讜住"诇 讚讞讬诇讜拽 讝讛 讘讬谉 驻转讜讞 诇住转讜诐 讛讜讗 讚讜拽讗 讘拽讘专 讗讘诇 讘讗专讜谉 砖诇 注抓 讗驻讬' 讗讬谉 诇讜 驻转讞 讘爪讚讜 讻诇 砖讬砖 砖诐 讞诇诇 讟驻讞 讞讜爪抓 讘驻谞讬 讛讟讜诪讗讛 拽砖讛 诇诪讛 讛讜爪专讱 诇讛拽讚讬诐 专讜讘 讗专讜谞讜转 讜讻讜' 讜爪专讬讱 诇讜诪专 砖讗祝 砖诇 讛专诪讘"诐 住驻拽 转讜专讛 讛讜讗 专拽 诪讚专讘谞谉 诇讞讜诪专讗 诪"诪 讞讻诪讬诐 注砖讗讜讛讜 讻砖诇 转讜专讛 讜诇讗 讛转讬专讜 讘讜 诪砖讜诐 讻讘讜讚 讛讘专讬讜转:


讗讬住讜专讗 诪诪诪讜谞讗 诇讗 讬诇驻讬谞谉. 讜谞诇注"讚 讚讛讛"讚 诇讛讬驻讜讱 讚诪诪讜谞讗 诪讗讬住讜专讗 诇讗 讬诇驻讬' 讚讗讜诇讬 诪诪讜谉 讞讘讬专讜 诇讗 讜讬转专讛 讛转讜专讛 诪砖讜诐 讻讘讜讚讜 砖诇 讝讛 讜诇讛讻讬 讗祝 讚讻转讬讘 讜诇讗讞讜转讜 讗讻转讬 讗讬爪讟专讱 讜讛转注诇诪转 讚讘讝讛 讗讬谉 讗谞讜 爪专讬讻讬谉 诇诪讛 砖谞讚讞拽讜 讛转讜住' 讘诪住讻转 讘"诪 讚祝 诇' 注"讘 讘讚"讛 讗诇讗 诇讝拽谉 讜讻讜' 讬注"砖. 讜讛讗 讚讗诪专讬谞谉 讗讬住讜专讗 诪诪诪讜谞讗 诇讗 讬诇驻讬谞谉 讻专讗讛 讚讛讬讬谞讜 诪诪讜谞讗 讻讛"讙 砖讗讬谉 讻讗谉 讛讜爪讗转 诪诪讜谉 诪讛诪讜讞讝拽 讗讘诇 诇讛讜爪讬讗 诪诪讜谉 诪讛诪讜讞讝拽 讗讝 讗讚专讘讛 诪诪讜谞讗 讞诪讬专 诪讗讬住讜专讗 砖讛专讬 讘讗讬住讜专讗 讛讜诇讻讬谉 讗讞专 讛专讜讘 讜讘诪诪讜谞讗 讗讬谉 讛讜诇讻讬谉 讗讞专 讛专讜讘. 讜讘讝讛 讗"砖 讘诪住' 讘"诪 讚祝 讱"讝 讚讗讬讘注讬 诇讛讜 住讬诪谞讬谉 讚讗讜专讬讬转讗 讜讻讜' 诇诪谞"诪 诇讗讛讚讜专讬 讙讟 讗砖讛 讘住讬诪谞讬谉 讛专讬 讚讬诇驻讬谞谉 讗讬住讜专 讗"讗 诪诪诪讜谞讗 讜诇驻诪"砖 谞讬讞讗 讚砖诐 诪讜爪讬讗讬谉 讛讗讘讬讚讛 诪讛诪讜爪讗讛 砖讛讜讗 诪讜讞讝拽 讘讜. 讜讗祝 砖讻转讘讜 讛转讜住' 讘讻转讜讘转 讚祝 讟"讝 注"讘 讘讚"讛 诇讛讞讝讬专 讜讻讜' 讚诇注谞讬谉 讛讞讝专转 讗讘讬讚讛 诪讜讚讛 砖诪讜讗诇 讚讗讝诇讬谞谉 讘转专 专讜讘讛 注"砖 讜讗"讻 爪专讬讱 诇讜诪专 讚讛诪讜爪讬讗 讗讘讬讚讛 诇讗 诪拽专讬 讻诇 讻讱 诪讜讞讝拽 讻诪讜 砖讗专 讞讝拽转 诪诪讜谉. 谞专讗讛 讚讛讬讬谞讜 讚诇讗 讞诪讬专 诪讗讬住讜专讗 讗讘诇 注讻"驻 谞拽专讗 诪讜讞讝拽 诇注谞讬谉 讝讛 砖讬讛讬' 砖讜讛 讻诪讜 讗讬住讜专讗 讜注讜讚 砖诪讘讜讗专 讗爪诇讬 讘谞讜讚注 讘讬讛讜讚讛 诪讛讚讜专讗 转谞讬谞讗 讗砖专 注讚讬讬谉 诇讗 讛讘讗转讬讜 讘讚驻讜住 砖讗诐 讗诪专讬谞谉 住讬诪谞讬谉 讚讗讜专讬讬转讗 讛讬讬谞讜 讟注诪讗 讚讗讬 诇讗讜 砖住诪讻讛 讛转讜专讛 注诇 住讬诪谞讬谉 讗讝 讛讬 讛诪讜爪讬讗 讗讘讬讚讛 拽谞讗讛 转讬讻祝 讘讬讬讗讜砖 讜诇讗 讛讬' 爪专讱 诇讛讞讝讬专 讻诇诇 讗驻讬' 讘注讚讬诐 讜讗"讻 砖驻讬专 诪讛谞讬 住讬诪谞讬谉 诇讛讜爪讬讗 诪讬讚 讛诪讜讞讝拽 诪诪砖 讜转专爪转讬 砖诐 讘讝讛 诪讛 砖讛拽砖讛 讗讜转讬 讞转谞讬 讙讗讜谉 讬砖专讗诇 讜驻讗专讜 讚讗讬讱 谞讬诇祝 讛讞讝专转 讙讟 讗砖讛 讚讗讬转讞讝拽 讗讬住讜专 讗砖转 讗讬砖 诪讞讝专转 讗讘讬讚讛 砖讗讬谞讜 讘讗 诇讗驻讜拽讬 诪讞讝拽讛 讜讛专讞讘转讬 砖诐 讛讚讘讜专 讘讝讛 讜讻讗谉 讗讬谉 诪拽讜诐 诇讛讗专讬讱 讘住讜讙讬' 讗讞专转. 讜讘讝讛 讗讬谉 诪拽讜诐 诇拽讜砖讬讜转 讛驻谞讬 讬讛讜砖注 讻讗谉:


专砖"讬 讚"讛 讗诪专转 诇讗 讬讟诪讗 讜讻讜' 讜讗讬转 讚讗诪专讬 讘注"驻 讜讻讜' 讚诪讬诇转 讝讻专讬讜 诪注讻讘 讛驻住讞. 讜爪"诇 讚诪讬讬专讬 讘驻住讞 讛讘讗 讘讟讜诪讗讛 砖诪砖讜诐 驻住讞 注爪诪讜 讗讬谞讜 诪驻住讬讚 讘讟讜诪讗转讜 专拽 诪驻谞讬 诪讬诇转 讝讻专讬讜 砖诪注讻讘讜:





驻转讞 注讬谞讬诐

讗专"讗 讘专 爪讚讜拽 诪讚诇讙讬谉 讛讬讬谞讜 注"讙 讗专讜谞讜转 讜讻讜' 讛讻讗 诪砖诪注 讚专讗讘"抓 讻讛谉 讛讜讛 讜讗诇讜 驻' 讘转专讗 讘转注谞讬讜转 讗专讗讘"抓 讗谞讬 讛讬讬转讬 诪讘谞讬 住谞讗讘 诪讘谞讬诪讬谉 讜讻讜' 讗诇诪讗 讬砖专讗诇 讛讜讛 讜讬"诇 讚诪爪讚 讗诪讜 讛讬讛 诪讘谞讬 讘谞讬诪讬谉 讜讛讬讛 诪讘讬讗 注爪讬诐 诇诪注专讻讛 注诪讛诐 讗讘诇 讜讚讗讬 讻讛谉 讛讬讛 转讜住驻讜转 讬砖谞讬诐 讻"讬. 讜讘转讜住驻讜转 讚讬讚谉 讘注专讜讘讬谉 讚祝 诪"讗 讛讜拽砖讛 诇讛诐 讻谉 讜诪讬讬转讜 诪讘讻讜专讜转 讚祝 诇"讜 讚讛讜"诇 讘讜讻专讗 讜讻转讘讜 砖诪讗 讗诪讜 讛讬转讛 诪讘谞讬诪讬谉 讗讜 讞转谞诐 讛讬讛 讜讛讬讛 注诪讛诐 讘住讬讬注转诐 注讻"讚 讜讘住' 住讚专 讛讚讜专讜转 讚祝 注"讟 注"讘 讜注"讙 讚讞讛 讻诇 讛专讗讬讜转 砖谞专讗讬谉 砖讛讬讛 讻讛谉 讜讛住讻讬诐 砖诇讗 讛讬讛 讻讛谉 讜讻谉 讛专诪讘"诐 诇讗 诪谞讛讜 讘讻诇诇 讛讻讛谞讬诐 讜讛讘讬讗 注讜讚 专讗讬讛 砖诇讗 讛讬讛 讻讛谉 注砖"讘:





讬讚 讚讜讚

讘住讜讙讬讗 讛诪讜爪讬讗 {讛诪讜爪讗} 讻诇讗讬诐 讘讘讙讚讜 讻讜'. 讜讬砖 诇讚拽讚拽 讚诪讗讬 诪拽砖讬 讛讙诪专讗 诪讛讗讬 讚讘讗讬谉 注诪讜 讘讟讛讜专讛. 讜讻谉 诪讛讗讬 讚诪讚诇讙讬谉 讚讬诇诪讗 砖讗谞讬 讛转诐 讚讛讜讬 谞诪讬 诪爪讜讛. 讗讘诇 讛讻讗 注"讬 砖驻讜砖讟 讗转 讘讙讚讬讜 诇讗 诪爪讜讛 讗讬讻讗 讜谞"诇 讚驻砖讬讟讗 诇转诇诪讜讚讗 讚讻讚讬 砖诇讗 讬转讘讝讛 讘讬谉 讛讘专讬讜转 谞讞砖讘 讻诪讜 诪爪讜讛 专讘讛 讜讛专讗讬' 砖讛讬' 专讜爪讛 诇讚诪讜转' 诇拽讘讜专转 诪转 诪爪讜讛 砖讘讜讜讚讗讬 诪爪讜讛 讙讚讜诇讛 讛讬讗 砖讚讜讞讛 讗转 讻诇 讛诪爪讜转. 讜讻谉 诪讘讜讗专 诪讚讘专讬 讛转讜住' 讘讘"诪 讚祝 诇诪讚 砖讻转讘讜 讚爪专讬讱 诇讜讛转注诇诪转 诪砖讜诐 讚诇讬讻讗 诇诪讬诇祝 诪诪转 诪爪讜讛 砖讛讜讗 讙讚讜诇 讻讘讜讚 讛讘专讬讜转 讗讘诇 讻诇讗讬诐 砖驻讬专 诪爪讬 诇诪讬爪祝 讗讬 讛讜讬 砖讘 讜讗诇 转注砖讛 诇驻讬 砖讛讜讗 讙"讻 讘讝讬讜谉 讙讚讜诇 讗诇诪讗 讚谞讞砖讘 讻诪讜 诪爪讜讛. 讗讬讘专讗 讚讬砖 诇讚拽讚拽 讘讚讘专讬 转讜住' 砖诐 讚诪讗讬 拽砖讬讗 诇讛讜 诪讜讛转注诇诪转 讚讬诇诪讗 砖讗谞讬 讙讘讬 诪转 诪爪讜讛 讚讗讬讻讗 谞诪讬 注砖讛 讚拽讘讜专 转拽讘专谞讜 讜讛讜讗 诪"注 讚讗讜专讬讬转讗 讻诪"砖 讛专诪讘"谉 诇讛讚讬讗 讘讛砖讙讜转讬讜 诇砖专砖 讛专讗砖讜谉 诪住驻专 讛诪爪讜转 (讜讘讚讘专讬 讛专诪讘"诐 讬砖 诇住驻拽 讗诐 讘诪转 诪爪讜讛 砖讬讬讱 诪爪讜转 拽讘专 转拽讘专谞讜 讜注讬讬谉 讘住驻专 诇讘 砖诪讞. 讜讘讗诪转 讘讞讘讜专讜 谞专讗讛 讚讛讜讗 专拽 诪讚讘专讬 拽讘诇讛) 讜讙诐 注诇 讛讙诪专讗 讙讜驻讗 讬砖 诇讛拽砖讜转 讻讗谉 诪讗讬 驻专讬讱 诪讜诇讗讞讜转讜 讚讬诇诪讗 砖讗谞讬 讛转诐 讚讗讬讻讗 诪爪讜讛 讚拽讘讜专 转拽讘专谞讜 诪诇讘讚 讻讘讜讚 讛讘专讬讜转 讜讻讘专 专讗讬转讬 讘住驻专 驻谞讬 讬讛讜砖注 砖讛拽砖讛 讻谉 讜讘谞讛 注诪讜讚 讛讘专讝诇 注诇 讝讛 注讚 砖讛驻诇讬讗 注诇 专讘讜转讬谞讜 讛拽讚讜诪讬' 专砖讬' 讜转讜' 讜讛讙讗讜谞讬诐 讜讛专诪讘"谉 诇诪讛 诇讗 转讬专爪讜 讘讝讛 讛拽讜砖讬讗 砖讛拽砖讛 讚谞讬诇讬祝 诪讻讛谉 讜谞讝讬专 砖诪讟诪讗 讘拽讜诐 讜注砖讛. 讜讗祝 讻讬 讬讚注转讬 诪讬注讜讟 注专讻讬 谞讙讚 讛专讘 讛讙讚讜诇 讛谞讝讻专 注诐 讻诇 讝讛 讘注讬谞讬 讬驻诇讗 注诇讬讜 诇讞诇讜拽 注诇 讻诇 专讘讜转讬谞讜 讘住讘专讗 讻讝讜 讚讛讚讘专 讛讬' 驻砖讜讟 讘注讬谞讬讛诐 讚讛诪拽砖谉 讜转讬专爪谉 住"诇 讗祝 讗诐 谞讗诪专 讚拽讘讜专 转拽讘专谞讜 讘驻讬专讜砖 谞讻转讘 注诇 讻诇 讛诪转讬诐 讗祝 诇讗 诇拽专讜讘讬诐 诪"诪 注讬拽专 讛讟注诐 诪砖讜诐 讻讘讜讚 讛讘专讬讜转 讜砖驻讬专 谞讜讻诇 诇诪讬诇祝 诪讬谞讬' 砖讗专 讻讘讜讚 讛讘专讬讜转 讜诪讛 诇讬 讗诐 谞讻转讘 拽讘讜专 转拽讘专谞讜 讗讜 谞讬诇祝 诪讜诇讗讞讜转讜 讘诇讘讚 讜讛专讬 讗祝 讗诐 诇讗 讛讬' 诇诪讚讬诐 砖讗专 诪转讬诐 诪拽讘讜专 转拽讘专谞讜 注讻"驻 谞讬诇祝 诪诇讗讞讜转讜 讜讗驻"讛 专爪讛 讛讙诪专讗 诇讜诪专 讛讟注诐 诪砖讜诐 讻讘讜讚 讛讘专讬讜转 讜拽讗诪专 讚谞讬诇祝 诪讬谞讛 讜讘讜讜讚讗讬 诪诇讗讞讜转讜 讘诇讘讚 讛讜讗 诪拽讬讬诐 讛诪爪讜讛 砖讛专讬 诪讜讻专讞 讛讜讗 诇注砖讜转 讜讗讬谞讜 专砖讜转 讜诪讛 诇讬 讗诐 诪拽讬讬诐 讛诪爪讜讛 诪讝讛 讛驻住讜拽 讗讜 谞诪讬 诪拽讘专 转拽讘专谞讜 注"讻 讞讝讬谞谉 讚注讬拽专 讟注诐 讛转讜专讛 讛讜讗 诪砖讜诐 讻讘讜讚 讛讘专讬讜转 讗诇讗 讗诐 诇讗 讛讬' 谞讻转讘 诇讗讞讜转讜 讛"讗 砖讜诐 讗讬住讜专 诇讗 转讚讞讛 诪砖讜诐 诪爪讜讛 讗驻讬诇讜 讬砖 讘讛 讻讘讜讚 讛讘专讬讜转 诇讻谉 讗讬爪讟专讱 讚谞讚讞讛 诪爪讜讛 砖讬砖 讘讛 讻讘讜讚 讛讘专讬讜转 讘砖讘 讜讗诇 转注砖讛 讜讛"讛 讻讘讜讚 讛讘专讬讜转 讙讚讜诇 讗驻讬诇讜 讗讬谉 诪拽讬讬诐 讘讜 砖讜诐 诪爪讜讛 讻讬 讗讬谉 诇讞诇讜拽 讘讬谞讬讛诐 讻诇诇 讜讝讛 驻砖讜讟:


讜注讜讚 砖诇讗 讛讜注讬诇 讻诇讜诐 讘住讘专讗 讝讗转 砖专爪讛 诇讜诪专 讚诪驻住讞 砖驻讬专 诪爪讬 讬诇讬祝 讚讛讜讛 注砖讛 砖讬砖 讘讜 讻专转 讗"讻 讙诐 诪讻讛谉 讜谞讝讬专 砖驻讬专 诪爪讬 诇诪讬诇祝 诇讛讜讬 诇讗讜讬谉 讟讜讘讗 讜讗讬谉 注砖讛 讚讜讞讛 讬讜转专 诪诇"转 讗讞讚 讜讘"讻 爪"诇 讚讻讘讜讚 讛讘专讬讜转 讛讜讗 砖讙讜专诐 诇讚讞讜转 讗"讻 谞讬诇祝 诪讬谞讬讛 讚讻讘讜讚 讛讘专讬讜转 讚讜讞讛 注讻"驻 诇"转 讗讞讚 讜讗诐 讬转专抓 讚讚讞讬 讻谉 诇驻讬 讛驻讬专砖 讚讚讞讬 讻"讛 诇谞讝讬专 讜驻住讞 讘讻诇 讝讗转 诇讗 讛讜注讬诇 讻诇讜诐 注讻"驻 讞讝讬谞谉 讚诪住讬讬注 讻讘讜讚 讛讘专讬讜转 诇注砖讛 讚拽讘讜专 转拽讘专谞讜 诇讚讞讜转 讬讜转专 诪诇讗讜 讗讞讚. 讜注讬讬谉 诪讛 砖砖讬讬讱 诇住讜讙讬讗 讝讜 砖诐 讘转讜住' 讘"诪 砖讻转讘转讬 讜讘转讜住驻讜转 专讬砖 驻专拽 砖讘讜注讜转 讛注讚讜转 讜砖诐 讘砖讘讜注讜转 讚祝 讬"讝 讜讘讬讘诪讜转 讚祝 爪"讗 讜讘讞讜讜转 讬讗讬专 住讬诪谉 拽爪"讗 讜讗砖转诪讬讟转讬' 讝讜 诇讘注诇 驻谞讬诐 诪讗讬专讜转 讘讞诇拽 砖谞讬. 讜注讬讬谉 注讜讚 讘讞讜讜转 讬讗讬专 住讬诪谉 拽诇"讟 讜注诇 讚讘专讬 讛转讜住驻讜转 讘砖讘讜注讜转 讘讛专"砖 讞讬讜谉 讘住驻专讜 讘谞讬 砖诪讜讗诇 讜讙诐 注诇 讚讘专讬 讛专诪讘"诐 注诪讚 讜诪诇讘讚 诪讛 砖讻转讘 讛讜讗 讗谞讬 转诪讛 讻讬 诇讗 诪爪讗转讬 诇讛专诪讘"诐 砖讻转讘 讛讱 讚讬谞讗 讻诇诇 讚注砖讬讬转 讛驻住讞 讜诪讬诇讛 谞讚讞讛 诪驻谞讬 诪"诪. 讜讘驻专拽 讜' 诪讛诇讻讜' 拽"驻 砖诐 诇讗 讛讝讻讬专 专拽 诪驻谞讬 讗谞讬谞讜转 讗讘诇 诇讗 诇注谞讬谉 诇讟诪讗讜转 讜注讬讬谉 注讜讚 讘专诪讘"诐 讘驻"讗 诪讛诇讻讜转 注讚讜转 讜讘讻"诪 讜讘诇讞诐 诪砖谞' 砖诐 讜讛讬' 谞专讗讛 诇讻讗讜专讛 砖诐 诪讚讻转讘 讛专诪讘"诐 讚讗驻讬' 讘讚讬谞讬 谞驻砖讜转 爪专讬讱 诇讛注讬讚 讜诇驻讬 诪讛 砖诪驻专砖 讛讻"诪 讘转讬专讜抓 专讗砖讜谉 讚诇讗 住"诇 讻转讬专讜抓 讛砖谞讬 砖讻转讻讜 讘讜 讛转讜住' 讻驻讬 砖讛讬' 专讜爪讛 诇讜诪专 讘住驻专 讘谞讬 砖诪讜讗诇 讻转讘讜 讛转讜住' 讘砖讘讜注讜转 讚祝 诇诪讚 注"讘 讜讝"诇 讗讘诇 讛讻讗 讙讘讬 注讚讜转 诇讬讻讗 讙谞讗讬 讻诇 讻讱 讜诇讗 砖专讬 讘讗讬住讜专讗 讗驻讬诇讜 讘砖讘 讜讗诇 转注砖讛 讜讚诪讬 诇讬' 讙谞讗讬 讚砖拽 讜拽讜驻讛 注讻"诇. 讜讻讜讜谞转诐 讘讝讛 诪砖讜诐 讚拽砖讛 诇讛讜 讚讗"讻 讚讙讘讬 注讚讜转 诇讬讻讗 讙谞讗讬 讻诇 讻讱 诪谞讗 诇谉 讚讗驻讬诇讜 讙讘讬 诪诪讜谉 讗讬谉 爪专讬讱 诇讛注讬讚 诇讝讛 转讬专爪讜 讚讝讛 讗转讬 砖驻讬专 讚谞讬诇祝 诪诪爪讗 砖拽 讗讜 拽讜驻讛. 砖讛讜讗 讙"讻 讗讬谞讜 讙谞讗讬 讙讚讜诇 讜讗驻"讛 诪讜转专 讻讬讜谉 讚诪诪讜谉 讛讜讗 讛"谞 谞讬诪讗 讙讘讬 注讚讜转 讜讛讜拽砖讛 诇讛诐 注诇 讝讛 讚讝讛 讗讬谞讜 讚讛讗 讙诪专讗 驻专讬讱 诪诪爪讗 砖拽 诇诪爪讗 讻诇讗讬诐 砖"诪 讚诪爪讗 砖拽 谞诪讬 讙谞讗讬 讙讚讜诇 讛讜讗 诇讝讛 讻转讘讜 讚讜讜讚讗讬 诪爪讗 砖拽 诇讗 讛讜讬 讙谞讗讬 讙讚讜诇 讻诪讜 诪爪讗 讻诇讗讬诐 讜讗驻"讛 驻专讬讱 砖驻讬专 讚讻"砖 讛讜讗 讗诐 讘讙谞讗讬 拽讟谉 讻讘讜讚 讛讘专讬讜转 讚讜讞讛 讘讙谞讗讬 讙讚讜诇 诇讻"砖:


诪注转讛 诇驻讬 讛转讬专讜抓 讝讛 讚谞砖讗专 讘诪住拽谞讗 讚注讚讜转 讛讜讛 讘砖讘 讜讗"转 讜讗"讻 讬砖 诇讜诪专 讚诪爪讗 砖拽 讗讜 拽讜驻讛 谞诪讬 讛讜讬 砖讘 讜讗诇 转注砖讛 讜讗驻"讛 砖驻讬专 讬诇讬祝 诪讬谞讬' 注讚讜转 讚砖谞讬讛诐 砖讜讜讬诐 讘讝讛 讚砖讘 讜讗"转 讛讜讗 讜讛讬' 讛讙诪专讗 讘讘专讻讜转 讬讻讜诇 诇转专抓 砖讗谞讬 诪爪讗 砖拽 讗讜 拽讜驻讛 讚砖讘 讜讗诇 转注砖讛 讛讜讗 讜诇讗 诪爪讬谞谉 诇诇诪讜讚 诪讜爪讗 讻诇讗讬诐 诪讬谞讬讛. 讗讘诇 诇转讬专抓 讛砖谞讬 砖讻转讘讜 转讜住' 讚讙讘讬 注讚讜转 谞诪讬 拽讜诐 注砖讛 诪拽专讬 讜讗"讻 拽砖讛 讗讬讱 讬诇讬祝 诪诪爪讗 砖拽 讗讜 拽讜驻讛 讜爪"诇 讚砖诐 谞诪讬 讛讜讬 拽讜诐 注砖讛 讜诇讗 讛讜讬 诪爪讬 诇转专抓 砖讘 讜讗"转 砖讗谞讬. 讜讘讘"诪 讚祝 诇诪讚 谞专讗讛 砖住讘专讜 讻讛转讬专讜抓 讛专讗砖讜谉 讻讗谉 讜注诇 讛拽讜砖讬讗 讚诇讗 诪砖谞讬 砖讘 讜讗诇 转注砖讛 砖讗谞讬. 谞专讗讛 讚讻讜讜谞转诐 诇转专抓 讚讛讜爪专讱 诇讜诪专 诪诪讜谞讗 诪讗讬住讜专讗 诇讗 讬诇驻讬谞谉 讚讗诇"讻 拽砖讛 诇砖转讜拽 诪诇讗讞讜转讜. 讜讬诇讬祝 诪诪爪讗 砖拽 讗讜 拽讜驻讛 讘拽"讜 讚讛讜讬 讙谞讗讬 讬讜转专 讙讚讜诇. 讗诪谞诐 讛转讜住' 讚讻讗谉 诇讗 谞讞转讬 诇讛讻讬 诇讜诪' 讚讛转讬专爪谉 讛专讗砖讜谉 讛讬' 讬讜讚注 讛诪诐拽谞' 讜诪诇讗讞讜转讜


讜讘讝讛 诪转讜专抓 诪讛 砖讛拽砖讛 讛专"砖 讞讬讜谉 讚讗讬讱 拽讗诪专讜 讛转讜' 讚讛讜讬 诪爪讬 诇讜诪专 砖讘 讜讗"转 砖讗谞讬 讚讛讜讬 诪砖诪注 讚讗讬谉 讞讬诇讜拽 讘讬谉 诪诪讜谉 诇讗讬住讜专 讜讗驻讬诇讜 讘讗讬住讜专 讗讬 讛讜讬 砖讘 讜讗"转 讚讞讬 讗驻讬' 讘讙谞讗讬 拽讟谉 讻讝讛. 讜讘讗诪讛 讝讗转 讛住讘专讗 讗讬谞讛 讗诪讬转讜转 诇驻讬 讛诪住拽谞讗 诇驻讬讻讱 讛讜爪专讱 诇转专抓 诪诪讜谞讗 诪讗讬住讜专讗 诇讗 讬诇驻讬谞谉 讗诪谞诐 诇驻讬 诪讛 砖讻转讘转讬 讚讛转讜住' 住"诇 讚讛转专爪谉 诇讗 谞讞讬转 诇诪住拽谞讗 诇"拽 诪讬讚讬 讜讘注"讻 爪"诇 讻谉. 讜转诪讛谞讬 注诇 讛讙讗讜谉 诪讛专"砖 讞讬讜谉 讝"诇 诇砖讬讟转讜 注讚讬驻讗 讛"诇 诇讛拽砖讜转 讚讛讙诪专讗 爪专讬讱 诇砖谞讜转 讻谉 诪讻讞 拽讬砖讬讜转 诇砖转讜拽 诪诇讗讞讜转讜:


讜讛讬' 谞专讗讛 诇讻讗讜专讛 诇转讬专抓 砖谞讬 讚转讜住' 讗诐 专讜讗讛 讞讘讬专讜 诇讜讘砖 讻诇讗讬诐 爪专讬讱 诇讗诪讜专 诇讞讘讬专讜 诪砖讜诐 讚讛讜讬 拽讜诐 注砖讛 讗爪诇 讞讘讬专讜 讗注"讙 讚讛讜讛 讗爪诇讜 砖讘 讜讗"转 讻诪讜 诇讙讘讬 注讚讜转. 讜讛专讗"砖 砖驻住拽 讚讗"爪 诇讛讜讚讬注 住讘专 讻转讬专抓 讛专讗砖讜谉. 讗讘诇 讛专诪讘"诐 砖驻住拽 讚讗驻讬诇讜 专讜讗讛 注诇 讞讘讬专讜 讻诇讗讬诐 拽讜专注讜 住讘专 讻转讬专抓 讛砖谞讬 诇驻讬 砖讞讘讬专讜 注讜讘专 拽讜诐 注砖讛 诪拽专讬 (讗讬讘专讗 讚讬砖 诇讞诇拽 讚讙讘讬 注讚讜转 讛讜讬 讻讘讜讚 讛讘专讬讜转 讜讛诪注砖讛 注谞讬讬谞讬诐 谞驻专讚讬诐 讛讻讘讜讚 讗爪诇 注爪诪讜 讜讛诪注砖讛 讗爪诇 讞讘讬专讜 讗讘诇 讙讘讬 专讜讗讛 讻诇讗讬诐 讛讻讘讜讚 讛讘专讬讜转 讜讛诪注砖讛 讛讻诇 注谞讬谉 讗讞专 讜讘讞讚 讙讘专讗 讜讗注"讙 讚讙讘讬 诪"诪 谞诪讬 讻讘讜讚 讛讘专讬讜转 讗爪诇 讛诪转 讜讛讚讞讜讬 讗爪诇 注爪诪讜 讛"诪 诇注谞讬谉 讚讬讞讜讬 讗"谞 讻讘讜讚 讗讞专讬诐 砖讗谞讬 讜诇讗 谞讬转谉 诇诪讞讬诇讛 讜注讜讚 讚讛转诐 谞诪讬 讞讚 讙讘专讗 讛讜讗 讗爪诇 注爪诪讜 讗诐 讻砖注讜砖讛 讝讛 诇讗 讬讜讻诇 诇注砖讜转 讝讛 讜住讘专讗 讝讜 注诪讜拽讛 讜爪专讬讻讛 注讜讚 注讬讜谉 讗爪诇讬) 讜诪讛 砖讛讻专讬讞 讛专"砖 讞讬讜谉 讝"诇 讚讚注转 讛专讗"砖 谞诪讬 讻转讬专抓 讛专讗砖讜谉 讚讗诇"讻 诇诪讛 讘诪讝讬讚 爪专讬讱 诇拽专讜注 讛讗 讛讜讬 砖讘 讜讗"转 诇注谞"讚 讛拽诇讜砖讛 讗讬谞讜 诪讜讻专讞 讗讚专讘讛 谞专讗讛 讻诪"砖 讚讘诪讝讬讚 诇讗 砖讬讬讱 讻诇诇 讻讘讜讚 讛讘专讬讜转 注诇 讻讘讜讚 拽讜谞讜 诇讗 讞住. 讗谞谉 谞讞讜住 注诇 讻讘讜讚讜. 讗诇讗 砖讘注"讻 爪专讬讱 诇讜诪专 讚讛专讗"砖 谞诪讬 诪讞诇拽 讘讬谉 讙谞讗讬 拽讟讜谉 诇讙讚讜诇 砖讛专讬 驻住拽 讛讟讜专 讬"讚 讘住讬诪谉 专诪"讘 讚转诇诪讜讚 讛专讜讗讛 注讜砖讛 讚讘专 讗讬住讜专 诪驻谞讬 砖讗讬谞讜 讬讜讚注 讗讜 讘诪讝讬讚 爪专讬讱 诇讗讜诪专讜 讘驻谞讬 专讘讜 讚讗讬谉 讞讻诪讛 讜讗讬谉 注爪讛 讜讻讜' 讛专讬 砖砖讘 讜讗"转 讻讝讛 诇讗 谞讚讞讛 诪驻谞讬 讻讘讜讚 讛讘专讬讜转 讜讗驻讬' 讻讘讜讚 专讘讜 砖讛讜讗 讻诪讜专讗 砖诪讬诐 讜讘注"讻 爪"诇 讚讗讬谞讜 讙谞讗讬 讻"讻 诇专讘讜 讻诪讜 讝讛 砖讛讜讗 诇讘讜砖 讻诇讗讬诐 讗讜 讚专讗"砖 诪讞诇拽 讚讚讜拽讗 讙讘讬 讻诇讗讬诐 诇驻讬 砖讛讻讘讜讚 讜讛诪注砖讛 讘讞讚 讙讘专讗 讗讘诇 讙讘讬 专讘讜 讛讜讬 讻转专讬 讙讘专讗. 讜注讻"驻 讗讬谉 诇诇诪讜讚 诪讚讘专讬 讛专讗"砖 讛诇诇讜 讙讘讬 讻诇讗讬诐 专拽 讚讜诪讛 诪诪砖 诇谞讚讜谉 讝讛 讻诪讜 讙讘讬 讻讛谉 砖讗"爪 诇讗诪专讜 讻诪讜 砖驻住拽 讘转"讛 讜讘砖"注 住讬诪谉 砖注"讘. 讗讘诇 讘诪讬 砖专讜讗讛 讘讞讘讬专讜 ~讗讬住讜专~ {诇讜讞 讛讟注讜转: 砖讗专 讚讘专 讗讬住讜专} 爪专讬讱 诇讗诪专讜 讻诪讜 砖驻住拽 讛讟讜专 砖爪专讬讱 诇讗诪专讜. 讜诇驻讬 诪"砖 讛讞讜讜转 讬讗讬专 讚讬砖 诇讞诇拽 讘讬谉 诪讜爪讗 讻诇讗讬诐 诇讻讛谉 砖讗讬讙讜 讙谞讗讬 讻"讻 讗"讻 诪谞"诇 砖讗"爪 诇讗诪专讜 讻讬 讬砖 诇讚诪讜转讜 诇专讜讗讛 讚讘专 讗讬住讜专 讘驻谞讬 专讘讜 讜讗"讻 诪诪"谞 拽砖讛 注诇 讘注诇 转"讛 讗诐 诪讚诪讬 讻讛谉 诇讻诇讗讬诐 讗"讻 诇住讘专转 讛转讜住' 讗驻讬诇讜 讛讜讗 注爪诪讜 讬讜讚注 诪砖讜诐 讻讘讜讚 讛讘专讬讜转 诪讜转专 讜讻拽讜砖讬转 讛讞"讬 讜讗诐 讗讬谞讜 诪讚诪讛 讻讛谉 诇讻诇讗讬诐 讜讗"讻 讗驻讬诇讜 讗讞专讬诐 爪专讬讻讬谉 诇讗讜诪专讜 讜爪"注 讻注转 讗爪诇讬:


讜专讗讬转讬 诇讘注诇 谞讜讚注 讘讬讛讜讚讛 讞讗"讞 住讬' 诇"讛 专爪讛 诇诇诪讜讚 诪讚讘专讬 讛专讗"砖 讛诇诇讜 砖讗"爪 诇讜诪专 诇讗讬砖 砖讝讬谞转讛 讗砖转讜 诪砖讜诐 驻讙诐 诪砖驻讞讛 讜讛讗 讜讜讚讗讬 转诪讜讛 讟讜讘讗 讚讘讜讜讚讗讬 诇讗 注讚讬驻讗 讻讘讜讚 诪砖驻讞讛 诪讻讘讜讚 专讘讜 砖驻住拽 讛专讗"砖 砖爪专讬讱 诇讜诪专 诇讗讞专 讘驻谞讬讜 讗诐 注讜砖讛 讗讬住讜专 讘砖讙讙讛 讗讜 讘诪讝讬讚 讜讗讬谉 诇诇诪讜讚 诪讛讱 讚讻诇讗讬诐 诇谞讚讜谉 讗讞专 讗诐 诇讗 讘讚讜诪讛 诪诪砖:


讜讛拽砖讛 讛专讘 讞"讬 注诇 讘注诇 转"讛 讚讛讗 讙讘讬 讻诇讗讬诐 转讞讬诇讜转 讛诪注砖讛 讛讜讛 讘讗讬住讜专. 讗讘诇 讘讻讛谉 诪讛 砖砖讜讛讗 讛讜讛 专拽 讘砖讘 讜讗"转 注"砖. 讜专讗讬转讬 讘诪砖谞讛 诇诪诇讱 驻"讙 诪讛诇讻' 讘讬讗转 讛诪拽讚砖 砖讛讻专讬讞 讚讗祝 讚转讞讬诇转 讛诪注砖讛 讛讜讛 讘讛讬转专 诪"诪 讗诐 讗讞"讻 注讜砖讛 讗讬住讜专 讘砖讘 讜讗诇 转注砖讛 讻讙讜谉 讟讛讜专 砖谞讻谞住 诇诪拽讚砖 谞诪讬 诪注砖讛 诪拽专讬. 讜讘讗诪转 砖住讘专转讜 谞讻讜谞讛 讜讙诐 专讗讬讜转讬讜 讬砖专讬诐 讗诇讗 砖讛专讘 讞"讬 谞专讗讛 砖讛讬' 诪驻专砖 诇讚讘专讬 讛转讜' 讻诪讜 砖驻讬专砖 诪讛专砖"讗 讚讘砖讘讜注讜转 诇讗 讗讬讬专讬 讻诇诇 诇注谞讬讜 诪诇拽讜转 讗驻讬诇讜 诇专讘 讗砖讬 专拽 诇注谞讬谉 讗讬住讜专 讚讘讟讜诪讗讛 砖讛讬' 诇注讜诇诐 讛讜讬 诇讗讜 砖讗讬谉 讘讜 诪注砖讛. 讗诪谞诐 讻讘专 讻转讘 讛专讘 诪"诇 砖讗讬谉 讛讻专讞 讻诇诇 诇讝讛 讘讚讘专讬 转讜住驻讜转 讜讗"讻 诇讗 拽砖讛 拽讜砖讬转 讘注诇 讞"讬 注诇 转"讛:


讗诪谞诐 诪讛 讚拽砖讛 诇讬 注诇 住讘专转 诪"诇 讛讜讗 讛讗 诪诪讛 砖讻转讘讜 讛转讜住驻讜转 讘讬讘诪讜转 讚祝 爪' 注"讘 讚讘住讚讬谉 讘爪讬爪讬转 讗注"讙 砖讛讜讗 拽讜诐 注砖讛 讘诇讘讬砖讛 讻讬讜谉 讚讘砖注转 诇讘讬砖讛 诇讗 注讘讬讚 讗讬住专 砖讗讬谞讜 诪讞讜讬讘 注讚讬讬谉 讘爪讬爪讬转 讜讗讞"讻 讘砖讻讘专 诇讘讜砖 砖讘 讜讗"转 讛讜讗 诪砖讗"讻 讻诇讗讬诐 讚转讞讬诇转 讛诇讘讬砖讛 讘讗讬住讜专. 讜诇住讘专转 讛诪"诇 拽讜砖讬讜转 讛转讜住驻转 讘诪拽讜诪讛 注讜诪讚转 讚讗祝 讚诇讘讬砖转 爪讬爪转 讘讛讬转专 讻讬讜谉 砖注讻"驻 讘转讞诇讛 谞注砖讛 诪注砖讛 讗祝 砖讗讞"讻 讬注砖讛 讗讬住讜专 讘诇讗 诪注砖讛 诇讗 诪拽专讬 砖讘 讜讗"转 讗祝 砖驻注讜诇讛 专讗砖讜谞讛 讘讛讬转专 讛讬转讛:


讗讘诇 谞专讗讛 讻讬 讛诪专讚讻讬 讘砖诐 专"讬 砖讛讘讬讗 讛讘"讬 讘讗"讞 住讬' 讬"讙 讞讜诇拽 注诇 住讘专转 讛转讜住驻讜转 砖住讜讘专 砖讗讬谉 讗讬住讜专 讻诇诇 讘诇讘讬砖转 讟诇讬转 讘诇讗 爪讬爪讬转 讻讬 讛转讜专讛 诇讗 讗住专讛 诇讘讬砖讛 讘诇讗 爪讬爪讬转 专拽 讛注砖讛 讛讟讬诇 讘讛 爪讬爪讬转 讗诪专讛 转讜专讛 讛专讬 砖住讜讘专 讚诇讬讻讗 讗讬住讜专 讻诇诇 讘诇讘讬砖讛 讜诇讗 砖讬讬讱 讘讛 专拽 讘讬讟讜诇 注砖讛 讚讛讟讬诇 讘讛 爪讬爪讬转. 讜讘讚讘专讬 诪专讚讻讬 讛谞"诇 谞转拽砖讜 讘讛 讛讗讞专讜谞讬诐 讜谞"诇 讻讬 讛专"砖 讜讛专"讬 砖谞讬讛诐 住讜讘专讬诐 讚诇讗 砖讬讬讱 讻讘讜讚 讛讘专讬讜转 讻诇诇 讘诇讘讬砖转 讟诇讬转 诇讚讬讚谉 讻讬 讘讝讛 诪讬讬专讬 讜诇讗 讘讝诪谉 讛讙诪专讗. 讗讘诇 讗讬 讛讜讛 砖讬讬讻讬 讘讛谉 讻讘讜讚 讛讘专讬讜转 讛讜讛 诪讜转专 讘讬谉 讘讞讜诇 讘讬谉 讘砖讘转 讻讬讜谉 讚讛讜讬 砖讘 讜讗"转. 讗诪谞诐 拽讜砖讬讜转 讛专"讬 注诇 讛专"砖 讛讜讗 砖住讜讘专 讚讗驻讬' 讘砖讘转 讗诐 诇讜讘砖 讛讜讛 讘讬讟讜诇 诪爪讜转 注砖讛 诇讚讬讚谉 讚诇讗 砖讬讬讻讬 讘讛 讻讘讜讚 讛讘专讬讜转 讚讛讗 讘讙诪专' 拽讗诪专 讚诇讗 砖讚讬 讘讻专诪诇讬转 讚专讘谞谉 讜讗讬 住"讚 讚讬砖 注砖讛 讗驻讬诇讬 讘砖讘转 讛讗 讛转诐 诇讗 讛讜讬 专拽 讻讘讜讚 讛讘专讬讜转 砖讗讬谉 讘讜 讙谞讗讬 讻诇 讻讱 讻诪讜 诇讜讘砖 讻诇讗讬诐 讜讘讙谞讗讬 拽讟谉 讗驻讬' 讘砖讘 讜讗"转 诇讗 讛讜转专 讘讜. 讗"讻 诇砖讚讬讬' 诪砖讜诐 讘讬讟诇 诪爪讜转 爪讬爪讬转 讗诇讗 讜讜讚讗讬 讚讘砖讘转 诇讗 砖讬讬讱 讘讜 讘讬讟诇 诪爪讜转 爪讬爪讬转. (讜讗讬谉 诇讜诪专 诪谞"诇 诇专"讬 讚砖诐 讛讬' 专拽 讙谞讗讬 拽讟谉 讬"诇 讚讝讛 诪讜讻专讞 诪诇讬砖谞讗 拽诪讗 讚讗诪专 讗诇讜 讗诪专转 诇讬 诪讛转诐 讛讜讬 砖讚讬转讛 讜讗诪专 讟注诪讗 讚讙讚讜诇 讻讘讜讚 讛讘专讬讜转 诇讗 讚讞讬 讗诇讗 诇讗讜 讚诇讗 转住讜专 讜讗讬 住"讚 讚讙谞讗讬 讙讚讜诇 讛讬' 讗驻讬诇讜 诇驻讬 讗讜转讜 讛诇砖讜谉 讚住讘专 讚讘专"讛 讛讬' 讻讬讜谉 讚讛讬' 讙谞讗讬 讙讚讜诇 讜讛讜讛 砖讘 讜讗"转 讜讘讜讜讚讗讬 砖讻讘专 讛讜讗 诇讘讜砖 诇诪讛 诇讬' 诇诪砖讚讬'. 讗诪谞诐 讝讛 讗讬谞讜 讚讛讗 诪砖讜诐 讗讬住讜专 砖讘转 注住拽讬谞谉 讜讛讜讗 拽讜诐 注砖讛 讜诇讗讜 砖讘 讜讗"转)


讜诇讻讗讜专讛 诪砖诪注讜转 讛讙诪专讗 砖诐 讚诇讗 讻讛专讗"砖 砖讛专讬 讗诪专 讗诇讜 讗诪专转讬 诇讬 诪讛转诐 讛讜讛 砖讚讬转讬 诪砖诪注 讚讻讜讜谞转讜 讛讬' 讚专讘讬谞讗 讛讬' 诇讜 诇讗诪讜专 诇讜 讜诇住讘专转 讛专讗"砖 讚谞讬讛讬 讻砖讬讚注 诪讞讜讬讘 诇驻砖讜讟 注讻"驻 专讘讬谞讗 诇讗 讛讬' 诪讞讜讬讘 诇讗诪讜专 讗诇讗 讜讜讚讗讬 爪"诇 讻住讘专转 讛专诪讘"诐 讚诪讞讜讬讘 诇讗诪讜专 诇讜 讜诪专讘讬谞讗 讙讜驻讬' 讚诇讗 讗诪专 诇讬' 诇讗 讬砖 诇讛讜讻讬讞 诪讬讚讬 讚讗驻砖专 讚专讘讬谞讗 讙讜驻讬' 讛讜讛 讟注讬 讜住讘专 讛讗 讚讻讘讜讚 讛讘专讬讜转 讚讜讞讛 讗转 诇"转 讛讬讬谞讜 讗驻讬诇讜 诇"转 讚讗讜专讬讬转讗 讻诪讜 砖讛讬' 住讘专 讙诐 讛诪拽砖讬谉 讜讛讗 专讗讬' 讚讙诐 讘诇砖讜谉 讛砖谞讬 讟注讛 专讘讬谞讗 砖讛专讬 讘讜讜讚讗讬 讘专讜专 讛讬' 诇讜 砖讛讬' 讻专诪诇讬转 讜讗驻"讛 讗诪专 诇讜 讻讬 诇讗 讬讚注 讻诇诇 诪讛讱 讚讬谞讗 讚讙讚讜诇 讻讘讜讚 讛讘专讬讜转 讜住讘专 讛讬' 砖爪专讬讱 诇讛驻砖讬讟讜 (讜诇驻讬讻讱 诪诇砖讜谉 讛砖谞讬 讘讜讜讚讗讬 诇"拽 诪讬讚讬 诇讛专讗"砖 讚讻砖诐 砖讛讬' 住讘专 讗诐 讗诪专 诇讜 砖爪专讬讱 诇讛驻砖讬讟讜 讘讗砖专 砖诇讗 讛讬' 讬讜讚注 讻诇诇 诪讛讱 讚讬谞讗 讚讻讘讜讚 讛讘专讬讜转 讛"讛 驻砖讬讟讗 诇讜 讚爪专讬讱 诇讗诪讜专 诇讜) 讗诪谞诐 讗讬 谞讗诪专 讚讻讗谉 讙谞讗讬 拽讟谉 讛讬'{诇讜讞 讛讟注讜转: 诇拽"诪 诇讛专讗"砖 讜砖驻讬专 讗诪专 诇讜 讚讛讬' 诇讜 诇讗诪专讜 讚讙谞讗讬 拽讟谉 讛讬'} 讻讬 专"讬 讛讜讗 讛诪转专抓 转讬专抓 专讗砖讜谉 砖讘转讜住驻讜转 讘砖讘讜注讜转 谞诪爪讗 住讘专 讙"讻 讚讗"爪 诇讗诪专讜 讻住讘专转 讛专讗"砖 讗讬讘专讗 讚讬砖 诇讚讞讜转 讘诇讗"讛 讚诇讗 拽砖讛 诪讬讚讬 诇讛专讗"砖 讗祝 讗诐 讙谞讗讬 讙讚讜诇 讛讬' 讜讻讱 讗诪专 诪专 讘专 专讘 讗砖讬 诇驻讬 砖讛讬' 诪住讜驻拽 讛讗 讚诇讗 讗诪专 诇讜 专讘讬谞讗 讗讬 诪砖讜诐 讚住讘专 讚讗驻讬诇讜 讬讗诪专 讗"爪 诇讛驻砖讬讟 讚讻讘讜讚 讛讘专讬讜转 讚讜讞讛 讗驻讬诇讜 诇"转 讗讜 讗驻砖专 讚专讘讬谞讗 讬讜讚注 讛讱 讚讬谞讗 专拽 砖注讻"驻 讗讬谉 诪讞讜讬讘 诇讗诪专讜 诇讝讛 讗诪专 诪专 讘专 专讘 讗砖讬 ~诇讘专讬' 讗诪转~ {诇讜讞 讛讟注讜转: 诇讘专专 讛讗诪转} 讚谞讬讛讬 砖驻讬专 注讘讚转 砖诇讗 讗诪专转 讗讘诇 讗诐 讗转讛 住讜讘专 砖讗诐 讗谞讬 讬讜讚注 砖讗讬谉 爪专讬讱 诇讛驻砖讬讟 讝讛 讗讬谞讜 讚讻讘讜讚 讛讘专讬讜转 讚讜讞讛 专拽 诇讗 转住讜专:


讻诇 诪讬诇讬 讚讚讘谞谉 讗住诪讻讬谞讛讜 讗诇讗讜 讚诇讗 转住讜专 讛专诪讘"谉 讘讛砖讙讜转讬讜 诇砖讜专砖 讗' 住讜讘专 讚讗住诪讻转讗 讘注诇诪讗 讛讬讗 讜诇驻"讝 讗讬谞讛讜 讚讗讞讻讜 讗驻砖专 讚讬讚注讬 砖驻讬专 讚讻讜讜谞转诐 注诇 诇讗讜 讚诇讗 转住讜专 讗诇讗 讚诇讗 讞讬诇拽讜 讘讬谉 诪讬诇讬 讚专讘谞谉 诇诪讬诇讬 讚讗讜专讬讬转讗 讻诪讜 砖住讜讘专 讙"讻 讛专诪讘"诐 讜讛诪转专抓 讞讬讚砖 诇讜 讚诪讬诇讬 讚专讘谞谉 专拽 讗住诪讻转讗 谞讬谞讛讜 讗诇讗 转住讜专 讜诇驻"讝 讬砖 诇讛拽砖讜转 诪讗讬 讛讬' 爪专讬讱 诇住讬讬诐 讜诪砖讜诐 讻讘讜讚讜 砖专讬 专讘谞谉 讻讬讜谉 讚诇讗 讛讜讬 讗诇讗 讗住诪讻转讗 讘注诇诪讗 讜讗驻砖专 讚讗驻"讛 爪"诇 诪砖讜诐 讻讘讜讚讜 讚讗注"驻 诇砖谞讬 拽讜砖讬转 讛专讗砖讜谞讜转 转讬专抓 讻谉 讜诪砖讜诐 讻讘讜讚讜 诇"讙 专讘谞谉 讗注"驻 砖诇讗 讛讬' 讬讜讚注 注讚讬讬谉 砖讬砖 诇讜 住诪讱 讗"讻 诪讻"砖 诇驻"讝 砖讗诪专 诇讜 砖讬砖 专诪讝 诪谉 讛转讜专讛 驻砖讬讟讗 砖爪专讬讱 诇讜诪专 讚讘诇讗"讛 讗注"讙 讚讗住诪讻转讗 讘注诇诪讗 讛讬讗 诇讗 讛讜讛 诇谉 诇诪讚讞讬 讜诇住讘专转 讛专诪讘"谉 讛诪拽砖谉 讗驻砖专 谞诪讬 讚讛讬' 讬讜讚注 讚诪讬诇讬 讚专讘谞谉 拽讗诪专 讗诇讗 砖住讜讘专 讚讗讬谉 讞讬诇拽 讜转讬专抓 诇讜 讚诪砖讜诐 讻讘讜讚讜 砖专讬 专讘谞谉 讜讛讗 讚讗诪专 讗住诪讻讬谞讛讜 讻讘专 转讬专抓 讛专砖讘"抓 讚讘讜讜讚讗讬 诇讗 讛讬讛 讬讻讜诇转 讘讚专讘谞谉 诇诪砖专讬 讗诇讗 讚讛诐 讗诪专讜 讜讛诐 讗诪专讜 讜讻讬讜谉 讚讛诐 讗住诪讻讬谞讛讜 (砖讻讜讜谞转讜 讻讗谉 诇讬诪讜讚 讙诪讜专) 讛"讛 讚讛讬' 讬讻讜诇讬谉 诇诪砖专讬 讜讚讘专讬 专砖讬' 谞"诇 讬讜转专 拽专讜讘讬诐 诇住讘专转 讛专诪讘"谉 讗诪谞诐 讗讬谉 讛讻专注 讜诪"砖 专砖"讬 讘诪拽砖讛 讚讗驻讬诇讜 讗诪专讜 诇讜 讚"转 讛讬讬谞讜 诪讬诇讬 讚专讘谞谉 砖住讘专转 讛诪拽砖谉 讚"转 谞讬谞讛讜 讜讘讬谉 诇讛专诪讘"诐 讜讘讬谉 诇讛专诪讘"谉 讚讗讬 讚"转 诪诪砖 拽讗诪专 讗"讻 诪讗讬 拽讗诪专 诇讗 转住讜专 谞诪讬 讚讗讜专讬讬转讗 转讬驻讜拽 诇讬' 讚讘诇讗"讛 讚讗讜专讬讬转讗 讛讜讗 讜诪"砖 专砖"讬 讘转讬专抓 讜讚拽砖讬讗 讚讗讜专讬讬转讗 讛讜讗. 谞讬讞讗 讗驻讬' 诇住讘专转 讛专诪讘"谉 讗注"讙 讚讻讘专 讞讬讚砖 诇谉 讚讛讜讛 专拽 讗住诪讻转讗 诪"诪 讻讬讜谉 讚拽专讗 诇讬' 诇"转 诇讗 讛讜讛 诇讬' 诇诪讚讞讬讛 讗诐 诇讗 砖转拽谞讜 讻讱 诪注讬拽专讗 砖诇驻讬讻讱 讛讜爪专讱 诇讜诪专 讜诪砖讜诐 讻讘讜讚讜 砖专讬 专讘谞谉:


讛诪讜爪讬讗 讻诇讗讬诐 讘讘讙讚讜 讻诇 讛住讜讙讬' 拽讜诇 讘谉 诇讜讬 讚祝 讙'. 诪拽讜诐 砖诪讜讗诇 住讬诪谉 讝'. 砖讗讙转 讗专讬' 住讬诪谉 谞"讞 诇讬诪讜讚讬 讛' 诇讬诪讜讚 诇"讘 注诇 讻诇 讛住讜讙讬' 讬讘诪讜转 爪' 讚"讛 讻讜诇讛讬 谞诪讬:


转专讙诪讛 专"讗 讘讘讬转 讛驻专住 诪砖驻讟 爪讚拽 讞"讘 住讬诪谉 注"讜:


诪讚诇讙讬谉 讛讬讬谞讜 注"讙 讗专讜谞转. 转诪讬诐 讚注讬诐 住讬诪谉 专"讚 诪专讻讘转 讛诪砖谞讛 讞"讙 驻"讝 讚讟讜诪讗转 诪转 讛讬"讝 讜驻"讘 讛诇讻讛 讜讬"讜. 讘"讘 讚"讛 专讜诪谉:


专讜讘 讗专讜谞转 讬砖 驻讜转转 讟驻讞 谞讝讬专 谞"讙 ~讚"讛 讞讜讘~ {诇讜讞 讛讟注讜转: 讚讛讞讜讘}:


讜诪砖讜诐 讻讘讜讚 诪诇讻讬诐 诇讗 讙讝专讜 讗专注讗 讚专讘谞谉 住讬诪谉 砖诇"讜:


转"砖 讙讚讜诇 讻讘讜讚 讛讘专讬讜转 诪砖驻讟 爪讚拽 讞"讘 住讬诪谉 注"讜 讜转讜住驻讜转 砖诐:


讻诇 诪讬诇讬 讚专讘谞谉 讗住诪讻讜讛讜 讗诇讗讜 讚诇讗 转住讜专. 专诪讘"谉 诪讙讬诇讜转 讗住转专 讘砖讜专砖 专讗砖讜谉 讚祝 讟' 诇讘 砖诪讞 讚祝 讟' 讜讚祝 讬"讗 注"讘:


讜诇讙诪专 诪谞讬' 讻诇 讛住讜讙讬' 诇砖讜谉 诇讬诪讜讚讬诐 讝'. 驻谞讬诐 诪讗讬专讜转 讞"讗 住讬诪谉 谞"讜. 讘转讬 讻讛讜谞讛 讞"讘. 讘讬转 讗讘讜转 诇"讗 诇"讘. 讚讘专讬 讚讜讚 住讬诪谉 讬"讝. 注讬讬谉 讘讬转 讗讘专讛诐 讬"讚 注"讗:


讗讬住讜专讗 诪诪诪讜谞讗 诇讗 讬诇驻讬谞谉 讝专注 讗讘专讛诐 讞"讗 讚祝 住"讟. 讗专注讗 讚专讘谞谉 住讬诪谉 讟"讜. 讘讗专 讬注拽讘 诇"讟. 讞讝讜谉 注讜讘讚讬' 注"讛 注"讙:


专砖"讬 讚"讛 诇讗讜 讚诇讗 转住讜专 讬爪讞拽 讬专谞谉 爪"讗 注"讘 讘讬转 讗讘专讛诐 讻讛谉 爪"讜 注"讘:


转讜住驻讜转 讚"讛 诪讚诇讙讬谉 讻讜' 讻讚讗诪专讬谞谉 讘驻' 讘讛诪讛 讛诪拽砖讛 讻讜'. 讚讘专讬 诪讛专砖"讗 转诪讜讛讬谉 讻讬讜谉 讚谞驻拽讗 诇谉 专讘讬注讜转 讚诐 诪注诇 讻诇 谞驻砖讜转 诪转 诇讗 讬讘讗 讛谞讻转讘 讙讘讬 讻讛谉 讘驻' 讗诪讜专 砖"诪 讚诪讜讝讛专 注诇讬讜 讜谞专讗讛 讚谞转讞诇祝 诇诪讛专砖"讗 讘讬谉 驻住讜拽 注诇 谞驻砖 诪转 讛谞讻转讘 讙讘讬 谞讝讬专 讜讘讬谉 注诇 讻诇 谞驻砖讜转 讛谞讻转讘 讙讘讬 讻讛谉 讜砖讜讘 诪爪讗转讬 讻谉 诇注讟专转 专讗"砖. 讝专注 讬爪讞拽 诇讜诪讘专讗讝讬. 诪砖驻讟 爪讚拽 讞诇拽 讘' 住讬诪谉 注"讜. 讝专注 讗讘专讛诐 讞"讗 讚祝 住"讟. 诪专讻讘转 讛诪砖谞讛 讞"讙 驻' 讬"讘 讚讟讜诪讗转 诪转 讛"讜. 诇讬诪讜讚讬 讛' 讚祝 讻"讗 注"讘 砖讘转 拽谞"讘 讚"讛 注讚 砖讬住转诐. 讻转讜讘讜转 讚' 讚"讛 注讚 砖讬住转诐. 住谞讛讚专谉 诪"讝 讚"讛 诪砖讬住转诐:


转讜住驻讜转 讚"讛 专讜讘. 讝专注 讗讘专讛诐 讞"讗 讚祝 住"讟. 诪专讻讘转 讛诪砖谞讛 讞"讙 驻讬"讘 讚讟讜诪讗转 诪转 讛"讜. 诇讬诪讜讚讬 讛' 讚祝 讻"讗 注"讘:


转讜住驻讜转 讚"讛 诇讗讞讜转讜 讙讘讬 谞讝讬专 讻转讬讘. 注诇 讻诇 谞驻砖讜转 诪转 诇讗 讬讘讗 讻讜' 讛讱 拽专讗 讙讘讬 讻讛谉 讻转讬讘 爪"诇 注诇 谞驻砖 诪转 诇讗 讬讘讗:


转讜住驻讜转 讚"讛 讗诪专转 诇讗 讬讟诪讗 讗讙讜专讛 讘讗讛诇讬讱 讚祝 讻"讝:


讘讗讚讬讘讜转 驻谞讬谞讬诐 - 讛住驻专讬讬讛 讛讞讜驻砖讬转 pninim.org | 诇转谞讗讬 讛专讬砖讬讜谉, 讛拽讚砖讜转 讜诪讬讚注 谞讜住祝





讝讻专 讬讛讜住祝

专砖"讬 讚状讛 讛专讜讗讛 注讟状讝 住讬壮 注状讘 住拽状讙: 专砖状讬 讚"讛 讗诪专转 讻讜壮 讜讗状讚 讘注状驻 谞诪讬 讻讜'. 驻讬壮 讚诪讬诇讛 诇讞讜讚 诇讗 讛讜讬 讘讻专转 专拽 讘讙讚讜诇 讜诇诪讜诇 讗转 讘谞讜 讘拽讟谉 诇讗 讛讜讬 专拽 讘注砖讛 诇讙讘讬 讗讘讬讜 讜注专砖状讬 砖讘转 拽诇讙状讗 讜驻住讞讬诐 驻状讟 讜注讬壮 转讜住壮 诪讻讜转 讬状讚 讗壮 讚状讛 诇讗驻讜拽讬 讜注讬壮 专砖状讬 驻住讞讬诐 住讟状讘 讚诇讬讻讗 讻专转 诇讘讜 讘讬讜诐 讗诐 讬诪讜诇 诇诪讞专 讜讗讬谞讜 诪讚讜拽讚拽 讚诇讬讻讗 讻专转 专拽 讻砖讬讙讚诇 讜诇讗 诪诇 讜注壮 讬讘诪讜转 讛状讗 诪讛 诇诪讬诇讛 砖讻谉 讬砖谞讜 诇驻讛状讚 讚诇讗 谞诇讬祝 诪诪讬诇讛 讚诇讬讻讗 诇讙讘讬壮 专拽 诪爪讜讛 讚讻专转. 讜讗状讻 诇驻讬壮 拽诪讗 爪"诇 讘讻讜谞转讜 讚砖驻讬专 讚讞讬 讟讜诪讗讛 诇诪爪讜转 诪讬诇讛 讻讬讜谉 讚讞诪讬专 讟讜讘讗 砖讛讬讗 讘讻专转 讜诇讛讻讬 诪讬拽专讬 诪爪讜讛 砖讘讻专转 讙诐 诇讙讘讬 拽讟谉 讻讬讜谉 讚诪砖讻讞转 诇驻注诪讬诐 讻专转 讘诪爪讜讛 讝讜. 讜诇讗状讚 讗砖诪注讬谞谉 讻讙讜谉 砖讛讜诇讱 诇诪讜诇 讗转 讘谞讜 讘注状驻 讜诇讛讻讬 讚讞讬 诪爪讜转 诪讬诇讛 讗转 拽专讜讘讬讜 讜讗祝 讚讛讬讗 诇讗 讛讜讬 讘讻专转 诪状诪 诇讗 讬讛讗 讬讻讜诇 诇讛拽专讬讘 讗转 讛拽状驻 拽讜讚诐 砖讬诪讜诇 讗转 讘谞讜 讚讛讜讬 讘讻专转 讜诇讻谉 讘讻讛状讙 诪砖讻讞转 讚讚讞讬 诪爪讜转 诪讬诇讛 讙状讻 诇讟讜诪讗转 拽专讜讘讬诐 诪砖讗状讻 诪爪讜转 诪讬诇讛 诇讞讜讚 诇状诪 讚诇讬讚讞讬 诇讟讜诪讗转 诪转 讚讟驻讬 诪住转讘专 讚拽讗讬 讗驻住讞 诇讞讜讚 讚讬讘讗 诇讬讚讬 讻专转, 讜讙诐 讬状诇 讚诇讗状讚 住状诇 讚驻住讞 诇讞讜讚 讙状讻 诇讗 讚讞讬 讻讬讜谉 砖讬讻讜诇 诇注砖讜转 驻状砖 讜讗驻讬壮 讘诪讝讬讚讬谉 讘专讗砖讜谉 讛讬讻讬 砖讛讬壮 专讗讜讬 讜专拽 诪驻谞讬 诪讬诇转 讝讻专讬讜 砖诪注讻讘转讜 诇讗 讛讜讬 讞讝讬 讘专讗砖讜谉 讻诇诇 讜诇驻"讝 讛讬讻讬 砖讻讘专 诪诇 讗转 讘谞讜 讬讛讗 讗住讜专 诇讟诪讗 诇住讘专讗 讝讜. 讗讱 讬砖 诇驻拽驻拽 诇驻状讝 讚诪谞状诇 诇砖讗专 讚讜讻转讗 讚讚讜讞讛 讻讛"讘 讛讬讻讬 讚诇讗 讗驻砖专 讻诇诇 诇拽讬讬诐 讛注砖讛 讗讞状讻 讜注状讻 讚拽讜砖讬转 讛砖状住 讘讙讜讜谞讗 讚诇讬讻讗 转砖诇讜诪讬谉 讜讗状诇 讚讛讜讬 诇讗讜 砖讗讬谞讜 砖讜讛 讘讻诇 诇专状讬 注壮 驻住讞讬诐 爪讗状讘 讬状诇 讚诪砖讻讞转 讘专讜讘谉 讟诪讗讬谉 讚讗讬谞谉 谞讚讞讬谉 : 转讜住壮 住讚状讛 讗诪专转 诇讗 讬讟诪讗 讗状谞 讻讜'. 讻讜谞转诐 讚讛讘专讬讬转讗 诪转讞讬诇 诪谞讝讬专 砖讛讜讗 拽诇 砖讘讗讬住讜专讬谉 砖讬讟诪讗 诇拽专讜讘讬讜 讜转谞讬 驻住讞 诇讘住讜祝 讻讬 讛讬讻讬 讚讬诇讬祝 讘诪讻砖状讻 讘驻住讞 砖讬砖 讘讜 讗讬住讜专 讻专转 讜注状讻 讚诪讬讬专讬 讘注讜砖讛 驻住讞讜 诇讞讜讚 讚讙状讻 讗讬谞讜 诪讟诪讗 诇拽专讜讘讬诐 :

专砖讬诪转 砖讬注讜专讬诐 - 讛讙专讬"讚 住讜诇讜讘讬讬爪'讬拽

讙诪'. 讜讝"诇 转"专 砖讜专讛 讛专讜讗讛 驻谞讬诪讛 驻讟讜专讛 讜砖讗讬谞讛 专讜讗讛 驻谞讬诪讛 讞讬讬讘转 专' 讬讛讜讚讛 讗讜诪专 讛讘讗讬谉 诪讞诪转 讛讗讘诇 驻讟讜专讬谉 诪讞诪转 注爪诪谉 讞讬讬讘讬谉 注讻"诇. 注讬讬谉 讘专诪讘"诐 (驻"讚 诪讛诇' 拽"砖 讛"讜) 讜讝"诇 讘谞讬 讗讚诐 讛注讜诪讚讬诐 讘砖讜专讛 讛驻谞讬诪讬讬诐 砖讛谉 专讜讗讬谉 驻谞讬 讛讗讘诇讬诐 驻讟讜专讬谉 诪拽专讬讗转 砖诪注 讜讛讞讬爪讜谞讬诐 讛讜讗讬诇 讜讗讬谉 专讜讗讬谉 讗转 讛讗讘诇讬诐 讞讬讬讘讬诐 讘拽"砖 讘诪拽讜诪谉 注讻"诇. 讜讛砖讬讙 注诇讬讜 讛专讗讘"讚 (砖诐) 讜讝"诇 讚讜拽讗 讘讗讜转谉 讛爪专讬讻讬诐 诇专讗讜转 驻谞讬 讛讗讘诇 砖讛诐 拽专讜讬讬诐 驻谞讬诪讬讬诐 讜讛诐 讛拽专讜讘讬诐 讗诇讬讜 注讻"诇. 讜注讬讬谉 讘讻住"诪 讜讘诇讞"诪 砖讘讬讗专讜 讚诇讚注转 讛专讗讘"讚 专' 讬讛讜讚讛 讘讗 诇驻专砖 讚专讜讗讬谉 驻谞讬 讛讗讘诇 讚拽讗诪专 转"拽 诇讗讜 讚讜拽讗 专讜讗讬谉 讗诇讗 讛驻讬专讜砖 讛讜讗 讚讗诇讛 讛爪专讬讻讬诐 诇讛讬讜转 专讜讗讬谉 讚讛讬讬谞讜 拽专讜讘讬诐 讜讘谞讬 诪砖驻讞转讜 砖讘讗讬诐 诪讞诪转 讛讗讘诇 驻讟讜专讬谉 诪拽"砖, 讜讗驻讬诇讜 讗诐 讛诐 注讜诪讚讬诐 讘砖讜专讛 讞讬爪讜谞讛 砖讗讬谞诐 专讜讗讬谉 驻谞讬 讛讗讘诇讬诐. 讗诪谞诐 诪住转讬诪转 诇砖讜谉 讛专诪讘"诐 诪讘讜讗专 讚住"诇 讚讻诇 讛注讜诪讚讬诐 讛驻谞讬诪讬讬诐 讘砖讜专讛 砖专讜讗讬谉 驻谞讬 讛讗讘诇 驻讟讜专讬谉 讗祝 讗诐 讗讬谞诐 拽专讜讘讬诐, 讜讛专诪讘"诐 住讜讘专 讚谞讞诇拽讜 转"拽 讜专' 讬讛讜讚讛 讘讚讬谉 讛注讜诪讚讬诐 讘砖讜专讛 讚诇专"讬 专拽 拽专讜讘讬谉 讛注讜诪讚讬诐 讘砖讜专讛 驻讟讜专讬谉 诪拽"砖, 讜诇转"拽 讻诇 讛专讜讗讬谉 驻谞讬 讛讗讘诇 驻讟讜专讬诐. 讜爪"讘 诇砖讬讟转 讛专诪讘"诐 诪讛讜 讬住讜讚 讛诪讞诇讜拽转 讘讬谉 专"讬 讜转"拽.
讜讛谞讛 注讬讬谉 讘专诪讘"诐 (驻讬"讚 诪讛诇' 讗讘诇 讛"讗) 讜讝"诇 诪爪讜转 注砖讛 砖诇 讚讘专讬讛诐 诇讘拽专 讞讜诇讬诐 讜诇谞讞诐 讗讘诇讬诐 讜讻讜' 讜讗诇讜 讙诪讬诇讜转 讞住讚讬诐 砖讘讙讜驻讜 砖讗讬谉 诇讛诐 砖讬注讜专 讗注"驻 砖讻诇 诪爪讜讜转 讗诇讜 诪讚讘专讬讛诐 讛专讬 讛谉 讘讻诇诇 讜讗讛讘转 诇专注讱 讻诪讜讱 讻诇 讛讚讘专讬诐 砖讗转讛 专讜爪讛 砖讬注砖讜 讗讜转诐 诇讱 讗讞专讬诐 注砖讛 讗转讛 讗讜转谉 诇讗讞讬讱 讘转讜专讛 讜讘诪爪讜转 注讻"诇. 讜诇讻讗讜专讛 讚讘专讬 讛专诪讘"诐 爪"注, 讚讘转讞讬诇转 讛讛诇讻讛 讻转讘 讚诪爪讜转 讘讬拽讜专 讞讜诇讬诐 讜谞讞讜诐 讗讘诇讬诐 讛讜讬 诪爪讜讛 诪讚专讘谞谉 讜住讬讬诐 讚讛讜讬讬谉 诪爪讜讛 诪讛"转 诪砖讜诐 "讜讗讛讘转 诇专注讱 讻诪讜讱". 讜谞专讗讛 诇讬讬砖讘 讚讛专诪讘"诐 住讜讘专 讚讙讜祝 讛诪注砖讛 讚谞讞讜诐 讗讘诇讬诐 讛讜讬 诪爪讜讛 诪讚专讘谞谉, 讗诪谞诐 讞诇 拽讬讜诐 诪讛"转 讚讜讗讛讘转 诇专注讱 讻诪讜讱 讚讛讜讬 拽讬讜诐 砖讘诇讘, 讜讚讜诪讛 诇转驻诇转 砖诪讜谞讛 注砖专讛 讚诪注砖讛 讛转驻诇讛 诪讚专讘谞谉 诪转拽谞转 注讝专讗 讜诪"诪 讞诇 拽讬讜诐 诪爪讜讛 诪讛"转 砖诇 讜诇注讘讚讜 讘讻诇 诇讘讘讻诐 讚讛讜讬 拽讬讜诐 砖讘诇讘. 讜诪讘讜讗专 诪讚讘专讬 讛专诪讘"诐 讚讘诪爪讜转 谞讬讞讜诐 讗讘诇讬诐 讬砖 讘' 拽讬讜诪讬诐: 讗) 拽讬讜诐 讚讗讜专讬讬转讗 砖诇 诪爪讜转 "讜讗讛讘转 诇专注讱 讻诪讜讱" 讚讛讜讬 拽讬讜诐 砖讘诇讘, 讘) 拽讬讜诐 诪注砖讛 诪爪讜转 谞讞讜诐 讗讘诇讬诐 砖讛讬讗 诪爪讜讛 诪住讜讬诪转 诪讚专讘谞谉 诇注砖讜转 诪注砖讛 砖诇 谞讬讞讜诐 讗讘诇讬诐. 讜谞专讗讛 讚讛诪谞讞诪讬诐 砖讘讗讬诐 诪讞诪转 讛讗讘诇 讗讬转 诇讛讜 讘' 拽讬讜诪讬诐 讚谞讬讞讜诐 讗讘诇讬诐. 讚讛讬讬谞讜 砖诪拽讬讬诪讬诐 拽讬讜诐 诪爪讜讛 讚讗讜专讬讬转讗 砖诇 讜讗讛讘转 诇专注讱 讻诪讜讱 讚讛讜讬 拽讬讜诐 砖讘诇讘, 讜讙"讻 诪拽讬讬诪讬诐 诪爪讜讛 讚专讘谞谉 诇注砖讜转 诪注砖讛 谞讬讞讜诐 讗讘诇讬诐. 讗诪谞诐 诇讙讘讬 讛诪谞讞诪讬诐 讛讘讗讬谉 诪讞诪转 注爪诪谉 谞专讗讛 讚讗注"驻 砖诪拽讬讬诪讬诐 讗转 讛诪爪讜讛 讚专讘谞谉 诇注砖讜转 诪注砖讛 谞讬讞讜诐 (讚讗讬 讗讬谞诐 诪谞讞诪讬诐 讻诇诇 驻砖讬讟讗 砖讞讬讬讘讬谉 讘拽"砖), 讗诪谞诐 诪讻讬讜谉 砖讘讗讬谉 诪讞诪转 注爪诪谉 讗讬谞诐 诪拽讬讬诪讬诐 讛拽讬讜诐 砖讘诇讘 讚讜讗讛讘转 诇专注讱 讻诪讜讱, 讚讘讻讚讬 诇拽讬讬诐 诪爪讜转 讜讗讛讘转 诇专注讱 讻诪讜讱 讚讛讜讗 拽讬讜诐 砖讘诇讘 讘注讬谞谉 诇讛砖转转祝 讘爪注专讜 砖诇 讛讗讘诇, 讜诪讗讞专 砖讗讬谞诐 讘讗讬谉 讗诇讗 诪讞诪转 注爪诪谉 诇专讗讜转 讗转 讛诪讗讜专注 讜讗讬谞诐 讘讗讬谉 诇讛砖转转祝 讘爪注专讜 诇讬转 诇讛讜 讛拽讬讜诐 讚讗讜专讬讬转讗 砖诇 讜讗讛讘转 诇专注讱 讻诪讜讱.
讜诇驻讬"讝 讬"诇 讚转谞讗 拽诪讗 讜专"讬 驻诇讬讙讬 讘讚讬谉 讛诪谞讞诪讬诐 砖讘讗讬谉 诪讞诪转 注爪诪谉, 讚诪拽讬讬诪讬谉 拽讬讜诐 诪爪讜讛 诪讚专讘谞谉 诇注砖讜转 讛诪注砖讛 砖诇 谞讞讜诐 讗讘诇讬诐, 讗讘诇 讗讬谞诐 诪拽讬讬诪讬谉 诪爪讜转 讜讗讛讘转 诇专注讱 讻诪讜讱 讚讛讜讬 拽讬讜诐 砖讘诇讘, 讛讗诐 讛诐 驻讟讜专讬诐 诪诪爪讜转 拽"砖 讗讜 诇讗. 讜谞专讗讛 诇讘讗专 讗转 讛诪讞诇讜拽转 讘砖谞讬 讗讜驻谞讬诐: 讗) 讚驻诇讬讙讬 讗诐 拽讬讜诐 诪爪讜讛 讚专讘谞谉 驻讜讟专转 诪诪爪讜转 注砖讛 讚讗讜专讬讬转讗, (诇转"拽 驻讟讜专 讜专"讬 诪讞讬讬讘), 讘) 讚驻诇讬讙讬 讗诐 讞砖讬讘 讟专讜讚 讘讟讬专讚讛 讚诪爪讜讛 诇讬驻讟专 诪拽"砖 讻砖注讜砖讛 诪注砖讛 讛诪爪讜讛 讚谞讬讞讜诐 讗讘诇讬诐 讗讘诇 讗讬谞讜 诪拽讬讬诐 讗转 讛拽讬讜诐 砖讘诇讘36.
讙诪'. 讜讝"诇 诪讬转讘讬 拽讘专讜 讗转 讛诪转 讜讞讝专讜 讜诇驻谞讬讛诐 讘' 讚专讻讬诐 讗讞转 讟讛讜专讛 讜讗讞转 讟诪讗讛 讘讗 讘讟讛讜专讛 讘讗讬谉 注诪讜 讘讟讛讜专讛 讘讗 讘讟诪讗讛 讘讗讬谉 注诪讜 讘讟诪讗讛 诪砖讜诐 讻讘讜讚讜, 讗诪讗讬 诇讬诪讗 讗讬谉 讞讻诪讛 讜讗讬谉 转讘讜谞讛 诇谞讙讚 讛', 转专讙诪讛 专讘讬 讗讘讗 讘讘讬转 讛驻专住 讚专讘谞谉 注讻"诇. 讬砖 诇注讬讬谉 讘讛讗 讚拽讬讬"诇 讚讘讗 讘讟诪讗讛 诪砖讜诐 讻讘讜讚讜 讜诪砖讜诐 讚诪讬讬专讬 讘讟讜诪讗转 讘讬转 讛驻专住 讚专讘谞谉 (讜驻专砖"讬 讘讚"讛 讘讘讬转 讛驻专住 "讜讻讬讜谉 讚诪讚专讘谞谉 讛讜讗 讚讗住讜专 专讘谞谉 讛讜讗 讚讗讞诇讜讛 诇讬拽专讬讬讛讜 讙讘讬 讗讘诇"), 讜讻讬 讻诇 讗讬住讜专讬诐 讚专讘谞谉 诪讜转专讬诐 诇讗讘诇 讜诇诪讬 砖诪转讜 诪讜讟诇 诇驻谞讬讜, 讜诪讛讜 讙讚专 讛讱 讚讬谞讗 砖诪讜转专 诇讗讘诇 诇讬讟诪讗 讘讟讜诪讗讛 讚专讘谞谉 砖诇 讘讬转 讛驻专住 诇讻讘讜讚 讛诪转. 讜谞专讗讛 讚讬砖 讘' 讚讬谞讬诐: 讗) 拽讬讜诐 诪爪讜转 讻讘讜讚 讛诪转, 讘) 讗讬住讜专 讚讘讝讬讜谉 讛诪转. 讜讬"诇 讚诪爪讜转 讻讘讜讚 讛诪转 驻讜讟专转 讗讜谞谉 诪讞讜讘转 诪爪讜讜转 讚专讘谞谉, 讚注"讬 砖谞诪谞注 诪诇拽讬讬诐 诪爪讜讛 诪讞诪转 讛讗讘讬诇讜转 诪拽讬讬诐 诪爪讜转 讻讘讜讚 讛诪转. 讜诪"诪 谞专讗讛 讚讻讘讜讚 讛诪转 讘注诇诪讗 讗讬谞讜 诪转讬专 诇讗讜谞谉 诇注讘讜专 注诇 讗讬住讜专讬诐 诪讚专讘谞谉. 讗诪谞诐 讛讬讻讗 讚讗诐 诇讗 讬注讘讜专 注诇 讗讬住讜专 讚专讘谞谉 讬讛讬讛 讘讝讬讜谉 诇诪转 讗讝讬 讞诇 讛讬转专 诇注讘讜专 注诇 讛讗讬住讜专 讚专讘谞谉. 讜诇驻讬"讝 讬砖 诇讚讞讜拽 讜诇讜诪专 讚讘住讜讙讬讬谉 诪讬讬专讬 讘讙讜讜谞讗 砖讗诐 诇讗 讬诇讱 讘讚专讱 讛讟诪讗讛 讬讛讬讛 讘讝讬讜谉 诇诪转, 讜诪砖讜"讛 诪讜转专 诇讜 诇讬诇讱 讘讚专讱 讛讟诪讗讛 讘讟讜诪讗转 讘讬转 讛驻专住 讜诇注讘讜专 注诇 讗讬住讜专 讟讜诪讗讛 讚专讘谞谉, 讜爪"注 讘讝讛.
讙诪'. 讜讝"诇 转"砖 讚讗诪专 专' 讗诇注讝专 讘专 爪讚讜拽 诪讚诇讙讬谉 讛讬讬谞讜 注"讙 讗专讜谞讜转 砖诇 诪转讬诐 诇拽专讗转 诪诇讻讬 讬砖专讗诇 讜讻讜' 讻讚专讘讗 讚讗诪专 专讘讗 讚讘专 转讜专讛 讗讛诇 讻诇 砖讬砖 讘讜 讞诇诇 讟驻讞 讞讜爪抓 讘驻谞讬 讛讟讜诪讗讛 讜砖讗讬谉 讘讜 讞诇诇 讟驻讞 讗讬谞讜 讞讜爪抓 讘驻谞讬 讛讟讜诪讗讛 讜专讜讘 讗专讜谞讜转 讬砖 讘讛谉 讞诇诇 讟驻讞 讜讙讝专讜 注诇 砖讬砖 讘讛谉 诪砖讜诐 砖讗讬谉 讘讛谉 讜诪砖讜诐 讻讘讜讚 诪诇讻讬诐 诇讗 讙讝专讜 讘讛讜 专讘谞谉 注讻"诇. 注讬讬谉 讘转讜住' (讚"讛 专讜讘 讗专讜谞讜转) 砖讛拽砖讜 砖讗驻讬诇讜 讗诐 专讜讘 讗专讜谞讜转 讬砖 讘讛诐 讞诇诇 讟驻讞 讬讛讗 讗住讜专 诇讚诇讙 注"讙 讗专讜谞讜转 诪砖讜诐 讚讬讟诪讗讜 诪讚讬谉 拽讘专. 讜转讬专爪讜 讜讝"诇 讜爪"诇 砖专讗砖 讛讗专讜谉 驻转讜讞 砖讗诐 讛讬讛 住转讜诐 讗讚专讘讛 讻讬 讬砖 讘讜 驻讜转讞 讟驻讞 诪讟诪讗 讜讗驻讬诇讜 讘爪讚 讛专讬拽谉 砖讘讜 讻讚讗诪专讬谞谉 讘讗讛诇讜转 驻"讝 谞驻砖 讗讟讜诪讛 讛谞讜讙注 讘讛 诪谉 讛爪讚讚讬诐 讟讛讜专 讜讻讜' 讜讗诐 讛讬讛 诪拽讜诐 讛讟讜诪讗讛 讟驻讞 注诇 讟驻讞 注诇 专讜诐 讟驻讞 讛谞讜讙注 讘讛 诪讻诇 诪拽讜诐 讟诪讗 诪驻谞讬 砖讛讜讗 讻拽讘专 住转讜诐 讗诇诪讗 讘拽讘专 住转讜诐 讗讬谞讜 诪讟诪讗 讻诇 住讘讬讘讬讜 讗诇讗 讻砖讬砖 注诇讬讜 讟驻讞 讗讘诇 讘讟讜诪讗讛 专爪讜爪讛 讗讬谞讜 诪讟诪讗 讗诇讗 讻谞讙讚 讛讟讜诪讗讛 讜诇讗 诪爪讚 讛专讬拽谉, 注讻"诇. 讜诪讘讜讗专 讚诇砖讬讟转 转讜住' 讻讛谉 诪讜讝讛专 注诇 讟讜诪讗转 拽讘专 讚讞砖讬讘 讟讜诪讗讛 诪注爪诪讜 砖诇 诪转, 讜注"讻 谞拽讟讜 讚诪讬讬专讬 讘住讜讙讬讬谉 讘讗专讜谞讜转 驻转讜讞讬诐 讚诇讬转 诇讛讜 讚讬谉 拽讘专.
讜讛谞讛 注讬讬谉 讘专诪讘"诐 (驻"讝 诪讛诇' 讟讜诪讗转 诪转 讛"讗), 讜讝"诇 讘讬转 住转讜诐 砖讛诪转 讘转讜讻讜 讗讜 砖讛讬讛 诇讜 驻转讞 讜驻专抓 讗转 驻爪讬诪讬讜 讜住转诪讜 诪讟诪讗 诪讻诇 住讘讬讘讬讜 讜讛谞讜讙注 讘讜 诪讗讞讜专讬讜 讗讜 诪讙讙讜 诪讟诪讗 砖讘注讛 诪驻谞讬 砖讛讜讗 讻拽讘专 住转讜诐 注讻"诇. 讜讘讛诪砖讱 (讛诇' 讚' - 讛') 驻住拽 讜讝"诇 讗讬谉 讛拽讘专 诪讟诪讗 诪讻诇 住讘讬讘讬讜 注讚 砖讬讛讗 砖诐 讞诇诇 讟驻讞 注诇 讟驻讞 注诇 专讜诐 讟驻讞 讗驻讬诇讜 讛讙讘讬讛 讛讘谞讬谉 注诇 讙讘讬 讞诇诇 讟驻讞 注讚 诇专拽讬注 讛讻诇 讟诪讗 诇驻讬 砖讛讻诇 讻拽讘专, 讛讬转讛 讟讜诪讗讛 专爪讜爪讛 讜诇讗 讛讬讛 砖诐 讞诇诇 讟驻讞 讟讜诪讗讛 讘讜拽注转 讜注讜诇讛 讘讜拽注转 讜讬讜专讚转 讜讗讬谉 讟诪讗 讗诇讗 讛谞讜讙注 讻谞讙讚 讛讟讜诪讗讛 诪诇诪注诇讛 讗讜 讛诪讗讛讬诇 注诇讬讛 诪诇诪注诇讛 讗讜 讛谞讜讙注 讻谞讙讚讛 诪诇诪讟讛 讗讜 诪讛 砖讛讗讛讬诇 注诇讬讜 诪诇诪讟讛 讗讘诇 讛谞讜讙注 讘爪讬讚讬 讛讘谞讬谉 讟讛讜专, 讝讛 讻诇诇 讙讚讜诇 讘讟讜诪讗转 诪转 砖讻诇 讚讘专 讛诪讟诪讗 讘讗讛诇 诪谉 讛诪转 讗诐 讛讬讛 专爪讜祝 砖讗讬谉 诇讜 讞诇诇 讟驻讞 讛专讬 讛讟讜诪讗讛 讘讜拽注转 讜注讜诇讛 注讚 诇专拽讬注 讘讜拽注转 讜讬讜专讚转 注讚 诇转讛讜诐 讜讗讬谞讛 诪讟诪讗讛 诪谉 讛爪讚讚讬谉, 讻讬爪讚 讛讻专讬 砖诇 转讘讜讗讛 讗讜 讙诇 砖诇 讗讘谞讬诐 讜讻讝讬转 诪谉 讛诪转 讘转讜讻讜 讜讻诇讬诐 诪爪讚 讛讟讜诪讗讛 讜讗讬谉 谞讜讙注讬诐 讘讛 讻诇讬诐 讟讛讜专讬诐 讜讻诇 讻诇讬 砖讘转讜讱 讛讙诇 诪讻讜讜谉 讻谞讙讚 讛讟讜诪讗讛 诪诇诪注诇讛 讗讜 诪诇诪讟讛 讟诪讗 砖讛讟讜诪讗讛 讘讜拽注转 讜注讜诇讛 讘讜拽注转 讜讬讜专讚转 讜讗诐 讛讬讛 诪拽讜诐 讛讟讜诪讗讛 讞诇诇 讟驻讞 注诇 专讜诐 讟驻讞 讛讜讗 讻拽讘专 住转讜诐 讜诪讟诪讗 讻诇 住讘讬讘讬讜 注讻"诇. 讜注讬讬谉 讘专诪讘"诐 (驻' 讻"讛 诪讛诇' 讟讜诪讗转 诪转 讛"讘) 讜讝"诇 讜讗诐 讬砖 讘诪拽讜诐 讛讟讜诪讗讛 讟驻讞 注诇 讟驻讞 注诇 专讜诐 讟驻讞 讛专讬 讛讜讗 讻拽讘专 住转讜诐 讜诪讟诪讗 诪讻诇 住讘讬讘讬讜 讜讛讘讬转 讻讜诇讜 讟诪讗 砖讛专讬 讛讗讛讬诇 注诇 讛拽讘专 注讻"诇. 讜爪"注 诇砖讬讟转 讛专诪讘"诐 讗讬讱 讛讜转专 诇讚诇讙 注"讙 讗专讜谞讜转 讚转讬驻讜拽 诇讬讛 讚讬讟诪讗讜 诪讚讬谉 讟讜诪讗转 拽讘专 (讜讻讚讛拽砖讜 讘转讜住' 讛谞"诇).
讜谞专讗讛 砖讛专诪讘"诐 注爪诪讜 转讬专抓 拽讜砖讬讗 讝讜 讘诪砖"讻 (驻讬"讘 诪讛诇' 讟讜诪讗转 诪转 讛"讜) 讜讝"诇 讗专讜谞讜转 砖诇 注抓 砖诪谞讬讞讬谉 讘讛谉 讗转 讛诪转 讗讬谞谉 讻拽讘专 讗诐 讬砖 讘讬谉 讻讬住讜讬 讛讗专讜谉 讜讛诪转 讙讜讘讛 讟驻讞 讞讜爪抓 讜讛注讜诪讚 注"讙 讛讗专讜谉 讟讛讜专 诪讛"转 讜讗注"驻 砖专讜讘 讗专讜谞讜转 讬砖 讘讛谉 讞诇诇 讟驻讞 讛讜讗讬诇 讜讬砖 砖讗讬谉 砖诐 讞诇诇 讟驻讞 讙讝专讜 注诇 讻诇 讗专讜谞讜转 砖讗讬谞谉 讞讜爪爪讬谉 讜砖讬讛讬讛 讛诪讛诇讱 注"讙 讛讗专讜谉 讻谞讜讙注 讘诪转 讗讜 讘拽讘专 注讻"诇. 讜注讬讬谉 砖诐 讘讻住祝 诪砖谞讛 砖诪拽讜专 讚讘专讬 讛专诪讘"诐 诪住讜讙讬讬谉 讚诪讚诇讙讬谉 注"讙 讗专讜谞讜转, 讜讛拽砖讛 "讚讗讚专讘讛 驻讜转讞 讟驻讞 诪讟诪讗 讬讜转专 讚诪讟诪讗 讻诇 住讘讬讘讬讜 讜讻讜' 讜诇讝讛 讻转讘 专讘讬谞讜 讚讛谞讬 诪讬诇讬 讘拽讘专 讗讘诇 讘讗专讜谞讜转 砖诇 注抓 讗讬谉 讚讬谞诐 讻拽讘专 住转讜诐 讜诇讻谉 驻讜转讞 讟驻讞 讛讜讬 讗讜讛诇 讜讞讜爪抓 讻讻诇 讗讜讛诇讬诐 讛讞讜爪爪讬诐 讘驻谞讬 讛讟讜诪讗讛 讚讘拽专讗 拽讘专 讻转讬讘". 讜讘讬讗专 诪专谉 讛讙专"诪 讝爪"诇 讚讻讜讜谞转 讛专诪讘"诐 讛讬讗 讚诇讬讻讗 讚讬谉 拽讘专 讘讗专讜谉 砖诪谞讬讞讬诐 讘讜 讗转 讛诪转 专拽 诇讝诪谉, 讜讝讛讜 砖讚拽讚拽 讛专诪讘"诐 讜讻转讘 "讗专讜谞讜转 砖诇 注抓 砖诪谞讬讞讬谉 讘讛谉 讗转 讛诪转 讗讬谞谉 讻拽讘专", 讜注"讻 诇讬讻讗 诇诪讬讞砖 讘住讜讙讬讬谉 诇讟讜诪讗转 拽讘专. 讜诪讘讜讗专 诪讝讛 讚讛专诪讘"诐 住讜讘专 砖讻讛谉 诪讜讝讛专 注诇 讟讜诪讗转 拽讘专 讗诇讗 讚诇讗 讞诇 讟讜诪讗转 拽讘专 注诇 讗专讜谞讜转 砖诪谞讬讞讬诐 讘讛谉 讗转 讛诪转 专拽 注讚 讛拽讘讜专讛, 讜爪"诇 讚住"诇 讚诪讚诇讙讬诐 注"讙 讗专讜谞讜转 诪砖讜诐 讚诪讬讬专讬 讘讗专讜谞讜转 砖诇讗 拽讘专讜 讘讛谉 讗转 讛诪转 讗诇讗 砖讛谞讬讞讜 讘讛谉 讗转 讛诪转 诇讝诪谉 注讚 讛拽讘讜专讛 讜诇讗 讞诇 讘讛诐 诪砖讜"讛 讞诇讜转 讚讬谉 拽讘专.
讗诪谞诐 注讬讬谉 讘专讗讘"讚 (驻讬"讘 诪讛诇' 讟讜诪讗转 诪转 讛"讜) 讜讝"诇 讗"讗 讝讛 讛诪讞讘专 讚诇讛 诪讬诐 诪讘讜专讜转 注诪讜拽讬诐 讗诇讗 砖讛诪讬诐 注讻讜专讬诐 讻讬 讛讜爪讬讗 讚讘专 讝讛 诪诪讬诇转讬讛 讚专' 讗诇讬注讝专 讘"专 爪讚讜拽 讚讗诪专 诪讚诇讙讬谉 讛讬讬谞讜 注"讙 讗专讜谞讜转 砖诇 诪转讬诐 讜诪讗讜转讛 讛砖诪讜注讛 讘谞讛 讝讛 讛讘谞讬谉 讜讟注讛 讻讬 讛讗专讜谞讜转 砖讛讬讜 注讜诪讚讬诐 讘砖讚讛 砖诇 讗讘谉 讛讬讜 讜讘诪拽讜诐 拽讘专讜转 讛讬讜 讜讬砖 注诇讬讛诐 转讜专转 讙讜诇诇 讜讚讜驻拽 讜拽讘专 住转讜诐 讗诇讗 砖讗讬谉 讛讻讛谞讬诐 诪讜讝讛专讬诐 讗诇讗 注诇 讟讜诪讗讛 砖讛谞讝讬专 诪讙诇讞 注诇讬讛 讜拽讬讬"诇 砖讗讬谞讜 诪讙诇讞 讗诇讗 注诇 讙讜驻讜 砖诇 诪转 诇讗 注诇 拽讘专 讜诇讗 注诇 讙讜诇诇 讜讚讜驻拽 讜讗诐 讗讬谉 讘讛 讞诇诇 讟驻讞 讙讜驻讜 砖诇 诪转 讛讜讗 诪驻谞讬 砖讛讬讗 讘讜拽注转 讜注讜诇讛 注讻"诇. 讜诪讘讜讗专 砖讛专讗讘"讚 讞讜诇拽 注诇 讛专诪讘"诐 讜住讜讘专 砖讞诇 讘讗专讜谞讜转 讚讬谉 拽讘专 讜讛讗 讚诪讚诇讙讬谉 注"讙 讗专讜谞讜转 讛讜讗 诪砖讜诐 砖讗讬谉 讻讛谞讬诐 诪讜讝讛专讬诐 注诇 讟讜诪讗转 拽讘专 讚讗讬谞诐 诪讜讝讛专讬诐 讗诇讗 注诇 注爪诪讜 砖诇 诪转.
讜注讬讬谉 注讜讚 讘专讗讘"讚 (驻"讝 诪讛诇' 讟讜诪讗转 诪转 讛"讚) 讜讝"诇 讻讬 讝讛 讛注谞讬谉 砖诇砖 诪讚讜转 讬砖 讘讜 砖讗诐 讬砖 讘诪拽讜诐 讛讟讜诪讗讛 讟驻讞 诪专讜讘注 讗注"驻 砖讛讟讜诪讗讛 诪诪注讟转 讛讞诇诇 讜讛专讬 讛讬讗 讻讟讜诪讗讛 专爪讜爪讛 讜讘讜拽注转 讜注讜诇讛 讜诪讟诪讗讛 讘讗讛诇 讻诪讜 讻谉 诪讟诪讗 讻诇 住讘讬讘讬讜 讘诪讙注, 讜讗诐 讗讬谉 讘诪拽讜诐 讛讟讜诪讗讛 讟驻讞 诪专讜讘注 讝讜 讛讬讗 讟讜诪讗讛 专爪讜爪讛 砖讘讜拽注转 讜注讜诇讛 讜诪讟诪讗讛 讘讗讜讛诇 讜讗讬谞讛 诪讟诪讗 讘诪讙注 诪爪讬讚讬讛, 讜讚讘专讬诐 讛诇诇讜 诪转讘专专讬诐 诪谉 讛诪砖谞讛 讜诪讗专讜谞讜转 讚专' 讗诇讬注讝专 讘"专 爪讚讜拽 讚讘专讻讜转 讜诪讘讬转 砖驻专抓 讗转 驻爪讬诪讬讜 讚讘讘讗 讘转专讗 注讻"诇. 讜注讬讬谉 注讜讚 讘讛砖讙转 讛专讗讘"讚 (驻讻"讛 诪讛诇' 讟讜诪讗转 诪转 讛"讘) 讜讝"诇 讜讛讘讬转 讻讜诇讜 讟诪讗 讗"讗 讝讛 讗讬谞讜 讗诇讗 讘砖讗讬谉 砖诐 讞诇诇 讟驻讞 驻谞讜讬 讗讘诇 讬砖 砖诐 讞诇诇 讟驻讞 驻谞讜讬 讗讬谞讜讬 诪讟诪讗 讘讗讜讛诇 讜讬砖 诇讜诪专 砖诪讟诪讗 讻诇 住讘讬讘讬讜 讜讬砖 讚讘专讬诐 诪住讬讬注讬诐 诇讝讛 诪讻诇 诪拽讜诐 讘砖讬砖 砖诐 讟驻讞 驻谞讜讬 讗讬谞讜 诪讟诪讗 讘讗讛诇 诪诪注砖讛 讚专讗讘专"爪 砖讛讬讜 诪讛诇讻讬诐 注"讙 讗专讜谞讜转 砖诇 诪转讬诐 讚讜拽 讜转砖讻讞 注讻"诇. 讜诪转讘讗专 诪讚讘专讬 讛专讗讘"讚 讚讘诪拽讜诐 砖讬砖 讞诇诇 讟驻讞 注诇 讟驻讞 注诇 讛诪转 讗诇讗 砖讛诪转 诪诪注讟转 讗转 讛讞诇诇 讟驻讞 讚讞诇 讙诐 讚讬谉 讟讜诪讗转 拽讘专 讜讙诐 讚讬谉 讟讜诪讗讛 专爪讜爪讛, 讜讛讬讻讗 讚讗讬讻讗 讞诇诇 讟驻讞 砖驻谞讜讬 诪谉 讛诪转 讞诇 讚讬谉 讗讜讛诇 讞讜爪抓 讘驻谞讬 讛讟讜诪讗讛 讜讗讬谞讜 诪讟诪讗 诪讚讬谉 讟讜诪讗讛 专爪讜爪讛 讗诇讗 诪讚讬谉 拽讘专 住转讜诐. 讗诪谞诐 诇砖讬讟转 讛专讗讘"讚 讗讬谉 讻讛谉 诪讜讝讛专 注诇 讟讜诪讗转 拽讘专 讜注"讻 讛讬讜 诪讚诇讙讬诐 注"讙 讗专讜谞讜转. 讜诪砖"讻 讛专讗讘"讚 (讘驻专拽 讻"讛 诪讛诇' 讟讜诪讗转 诪转 讛"讘) 讚住讜讙讬讬谉 讚诪讚诇讙讬谉 注"讙 讗专讜谞讜转 诪讬讬专讬 讚讬砖 讞诇诇 讟驻讞 驻谞讜讬 诪谉 讛诪转 讜讞诇 讚讬谉 讗讛诇 讞讜爪抓 讘驻谞讬 讛讟讜诪讗讛 讻讜讜谞转讜 诇讘讗专 诪讚讜注 讗讬谉 诇讞砖讜砖 诇讚讬谉 讟讜诪讗讛 专爪讜爪讛. 讜诇砖讬讟转 讛专诪讘"诐 诇讗 讞砖砖讜 讘住讜讙讬讬谉 讚诪讚诇讙讬诐 注"讙 讗专讜谞讜转 诇讚讬谉 讟讜诪讗讛 专爪讜爪讛, 诪砖讜诐 讚诪讬讬专讬 讚讬砖 讞诇诇 讟驻讞 注诇 讟驻讞 驻谞讜讬 诪谉 讛诪转 讜讞诇 讚讬谉 讗讜讛诇 讞讜爪抓 讘驻谞讬 讛讟讜诪讗讛. 讜诇讗 讞砖砖讜 谞诪讬 诇讟讜诪讗转 拽讘专 诪砖讜诐 讚诪讬讬专讬 讘讗专讜谞讜转 砖诇 注抓 砖讛讬讜 诪谞讬讞讬诐 讘讛谉 讗转 讛诪转 诇讝诪谉 - 注讚 讛拽讘讜专讛 讚诇讗 讞诇讛 讘讛诐 讟讜诪讗转 拽讘专, 讜讻讚讘讬讗专 讛讙专"诪 讝爪"诇. 讜谞专讗讛 讚诇砖讬讟转 讛专诪讘"诐 讞诇讜转 讚讬谉 讟讜诪讗转 拽讘专 讜讟讜诪讗讛 专爪讜爪讛 讛讜讬讬谉 转专转讬 讚住转专讬, 讚讘讻讚讬 诇讞讜诇 讚讬谉 讟讜诪讗转 拽讘专 讘注讬 讞诇诇 讟驻讞 注诇 讟驻讞 讘专讜诐 讟驻讞 驻谞讜讬 诪谉 讛诪转 讜讗"讻 讞诇 讗讜讛诇 讞讜爪抓 诇讙讘讬 讚讬谉 讟讜诪讗讛 专爪讜爪讛. 诪砖讗"讻 讛专讗讘"讚 住讜讘专 砖拽讘专 讛讜讬 讞驻爪讗 砖诇 讟讜诪讗讛 讛诪讟诪讗 讘驻"注, 讜讞诇 讚讬谉 拽讘专 讘讟驻讞 注诇 讟驻讞 讗注"驻 砖讗讬谞讜 驻谞讜讬 诪谉 讛诪转, 讜讛讬讻讗 讚讗讬讻讗 讘诪拽讜诐 讛讟讜诪讗讛 讞诇诇 讟驻讞 注诇 讟驻讞 讜讛诪转 诪诪注讟 讗转 讛讞诇诇 讞诇 讚讬谉 讟讜诪讗讛 专爪讜爪讛 讜讙诐 讚讬谉 讟讜诪讗转 拽讘专 讘讛讚讚讬, 讜注"讻 驻讬专砖 讚讘住讜讙讬讬谉 诪讬讬专讬 讘讗专讜谞讜转 砖讬砖 讞诇诇 讟驻讞 驻谞讜讬 诪谉 讛诪转 讜诪砖讜"讛 讗讬谉 讘讛诐 讚讬谉 讟讜诪讗讛 专爪讜爪讛.
讜谞专讗讛 讚讛专诪讘"诐 讜讛专讗讘"讚 驻诇讬讙讬 讘注讬拽专 讬住讜讚 讞诇讜转 讚讬谉 讟讜诪讗转 拽讘专, 讚诇砖讬讟转 讛专诪讘"诐 讛诪转 诪讟诪讗 讚专讱 讛拽讘专 讜注"讻 讞砖讜讘讛 讟讜诪讗转 拽讘专 讻讟讜诪讗转 注爪诪讜 砖诇 诪转 讜讻讛谉 诪讜讝讛专 注诇 讟讜诪讗转 拽讘专. 诪砖讗"讻 诇砖讬讟转 讛专讗讘"讚 拽讘专 讛讜讬 讞驻爪讗 砖诇 讟讜诪讗讛 讘驻"注 讜讻讛谉 讗讬谞讜 诪讜讝讛专 注诇讬讛 诪讚讗讬谞讛 讟讜诪讗转 注爪诪讜 砖诇 讛诪转. 讜注讜讚 讬转讻谉 谞驻拽讗 诪讬谞讛 讘讬谉 讛专诪讘"诐 讜讛专讗讘"讚 讛讗诐 拽讘专 诪讟诪讗 讘讗讛诇, 讚诇砖讬讟转 讛专诪讘"诐 讞诇 讚讬谉 讟讜诪讗讛 讘诪讗讛讬诇 注诇 拽讘专, 讜讻诪砖"讻 (讘驻专拽 讻"讛 诪讛诇' 讟讜诪讗转 诪转 讛诇讻讛 讘') "讜讛讘讬转 讻讜诇讜 讟诪讗 砖讛专讬 讛讗讛讬诇 注诇 讛拽讘专", 讚讛专诪讘"诐 住讜讘专 讚拽讘专 诪讟诪讗 诪讚讬谉 注爪诪讜 砖诇 诪转 讜注"讻 讞诇 讘讝讛 讚讬谉 讟讜诪讗转 讗讛诇 讚讛讜讬 讻诪讗讛讬诇 注诇 讛诪转 注爪诪讜. 诪砖讗"讻 诇砖讬讟转 讛专讗讘"讚 讚住"诇 讚拽讘专 讛讜讬 讞诇讜转 讟讜诪讗讛 讘驻"注 讬转讻谉 讚诇讬讻讗 讘讬讛 讚讬谉 诪讗讛讬诇 注诇 讛拽讘专 讚讟讜诪讗转 讗讛诇 诇讗 讞诇讛 讗诇讗 讘讟讜诪讗转 讛诪转 注爪诪讜. 讜注讜讚 讬转讻谉 谞驻拽讗 诪讬谞讛 讘讬谞讬讛诐 诇讙讘讬 讛讝讗讛 讘讙' 讜讝', 讚讬"诇 讚诇砖讬讟转 讛专诪讘"诐 讛谞讟诪讗 注"讬 拽讘专 爪专讬讱 讛讝讗讛 讘讙' 讜讝' 讚谞讟诪讗 讘讟讜诪讗转 诪转 注爪诪讜. 诪砖讗"讻 诇讛专讗讘"讚 讚讛讜讬讗 讞诇讜转 讟讜诪讗讛 讘驻"注 讬转讻谉 讚讗讬谞讜 爪专讬讱 讛讝讗讛 讘讙' 讜讝'. 讜注讬讬谉 讘专诪讘"谉 注讛"转 (讘诪讚讘专 讬讟, 讟讝) 砖讻转讘 讚讗注"驻 砖讞专讘 讛专讬 讛讬讗 讻讞诇诇 诇讬讟诪讗 讘诪讙注 砖讘注讛, 诪"诪 讗讬谉 讞专讘 诪讟诪讗 讘讗讜讛诇 讜讗讬谞讜 诪讟诪讗 诇讛爪专讬讱 讛讝讗讛 讘讙' 讜讝' 讜讗讬谉 讻讛谉 诪讜讝讛专 注诇讬讛, 诪砖讜诐 讚讚讬谉 讟讜诪讗转 讞专讘 诪讛讜讛 讞诇讜转 砖诐 讟讜诪讗讛 讘驻"注 讻讟讜诪讗转 诪转 讜讗讬谞讛 讟讜诪讗讛 诪注爪诪讜 砖诇 诪转, 讜讘讚讜诪讛 诇讝讛 讛"讛 讘讚讬谉 讟讜诪讗转 拽讘专 诇砖讬讟转 讛专讗讘"讚.
讜诪讘讜讗专 讚讬砖 讻诪讛 转讬专讜爪讬诐 讘专讗砖讜谞讬诐 诪讚讜注 诪讚诇讙讬诐 讛讬讜 注"讙 讗专讜谞讜转 讜讗讬谉 诇讞砖讜砖 诇讟讜诪讗转 拽讘专. 讚转讜住' 转讬专爪讜 讚诪讬讬专讬 讘讗专讜谞讜转 驻转讜讞讬诐. 讜诇砖讬讟转 讛专诪讘"诐 讗讬谉 讚讬谉 讟讜诪讗转 拽讘专 讘讗专讜谞讜转 砖诇 注抓 砖诪谞讬讞讬诐 讘讛谉 讗转 讛诪转 诇讝诪谉. 讜诇讚注转 讛专讗讘"讚 讗讬谉 讻讛谉 诪讜讝讛专 注诇 讟讜诪讗转 拽讘专 讜诪讬讬专讬 讚讗讬讻讗 讟驻讞 驻谞讜讬 诪谉 讛诪转 讚诇讬讻讗 诪砖讜诐 讚讬谉 讟讜诪讗讛 专爪讜爪讛.
转讜住' 讚"讛 诪讚诇讙讬谉 讛讬讬谞讜 讻讜'. 讜讝"诇 转讬诪讛 诇驻讬专讜砖 讛拽讜谞讟专住 讚驻讬' 讙讜诇诇 讻讬住讜讬 砖诇 讗专讜谉 讚转谞讬' 讻诇 讗砖专 讬讙注 注诇 驻谞讬 讛砖讚讛 诇专讘讜转 讙讜诇诇 讜讚讜驻拽 讜讗"讻 讙诐 讛讙讜诇诇 诪讟诪讗 讘讗讛诇 讜讛讬讗讱 讛讬讜 诪讚诇讙讬诐 注诇讬讜. 讜讬"诇 讜讻讜' 讻诇 讟讜诪讗讛 砖讗讬谉 谞讝讬专 诪讙诇讞 注诇讬讛 讗讬谉 讻讛谉 诪讜讝讛专 注诇讬讛 讜讙讜诇诇 讜讚讜驻拽 讗讬谉 谞讝讬专 诪讙诇讞 注诇讬讛 讜讻讜', 讜讛讬讛 讗讜诪专 专"转 讚诇讬转讬讛 诇讛谞讬 讻诇诇讬 讚讛讗 讗诪专 讛转诐 专讘讬注讬转 讚诐 讗讬谉 讛谞讝讬专 诪讙诇讞 注诇讬讜 注讚 砖讬讛讗 讞爪讬 诇讜讙 讜讗驻"讛 讻讛谉 诪讜讝讛专 注诇讬讜 讜讻讜' 讜讬"诇 讚讛转诐 诪讻诇 诪拽讜诐 讛讜讬 砖诐 讟讜诪讗讛 砖讛谞讝讬专 诪讙诇讞 注诇讬讛 讗讘诇 讙讜诇诇 讜讚讜驻拽 讗讬谞讜 讻诇诇 讘谞讝讬专 讜诇讻讱 讗讬谉 讻讛谉 诪讜讝讛专 注诇讬讜 注讻"诇. 讘讬讗讜专 讚讘专讬讛诐 砖转讜住' 诪讞诇拽讬诐 讘讬谉 专讘讬注讬转 讚诐 讚讛讜讬讗 讞诇讜转 砖诐 讟讜诪讗讛 诪注爪诪讜 砖诇 诪转 讜诪砖讜"讛 讻讛谉 诪讜讝讛专 注诇讬讛 诇讘讬谉 讟讜诪讗转 讙讜诇诇 讜讚讜驻拽, 讚讗注"驻 砖讬砖 讘讙讜诇诇 讜讚讜驻拽 讞诇讜转 讚讬谉 讟讜诪讗转 诪转 诪"诪 讗讬谞讛 讟讜诪讗转 注爪诪讜 砖诇 诪转 讜诪砖讜"讛 讗讬谉 讻讛谉 诪讜讝讛专 注诇 讟讜诪讗转 讙讜诇诇 讜讚讜驻拽. 讚讛专讬 讬砖 诇讞拽讜专 讘讬住讜讚 讛讚讬谉 讚讟讜诪讗转 诪转 讘讙讜诇诇 讜讚讜驻拽 讛讗诐 讛诪转 诪讟诪讗 讚专讱 讛讙讜诇诇 讜讚讜驻拽, 讗讜 讚讬诇诪讗 讚讙讜诇诇 讜讚讜驻拽 讛讜讬讬谉 讞驻爪讗 砖诇 讟讜诪讗讛 讘驻"注 讚讬砖 诇讛 讚讬谉 讟讜诪讗转 诪转. 讜诪转讜住' 诪讘讜讗专 讚讘讙讜诇诇 讜讚讜驻拽 讗讬谉 讛诪转 诪讟诪讗 讚专讱 讛讙讜诇诇 讜讚讜驻拽 讗诇讗 讚讙讜诇诇 讜讚讜驻拽 诪讛讜讬讬谉 讞驻爪讗 讚讟讜诪讗转 诪转 讘驻"注 砖讗讬谉 讻讛谉 诪讜讝讛专 注诇讬讛.
讜讘讚讜诪讛 诇讝讛 讬砖 诇讞拽讜专 讘讚讬谉 讞专讘 讛专讬 讛讜讗 讻讞诇诇 讛讗诐 讛讞专讘 讛讜讬 讞驻爪讗 砖诇 讟讜诪讗讛 讘驻"注, 讗讜 讚讛诪转 诪讟诪讗 讚专讱 讛讞专讘. 讜注讬讬谉 讘驻讬专讜砖 讛专诪讘"谉 注讛"转 (讘诪讚讘专 讬讟, 讟讝) 砖讚谉 讛讗诐 讞诇 讘讞专讘 讚讬谉 讟讜诪讗转 讗讛诇 讜讛讝讗转 讙' 讜讝', 讜讙诐 谞住转驻拽 讛讗诐 讻讛谉 诪讜讝讛专 注诇 讟讜诪讗转 讞专讘 讛专讬 讛讜讗 讻讞诇诇. 讜诇讻讗讜专讛 住驻拽讜 转诇讜讬 讘讞拽讬专讛 讛谞"诇, 讚讗讬 谞讬诪讗 讚讚讬谉 讞专讘 讛专讬 讛讬讗 讻讞诇诇 讛讬讬谞讜 砖讛诪转 诪讟诪讗 讚专讱 讛讞专讘 讗讝讬 讬"诇 讚讻讛谉 诪讜讝讛专 注诇 讟讜诪讗转 讞专讘, 讜讞诇讬谉 谞诪讬 讘讞专讘 讚讬谉 讟讜诪讗转 讗讛诇 讜讛讝讗讛 讘讙' 讜讝'. 诪砖讗"讻 讗诐 讟讜诪讗转 讞专讘 讻讞诇诇 讛讜讬讗 讞驻爪讗 讚讟讜诪讗转 诪转 讘驻"注 讬"诇 讚诪讻讬讜谉 讚讗讬谞讛 讟讜诪讗转 注爪诪讜 砖诇 诪转 讗讬谉 讘讛 讗讝讛专讛 诇讻讛谞讬诐 讜讗讬谉 讘讛 讚讬谉 讟讜诪讗转 讗讛诇 讜讛讝讗讛 讘讙' 讜讝'. 讜注讬讬谉 讘专诪讘"诐 (驻"讙 诪讛诇' 讗讘诇 讛讬"讙) 砖驻住拽 砖讻讛谉 砖谞讟诪讗 讘讙讜诇诇 讗讜 讚讜驻拽 诪讻讬谉 讗讜转讜 诪讻转 诪专讚讜转 诪讚专讘谞谉 讚谞讟诪讗 讘讗讘讜转 讛讟讜诪讗讛 砖诇 讚讘专讬讛诐, 讜讗讬诇讜 讘驻"讙 诪讛诇' 讗讘诇 (讛"讘) 驻住拽 砖讗讬谉 讻讛谉 诇讜拽讛 讗诐 谞讙注 讘讘讙讚讬诐 砖谞讙注讜 讘诪转 讜讗注"驻 砖讛专诪讘"诐 住讜讘专 讚讘讻诇 讛讘讙讚讬诐 讞诇 讚讬谉 讞专讘 讛专讬 讛讜讗 讻讞诇诇 (讜讻诪讘讜讗专 讘驻"讛 诪讛诇' 讟讜诪讗转 诪转 讛"讙), 讜诪砖诪注 砖讛专诪讘"诐 住讜讘专 砖讗讬谉 讻讛谉 诪讜讝讛专 注诇 讟讜诪讗转 讞专讘 讛专讬 讛讜讗 讻讞诇诇. 讜诇驻讬"讝 诪讘讜讗专 砖讛专诪讘"诐 诪讞诇拽 讘讬谉 讟讜诪讗转 讙讜诇诇 讜讚讜驻拽 砖讛诪转 诪讟诪讗 讚专讱 讛讙讜诇诇 讜讚讜驻拽 诇讟讜诪讗转 讞专讘 讚讛讜讬讗 讞驻爪讗 砖诇 讟讜诪讗讛 讘驻"注, 讜注"讻 讗讬谉 讻讛谉 诪讜讝讛专 注诇 讟讜诪讗转 讞专讘, 讜诪讗讬讚讱 诪讜讝讛专 讛讜讗 注诇 讟讜诪讗转 讙讜诇诇 讜讚讜驻拽. 讜诪讗讬讚讱 转讜住' 讘住讜讙讬讬谉 住讜讘专 讚讙讜诇诇 讜讚讜驻拽 诪讛讜讜讬谉 讞驻爪讗 砖诇 讟讜诪讗转 诪转 讘驻"注 讜讗讬谉 讻讛谉 诪讜讝讛专 注诇讬讛. 讜砖诇讗 讻讛专诪讘"诐 讛住讜讘专 讚讙讜诇诇 讜讚讜驻拽 诪讛讜讜讬谉 讟讜诪讗转 注爪诪讜 砖诇 诪转 诪讚专讘谞谉 讜讗住讜专 诇讻讛谉 诇讛讟诪讗 讘讛诐.
讙诪'. 讜讝"诇 转"砖 讙讚讜诇 讻讘讜讚 讛讘专讬讜转 砖讚讜讞讛 诇讗 转注砖讛 砖讘转讜专讛, 讜讗诪讗讬 诇讬诪讗 讗讬谉 讞讻诪讛 讜讗讬谉 转讘讜谞讛 讜讗讬谉 注爪讛 诇谞讙讚 讛' 转专讙诪讛 专讘 讘专 砖讘讗 拽诪讬讛 讚专讘 讻讛谞讗 讘诇讗讜 讚诇讗 转住讜专 讗讞讬讻讜 注诇讬讛 诇讗讜 讚诇讗 转住讜专 讚讗讜专讬讬转讗 讛讬讗 讗诪专 专讘 讻讛谞讗 讜讻讜' 讻诇 诪讬诇讬 讚专讘谞谉 讗住诪讻讬谞讛讜 注诇 诇讗讜 讚诇讗 转住讜专 注讻"诇. 注讬讬谉 讘专诪讘"诐 (讘住驻专 讛诪爪讜讜转 砖讜专砖 专讗砖讜谉) 讚住"诇 讚诪爪讜讜转 讚专讘谞谉 谞讻诇诇讬诐 讘诇讗讜 讚诇讗 转住讜专 讜讝拽谉 诪诪专讗 讞讬讬讘 注诇讬讛谉 诪讬转讛 (驻"讗 诪讛诇' 诪诪专讬诐 讛"讘). 讜讛专诪讘"谉 讛拽砖讛 注诇讬讜 讚讘住讜讙讬讬谉 诪讘讜讗专 诇讛讚讬讗 砖诪爪讜讜转 讚专讘谞谉 讗住诪讻讜讛 讗拽专讗 讚诇讗 转住讜专, 讜诇讗 转住讜专 讗讬谞讜 讗诇讗 讗住诪讻转讗 讘注诇诪讗. 讜注讜讚 讛拽砖讛 讛专诪讘"谉 讚诇砖讬讟转 讛专诪讘"诐 爪"注 诪讚讜注 诪拽讬诇讬谉 讘诪爪讜讜转 讚专讘谞谉 讚拽讬讬"诇 住驻拽 讚专讘谞谉 诇拽讜诇讗 讜讗讬诇讜 住驻拽 讚讗讜专讬讬转讗 诇讞讜诪专讗. 讜讻谉 拽砖讛 砖讗专 讛拽讜诇讜转 砖讞诇讬谉 讘讚讬谞讬 讚专讘谞谉, 讚讛专讬 诇砖讬讟转 讛专诪讘"诐 讚诪爪讜讜转 讚专讘谞谉 讛谉 讘讻诇诇 讛诇讗讜 讚诇讗 转住讜专 讘讚讬谉 讛讜讗 砖诇讗 转讛讬讛 砖讜诐 谞驻"诪 讘讬谉 诪爪讜转 讚讗讜专讬讬转讗 诇诪爪讜转 讚专讘谞谉 砖讻讜诇谉 砖诇 转讜专讛 讛谉.
讜谞专讗讛 讚讛专诪讘"诐 住"诇 砖讞诇讜转 讚讬谞讬诐 诪讚专讘谞谉 砖讜谞讬诐 讘注爪诐 讞诇讜转 砖诪诐 诪讚讬谞讬诐 讚讗讜专讬讬转讗. 讚谞讛讬 讚讞讬讜讘 讚专讘谞谉 诪讛讜讛 谞诪讬 讞诇讜转 讞讬讜讘 讚讗讜专讬讬转讗 讛诪讜讝讛专 诪诇讗讜 讚"诇讗 转住讜专", 诪"诪 讞讬讜讘 讚专讘谞谉 诪讛讜讛 讞诇讜转 砖诐 诇注爪诪讜 砖砖讜谞讛 讘讚讬谞讬讜 诪诪爪讜讜转 讚讗讜专讬讬转讗 讚注诇诪讗. 讜诪驻谞讬 砖讚讬谞讬诐 讚专讘谞谉 讛讜讬讬谉 讞诇讜转 砖诐 讘驻谞讬 注爪诪诐, 讛转讜专讛 谞转谞讛 诇讞讻诪讬诐 讛讻讞 诇拽讘讜注 讘讛诐 讚讬谉 讚住驻拽 讚专讘谞谉 诇拽讜诇讗 讜讚讬谉 讚转讜诇讬谉 讘讛诐 诇拽讜诇讗.
讜讛谞讛 讘讙讚专 讛诇讗讜 讚诇讗 转住讜专 讻转讘 讛专诪讘"谉 (砖诐) 讜讝"诇 讗讘诇 讛讚讘专 讛讘专讜专 讛诪谞讜拽讛 诪讻诇 砖讘讜砖 讛讜讗 砖谞讜讚讬注 砖讗讬谉 讛诇讗讜 讛讝讛 诇讗 转住讜专 讗诇讗 讘诪讛 砖讗诪专讜 讘驻讬专讜砖讬 讛转讜专讛 讻讙讜谉 讛讚讘专讬诐 讛谞讚专砖转 讘讛谉 讗讜 讘诪砖诪注讜转 诇砖讜谉 讛讻转讜讘 注爪诪讜 讜讻讜' 砖讗诐 讬专讗讜 讛诐 砖讛讚讘专 讛讝讛 讗住讜专 讗讜 诪讜转专 诇驻讬 诪讚专砖 讛讻转讜讘 讗讜 诇驻讬 驻讬专讜砖讜 讜讻讜' 讜讬专讗讛 讛讜讗 讛驻讱 讞讬讬讘 诇讘讟诇 讚注转讜 讜诇讛讗诪讬谉 讘诪讛 砖讗诪专讜 讛诐. 讝讛讜 砖讗诪专 讛讻转讜讘 讻讬 讬驻诇讗 诪诪讱 讚讘专 诇诪砖驻讟 讘讬谉 讚诐 诇讚诐 讜讻讜' 讜讛注讜讘专 注诇 讚讘专讬 讘"讚 讛讙讚讜诇 砖讘讚讜专讜 讜住讜诪讱 注诇 讚注转讜 注讜讘专 注诇 注砖讛 讜诇讗 转注砖讛 讛诇诇讜 讜讻讜' 讜讛注讜讘专 注诇讬讜 讜住讜诪讱 注诇 讚注转讜 砖讗讬谞讜 讻诪讜 砖讛住讻讬诪讜 讛诐 谞注砖讛 讝拽谉 诪诪专讗 注讻"诇. 讜诪讘讜讗专 讚讛专诪讘"谉 住"诇 讚讛诇讗讜 讚诇讗 转住讜专 讞诇 讘讝拽谉 诪诪专讗, 讜爪"注 讘砖讬讟转 讛专诪讘"诐 讛住讜讘专 砖诪爪讜讜转 讚专讘谞谉 诪讜讝讛专讜转 诪诇讗 转住讜专, 讛讗诐 住"诇 砖讻诇 诪讬 砖注讜讘专 注诇 讗讬住讜专 讚专讘谞谉 注讜讘专 注诇 诇讗讜 讚诇讗 转住讜专 讜讗注"驻 砖讗讬谞讜 讝拽谉 诪诪专讗 讜诇讗 讛诪专讛 讘驻谞讬 讘"讚 讛讙讚讜诇 讘讬专讜砖诇讬诐.
讜讬转讻谉 诇讜诪专 砖讗祝 诇砖讬讟转 讛专诪讘"诐 讗讬谉 讛诇讗讜 讚诇讗 转住讜专 讞诇 讘讻诇 诪讬 砖注讘专 注诇 转拽谞讛 讜讗讬住讜专 讚专讘谞谉, 讗诇讗 讚住讜讘专 讚讛诇讗讜 讚诇讗 转住讜专 讞诇 讘讚讬谞讬 讚专讘谞谉 专拽 讛讬讻讗 讚讗讬讻讗 诪讜诪专讜转 讚讛讬讬谞讜 砖注讜讘专 讛讙讘专讗 注诇 讚讬谞讬 讚专讘谞谉 讘讝讚讜谉 讜诇讛讻注讬住, 讜诪讜诪专 诇讛讻注讬住 讘讚专讘谞谉 注讜讘专 讘诇讗讜 讚诇讗 转住讜专 讗注"驻 砖讗讬谞讜 讝拽谉 诪诪专讗, 诪砖讜诐 砖讛诪专讛 谞讙讚 住诪讻讜转诐 砖诇 讛专讘谞谉. 讘专诐 讛注讜讘专 注诇 讗讬住讜专 讚专讘谞谉 讘诇讬 诪讜诪专讜转 讗讬谞讜 注讜讘专 讘诇"转. 讜诇驻讬讻讱 驻住拽 讛专诪讘"诐 (驻"讗 诪讛诇' 诪诪专讬诐 讛"讘) 砖讗祝 诪谞讛讙讬诐 讚专讘谞谉 讛诐 讘讻诇诇 讛诇讗讜 讚诇讗 转住讜专. 讜讗讬诇讜 诇砖讬讟转 讛专诪讘"谉 讚诇讗 转住讜专 讞诇 专拽 讘讝拽谉 诪诪专讗 讬"诇 讚诇讬讻讗 诇讗讜 讚诇讗 转住讜专 讘诪谞讛讙讬诐, 讚讗讬谞讜 谞注砖讛 讝拽谉 诪诪专讗 讗讗"讻 讞讜诇拽 注诇 讛讚讬谞讬诐 砖谞诇诪讚讜 诪驻讬专讜砖讬 讛转讜专讛 注驻"讬 讘"讚 讛讙讚讜诇.
讗诪谞诐 爪"注 讘砖讬讟转 讛专诪讘"谉 讚住"诇 砖讛诇讗讜 讚诇讗 转住讜专 谞讗诪专 讘讚讬谞讬诐 讛谞诇诪讚讬诐 诪讬"讙 诪讚讜转 砖讛转讜专讛 谞讚专砖转 讘讛诐, 讚讗"讻 诪讛讜 讛诪讞讬讬讘 诇砖诪讜注 诇转拽谞讜转 讞讻诪讬诐, 讜讻讬 诇讬讻讗 讞讬讜讘 诪讛"转 诇砖诪讜注 诇讚讘专讬讛诐. 讜注讜讚 拽砖讛 讚讗讬 谞讬诪讗 讚诇讚注转 讛专诪讘"谉 讚讬谞讬诐 讚专讘谞谉 讗讬谞诐 讘讻诇诇 诇讗 转住讜专 讜讗讬谉 诇讛诐 讞诇讜转 砖诐 诪讛"转, 讗诐 讗' 讬砖专讜祝 讞"讜 诪住' 诪讙讬诇讛 (砖诪讬讬专讬 诪注谞讬谉 诪爪讜讛 讚专讘谞谉) 讛讗诐 诇讗 讬注讘讜专 注诇 讛诇讗讜 讚诇讗 转注砖讜谉 讻谉 诇讛' 讗诇讜拽讬讻诐. 讜讻谉 讛讗诐 谞讬诪讗 讚讛诇讜诪讚 诪住' 讘专讻讜转 讗讜 诪住' 诪讙讬诇讛 (讛讚谞讬诐 讘专讜讘 专讜讘诐 讘讛诇讻讜转 砖诪讚专讘谞谉) 讗讬谞讜 诪拽讬讬诐 诪爪讜转 转诇诪讜讚 转讜专讛 诪讚讗讜专讬讬转讗 讜专拽 讛诇讜诪讚 讚讬谞讬诐 讚讗讜专讬讬转讗 诪拽讬讬诐 诪爪讜转 转"转 讚讗讜专讬讬转讗, 讚诇讗 讬注诇讛 注诇 讛讚注转 诇讜诪专 讻谉.
讜谞专讗讛 讚注讻爪"诇 讚讗祝 讛专诪讘"谉 诪讜讚讛 讚讞诇 讘诪爪讜讜转 讚专讘谞谉 讞诇讜转 砖诐 转讜专讛 诪讚讗讜专讬讬转讗, 讚讛讜讬讬谉 讞驻爪讗 砖诇 转讜专讛 诪讚讗讜专讬讬转讗, 讜专拽 诇讙讘讬 讞讜讘转 讛讙讘专讗 讗诪专讬谞谉 砖讛谉 讞诇讜拽讬诐 诪诪爪讜转 诪讛"转 讜讗讬谉 讞讜讘转 讛讙讘专讗 讞诇讛 讗诇讗 诪讚专讘谞谉, 讻讬 讛讛诇讻讜转 砖诪讚专讘谞谉 诇讗讞专 砖讛讜转拽谞讜 注"讬 讛讞讻诪讬诐, 谞注砖讜 讞诇拽 砖诇 讛转讜砖讘注"驻 诪讚讗讜专讬讬转讗 讜讻诇 讛诇讜诪讚谉 讘讜讚讗讬 诪拽讬讬诐 诪爪讜转 转诇诪讜讚 转讜专讛 诪讚讗讜专讬讬转讗. 讚拽讬讜诐 诪爪讜转 转"转 讗讬谞讛 转诇讜讬讛 讘讞讜讘转 讛讙讘专讗 诇拽讬讬诐 讚讬谞讬诐 讗诇讜, 讗诇讗 讘讛讬讜转诐 讞诇讜转 砖诐 讞驻爪讗 砖诇 转讜专讛37. 讜诪砖讜"讛 驻砖讬讟讗 砖讗诐 讗讚诐 讬砖专讜祝 讞"讜 诪住' 诪讙讬诇讛, 讬注讘讜专 讘诇讗讜 讚诇讗 转注砖讜谉 讻谉 诇讛' 讗诇讜拽讬讻诐 诪讚讗讜专讬讬转讗 诪砖讜诐 砖砖专祝 讞驻爪讗 砖诇 转讜专讛 诪讚讗讜专讬讬转讗38.
讜注讬讬谉 讘专诪"讗 (诇砖讜"注 讬讜"讚 住讬' 专诪"讜 住"讛) 砖讛讘讬讗 诇讛诇讻讛 讚讘专讬 讛讙讛讜转 诪讬讬诪讜谞讬讜转 砖驻住拽 讚讗注"驻 砖讗住讜专 诇讬讟讜诇 砖讻专 诇诇诪讚 转讜专讛 诇讗讞专讬诐, 讛讬讬谞讜 讚讜拽讗 讘诪诇诪讚 讚讬谞讬诐 讚讗讜专讬讬转讗 讗讘诇 讘诪诇诪讚 讚讬谞讬诐 讚专讘谞谉 诪讜转专 诇讬讟讜诇 砖讻专. 讗诪谞诐 诇驻讬"讚 讬砖 诇讜诪专 讚诪讗讞专 砖讻诇 讛讚讬谞讬诐 讚专讘谞谉 诪讛讜讜讬诐 讞驻爪讗 砖诇 转讜专讛 诪讚讗讜专讬讬转讗, 讚专拽 讞讜讘转 讛讙讘专讗 诇拽讬讬诪诐 讛讜讗 诪讚专讘谞谉, 讘讗诪转 讗住讜专 诇诪诇诪讚 诇讬讟讜诇 砖讻专 讘注讚 诇讬诪讜讚 讚讬谞讬诐 砖诪讚专讘谞谉, 砖讛专讬 住讜讻"住 讛讜讗 诪诇诪讚 讞驻爪讗 砖诇 转讜专讛 诇讗讞专讬诐, 讜讞诇 讘讝讛 讛讛诇讻讛 讚"诪讛 讗谞讬 讘讞谞诐 讗祝 讗转诐 讘讞谞诐"39.
讜谞"诇 讚讘讬谉 讛专诪讘"诐 讜讘讬谉 讛专诪讘"谉 转专讜讜讬讬讛讜 住"诇 讚讚讬谞讬诐 讚专讘谞谉 诪讛讜讜讬诐 讞驻爪讗 砖诇 转讜专讛 诪讚讗讜专讬讬转讗, 讜讚讬谞讬诐 讚专讘谞谉 专拽 讞诇讜拽讬诐 诪讚讬谞讬诐 讚讗讜专讬讬转讗 诪爪讚 讞诇讜转 讞讬讜讘谉 注诇 讛讙讘专讗, 讚讞讬讜讘 诪爪讜转 讚专讘谞谉 讞诇讬谉 注诇 讛讙讘专讗 诪讚专讘谞谉. 讜讛讬讬谞讜 讚讗诪专讬谞谉 讘住讜讙讬讬谉 讚专讘谞谉 讗住诪讻讜讛 讗拽专讗 讚诇讗 转住讜专, 讚专"诇 讚诪诇讗 转住讜专 谞诇诪讚 讚讚讬谞讬 讚专讘谞谉 讛讜讜讬谉 讞驻爪讗 砖诇 转讜专讛 诪讚讗讜专讬讬转讗, 讗诇讗 讚诇讙讘讬 讞讜讘转 讛讙讘专讗 讗诪专讬谞谉 砖讞讬讜讘谉 讗讬谞讜 讗诇讗 诪讚专讘谞谉. 讜诪讛"讟 诪拽讬诇讬谉 讘住驻讬拽讗 讚专讘谞谉, 讚讘谞讜讙注 诇讞讜讘转 讛讙讘专讗 讚讛讜讬 诪讚专讘谞谉 谞讗诪专 讚讬谉 讚诪拽讬诇讬谉 讘住驻拽谉. 讜讗讬谉 谞驻拽"诪 讘驻诇讜讙转转诐 讗诇讗 诇注谞讬谉 讝拽谉 诪诪专讗, 讚诇讛专诪讘"诐 (专讬砖 驻"讚 讘讛诇' 诪诪专讬诐) 讛讞讜诇拽 注诇 讛讘讬"讚 讛讙讚讜诇 讜诪讜专讛 讻谞讙讚诐 讘谞讜讙注 诇讚讬谞讬诐 讚专讘谞谉 (讻讙讜谉 砖讛转讬专 讛讞诪抓 讘注专讘 讛驻住讞 讘砖注讛 砖砖讬转) 谞注砖讛 讝拽谉 诪诪专讗 讜讞讬讬讘 诪讬转讛 讚注讘专 注诇 讗讬住讜专 讚诇讗 转住讜专. 讜讛专诪讘"谉 讞讜诇拽 讜住"诇 讚讗讬谞讜 谞注砖讛 讝拽谉 诪诪专讗 讻砖讞讜诇拽 注诇 讚讬谞讬诐 讚专讘谞谉 讚讗讝讛专讛 讚讝拽"诪 诪拽专讗 讚诇讗 转住讜专, 讜诇砖讬讟转 讛专诪讘"谉 诇讬转讬讛 诇诇讗讜 讝讛 讘讚讬谞讬诐 讚专讘谞谉.
讜讘讘讬讗讜专 驻诇讜讙转转诐 诇注谞讬谉 讞讬讜讘 讝拽谉 诪诪专讗 讻砖讛诪专讛 谞讙讚 转拽谞讜转 讚专讘谞谉 谞专讗讛 砖讛专诪讘"诐 住讜讘专 讚诪讻讬讜谉 砖讚讬谞讬诐 讚专讘谞谉 诪讛讜讜讬诐 讞驻爪讗 讚转讜专讛 砖讘注"驻 诪讚讗讜专讬讬转讗 讚讞诇 讘讛诐 讞诇讜转 砖诐 转讜专讛 诪讛"转, 讜讛讜专讗转 讞讻诐 讞诇讛 专拽 讘转讜专讛 砖讘注"驻, 讚讘转讜专讛 砖讘讻转讘 诇讬讻讗 讞诇讜转 砖诐 讛讜专讗讛 讚讝讬诇 拽专讬 讘讬 专讘 讛讜讗, 讗"讻 砖驻讬专 砖讬讬讱 诇讛讬讜转 讝拽"诪 讻砖诪讜专讛 讻谞讙讚 讛讜专讗转 讛讘讬"讚 讛讙讚讜诇 讘讚讬谞讬诐 讚专讘谞谉. 讚讛专诪讘"诐 住讜讘专 讚讘谞讜讙注 诇讞讬讜讘 讝拽谉 诪诪专讗 讗讬谉 谞"诪 讘讬谉 砖讛诪专讛 讘讚讬谉 讚讗讜专讬讬转讗 讗讜 砖讛诪专讛 讘讚讬谉 讚专讘谞谉, 讻讬 注讻"驻 讛诪专讛 注诇 讻讞诐 砖诇 讛住谞讛讚专讬谉 讛讙讚讜诇 诪讚讗讜专讬讬转讗 诇讛讜专讜转 讘讚讬谞讬 讛转讜专讛. 讜诇驻讬讻讱 驻住拽 讛专诪讘"诐 砖讝拽谉 砖讛诪专讛 讘讚讬谉 讚专讘谞谉 谞诪讬 讛讜"诇 讝拽谉 诪诪专讗 诪讚讗讜专讬讬转讗, 砖讛专讬 讛讻讞讬砖 讘诪住讜专转 讛转讜专讛 砖讘注诇 驻讛 诪讚讗讜专讬讬转讗, 讜讻驻讬 砖谞诪住专讛 注"讬 讛住谞讛讚专讬谉 讛讙讚讜诇 讘讚讬谞讬诐 讚专讘谞谉.
讜诇驻讬"讝 诪住转讘专 砖讻讜讜谞转 讛专诪讘"诐 讻砖驻住拽 砖讞诇 讛诇讗讜 讚"诇讗 转住讜专" 讜讛注砖讛 讚"讻讻诇 讗砖专 讬讜专讜讱" 讘讚讬谞讬 讚专讘谞谉 注诇 讻诇 讗讚诐 讛讬讬谞讜 砖讞诇讬诐 专拽 注诇 诪讬 砖注讘专 注诇 讚讬谉 讚专讘谞谉 诪砖讜诐 砖讛讻讞讬砖 讘讞驻爪讗 砖诇 转讜专讛 讚讗讜专讬讬转讗 砖讞诇 讘讚讬谞讬 讚专讘谞谉 讜讻驻讬 砖谞诪住专讛 注"讬 讛住谞讛讚专讬谉 讛讙讚讜诇. 讘讚讜诪讛 诇讝拽谉 诪诪专讗 讛住讜讘专 讘讛诪专讗转讜 砖讗讬谉 讘讚讬谞讬 讚专讘谞谉 讞诇讜转 砖诐 讜讞驻爪讗 砖诇 转讜专讛 诪讚讗讜专讬讬转讗, 讜诇讻谉 讛讜讗 注讜讘专 注诇 "诇讗 转住讜专", 讜注诇 "讻讻诇 讗砖专 讬讜专讜讱". 讗讜诇诐 诪讬 砖注讘专 注诇 讗讬住讜专 讚专讘谞谉 讘注诇诪讗 讗讱 讗讬谞讜 诪讻讞讬砖 讘讻讞诐 砖诇 讛住谞讛讚专讬谉 讛讙讚讜诇 诇拽讘讜注 讞诇讜转 砖诐 讜讞驻爪讗 砖诇 转讜专讛 讚讗讜专讬讬转讗 讘讚讬谞讬 讚专讘谞谉 讗诇讗 砖注讘专 注诇 讛讗讬住讜专 讚专讘谞谉 诪住讬讘讛 讗讞专转 讗讬谞讜 注讜讘专 注诇 "诇讗 转住讜专" 讜注诇 "讻讻诇 讗砖专 讬讜专讜讱".
诪砖讗"讻 诇砖讬讟转 讛专诪讘"谉 讚住"诇 砖讗讬谞讜 谞注砖讛 讝拽谉 诪诪专讗 讻砖讞讜诇拽 注诇 讚讬谉 讚专讘谞谉 讛讬讬谞讜 诪砖讜诐 砖讗讬谉 讛讝拽"诪 讞讬讬讘 诪讬转讛 注讚 砖讬讜专讛 诇注砖讜转 (注讬讬谉 讘专诪讘"诐 驻"讙 诪讛诇' 诪诪专讬诐 讛"讞), 讜讞讜讘转 讛讙讘专讗 讘讚讬谞讬诐 讚专讘谞谉 讛专讬讛讬 讞诇讜转 砖诐 讞讬讜讘 讘驻"注 诪讚专讘谞谉, 讜诪砖讜"讛 讗讬谞讜 谞讞砖讘 诪讚讗讜专讬讬转讗 讘转讜专转 讝拽谉 讛诪讜专讛 诇注砖讜转. 讜诪砖讜"讛 诇讗 讻诇诇讛 讛转讜专讛 讚讬谞讬诐 讚专讘谞谉 讘诇讗讜 讚诇讗 转住讜专 讜讘讛诪专讗转 讝拽谉 诪诪专讗.
讜注驻"讬 讛讬住讜讚 讛谞"诇 讬砖 诇讬讬砖讘 讗转 砖讬讟转 讛讘讛"讙 砖诪谞讛 诪爪讜讜转 诪讚专讘谞谉 讘讻诇诇 转专讬"讙 诪爪讜讜转40, 讚诪谞讗谉 诪砖讜诐 讚讛讜讬讬谉 讞驻爪讗 砖诇 转讜专讛 诪讚讗讜专讬讬转讗 讜讘诪谞讬谉 讛诪爪讜转 谞讻诇诇讬诐 诇讗 专拽 讞讬讜讘讬 讜拽讬讜诪讬 诪爪讜转 讚讗讜专讬讬转讗 讗诇讗 讙诐 注谞讬谞讬 讛转讜专讛 讻讙讜谉 讚讬谞讬 砖讜诪专 讞讬谞诐, 砖讜诪专 砖讻专, 住讬诪谞讬 讘讛诪讛 讟讛讜专讛 讜讻讜', 讜诇讻谉 讗祝 谞诪谞讜转 诪爪讜讜转 讚专讘谞谉 讚谞讛讬 讚讞讜讘转谉 讗讬谞讜 讗诇讗 诪讚专讘谞谉, 讗讘诇 诪"诪 讛讜讜讬谉 讞驻爪讗 砖诇 转讜专讛 诪讚讗讜专讬讬转讗 讜诇讻谉 讻诇诇谉 讛讘讛"讙 讘诪谞讬谉 讛诪爪讜讜转.
36 讘讬讗讜专 讝讛 讗讝讬诇 讻砖讬讟转 讛专讗砖讜谞讬诐 讚专拽 讟讬专讚讛 讚诪爪讜讛 驻讜讟专转 讜诇讗 注爪诐 讛注住拽 讘诪爪讜讛. 讜注讬讬谉 讘砖讬注讜专讬诐 专讬砖 驻讬专拽讬谉.
37 讜讬转讻谉 讚诇驻讬 讛专诪讘"谉 诪砖讜"讛 讞诇 谞诪讬 讞讬讜讘 诪讛"转 诇砖诪讜注 诇讚讘专讬 讞讻诪讬诐 讜转拽谞讜转讬讛诐, 讚诪讻讬讜谉 砖讞诇 讘讚讘专讬讛诐 讜讚讬谞讬诐 讚专讘谞谉 讞诇讜转 砖诐 讞驻爪讗 砖诇 转讜专讛 诪讚讗讜专讬讬转讗 诪诪讬诇讗 讞讬讬讘讬诐 诇砖诪讜注 诇讚讘专讬讛诐 讚讛讜讬讬谉 讘讻诇诇 讛讘专讬转 讚拽讘诇转 讛转讜专讛 讘住讬谞讬.
38 讜注讬讬谉 讘砖讬注讜专讬诐 诇讝讻专 讗讘讗 诪专讬 讞"讗 注诪' 专谞"讙 - 专谞"讚.
39 讜爪"诇 讚讛讙"诪 讜讛专诪"讗 住"诇 讚讛专讘谞谉 讛拽讬诇讜 诇拽讘诇 砖讻专 讘诇讬诪讜讚 讚讬谞讬诐 讚专讘谞谉 讗注"驻 讚讚讚讘专讬讛诐 讛讜讬讬谉 讞驻爪讗 砖诇 转讜专讛 诪讚讗讜专讬讬转讗.
40 注讬讬谉 讘砖专砖 专讗砖讜谉 讘住讛"诪 诇讛专诪讘"诐.
专砖讬诪讜转 砖讬注讜专讬诐 诇讙专讬"讚 住讜诇讜讘讬讬爪'讬拽 (谞讬讜 讬讜专拽, 2012), 讘讗讚讬讘讜转 住驻专讬讗, 讘专讬砖讬讜谉 CC BY-NC.

